Hithuge baleegai maruvaa meehun ge adhadhu adhives matheegai! | Mihaaru\nއޭޑީކޭގައި މީހަކު ހިތުގެ ބައްޔަށް ފަރުވާ ހޯދަނީ: ރާއްޖޭގައި އެންމެ ގިނަ މީހުން މަރުވަނީ ހިތުގެ ބަލިތަކުގައި-- ފޮޓޯ: ނިޝާން އަލީ/ މިހާރު\nހިތުގެ ބަލީގައި މަރުވާ މީހުންގެ އަދަދު އަދިވެސް މައްޗަށް!\n29 ސެޕްޓެމްބަރ 2016 - 14:10 10 comments\nރާއްޖޭގައި އަދިވެސް އެންމެ ގިނަ މީހުން މަރުވަނީ ހިތުގެ ބަލީގައި ކަމަށް ތަފާސްހިސާބުތަކުން ދައްކައިފި އެވެ.\nމިއަދު ފާހަގަކުރާ ދުނިޔޭގެ ހިތުގެ ބަލީގެ ދުވަހުގެ ހެލްތު ޕްރޮޓެކްޝަން އެޖެންސީން އާއްމު ކުރި ތަފާސްހިސާބުތަކުން ދައްކާގޮތުގައި ހިތުގެ ބަލީގެ ދެބައިކުޅަ އެއްބައި މީހުންނަކީ އުމުރުން 36-65 އަހަރުގެ މީހުންނެވެ. އަދި މި ބަލީގައި ރާއްޖޭން މީހުން މަރުވާ އަދަދު، ވޭތުވެދިޔަ އަހަރުތަކާ އަޅާ ބަލާއިރު މަދު ނުވާކަމަށް ތަފާސްހިސާބުތަކުން ދައްކަ އެވެ.\nއެޗްޕީއޭ އިން ބުނީ އެ ބަލީގައި މަރުވާ މީހުންގެ އަދަދު ގިނަ ނަމަވެސް ދުރާލާ ފަރުވާކޮށް، ރައްކާތެރިވެއްޖެ ނަމަ ހިތުގެ ބަލީގެ 80 ޕަސެންޓް ބަލިތަކުން ސަލާމަތް ވެވިދާނެ އެވެ.\nމީގެ ތިން އަހަރު އޭޑީކޭގައި ހުޅުވި ހިތުގެ ބަލިތަކަށް ފަރުވާ ދޭ ކާޑިއަކް ސެންޓަރުގެ މައުލޫމާތުތަކާ ހަވާލާ ދެއްވައި، މެނެޖިން ޑިރެކްޓަރު އަހުމަދު އަފްއާލް ވިދާޅުވީ ރާއްޖޭގައި އެ ބައްޔަށް ފަރުވާ ހޯދާ މީހުންގެ އަދަދު ދަށްވި ކަން ފާހަގަވެފައި ނުވާ ކަމަށެވެ.\nއޭޑީކޭގެ ކާޑިއެކް ސެންޓަރުގައި ޑޮކްޓަރަކު ބަލި މީހަކަށް މިއަދު ފަރުވާ ދެނީ: ހިތުގެ ބަލި މީހުންގެ އަދަދު އަދިވެސް ރާއްޖޭގައި ދަށެއް ނުވޭ-- ފޮޓޯ: ނިޝާން އަލީ/ މިހާރު\nއޭނާ ވިދާޅުވީ ކޮންމެ ދުވަހަކު ވެސް ހިތުގެ ބަލީގެ 20 މީހުން އެ ސެންޓަރުން ފަރުވާ ހޯދާ ކަމަށެވެ. އަދި އެކޯކާޑިއޮލޮޖީ ހަދަން ދުވާލަކު 20-25 މީހުން ދާއިރު، އަށެއްކަ މީހުން ޓްރެޑްމިލް ޓެސްޓު ހަދާ ކަމަށް ވިދާޅުވި އެވެ.\nއަދި މި ފަހުން އެތަނުން ދޭން ފެށި، ސީޓީއެންޖިއޮގްރަފީގެ ހިދުމަތް ވެސް މީހުން ހޯދަމުން އަންނަ ކަމަށް އޭނާ ވިދާޅުވި އެވެ.\n"ކުރިއާ އަޅާބަލާއިރު ހިތުގެ ބަލިތަކަށް ފަރުވާ ހޯދާ މީހުންގެ އަދަދު ދަށަކަށް ނުދޭ. އަޅުގަނޑުމެން ހިތުގެ ދުވަސް ފާހަގަ ކުރާއިރު ކޮންމެ މީހަކު ވެސް ރަނގަޅު ހިތެއްގެ ވެރިއަކަށް ވާން ޖެހޭ،" އަފްއާލް ވިދާޅުވި އެވެ.\nއޭނާ ވިދާޅުވީ ހިތުގެ ބަލިތަކަށް ފަރުވާ ދިނުމަށް އިންވެސްޓް ކުރުމުގެ ބަދަލުގައި ބޮޑަށް ބަލަންވީ އެ ބަލިން ރައްކާތެރިވެވޭނެ ގޮތް ހޯދަން ކަމަށެވެ. އަދި އެއީ މަސައްކަތް ކުރެވިއްޖެ ނަމަ ނުވާނެ ކަމެއް ނޫން ކަމަށް ވެސް ވިދާޅުވި އެވެ.\n"އަޅުގަނޑުމެން އެންމެން މަސައްކަތްކޮށްގެން ފައިލޭރިއާ ކަހަލަ ބަލިތައް ވެސް ރާއްޖޭން ނައްތާލީ. އެހެންވީމައި، ހިތުގެ ބަލިން ރައްކާތެރިވާނެ ގޮތާ މެދު ވީހާ ވެސް ގިނަ ބަޔަކު ހޭލުންތެރިކޮށްގެން މި ބަލި ޖެހޭ މީހުންގެ އަދަދު މަދުކުރެވިދާނެ،" އަފްއާލް ވިދާޅުވި އެވެ.\nހިތުގެ ބަލިތަކަކަށް މަގުފަހި ކުރުވާ ކަންތައްތައް\nތަފާސް ހިސާބުތަކަށް ބަލާއިރު ރާއްޖޭގެ ގިނަ މީހުންނަށް ހިތުގެ ބަލިތައް ޖެހެނީ ދިރިއުޅުމުގެ އާދަތައް ހުންނަ ގޮތުންނެވެ. އެގޮތުން ދުންފަތުގެ އިސްތިޢުމާލު ކުރުމާއި ގިނައިން ސަރުބީ އާއި ހަކުރާއި ލޮނު އެކުލެވޭ ކާނާ ބޭނުން ކުރުމާއި ހެލިފެލިވެ އުޅޭ މިންވަރު މަދުވުމާއި ލޭމައްޗަށް ދިޔުން ހިމެނެ އެވެ.\nމީގެ ތެރެއިން ވެސް މި ބަލި ޖެހުމަށް އެންމެ ފުރުސަތު ބޮޑީ ދުންފަތުގެ އިސްތިއުމާލު ކުރާ މީހުންނަށެވެ. އޭގެ އިތުރުން އާއިލާގައި ހިތުގެ ބަލިޖެހިފައިވާ މީހެއް ހުންނަ ނަމަ އެ ބަލި ވާރުތަ ކުރުމުގެ ފުރުސަތު ވެސް އޮވެ އެވެ.\nއަފްއާލް ވިދާޅުވީ ހިތުގެ ބަލިތަކުން ރައްކާތެރިވުމަށް ދުންފަތުގެ އިސްތިއުމާލު ކުރުމާ ދުރުވެ، ކޮންމެ މީހަކު ވެސް ކަސްރަތުކުރަން އިސްކަން ދޭން ޖެހޭ ކަމަށެވެ. އަދި ހިތުގެ ބަލިތަކަށް ފުރުސަތު ބޮޑު، އުމުރަށް ދިޔުމުން ސްކްރީން ޓެސްޓުތައް ހެދުން މުހިއްމު ކަމަށް ވިދާޅުވި އެވެ.\nއިތުރު ލިޔުންތައް ހާޓް އެޓޭކް އޭޑީކޭ ހޮސްޕިޓަލް ހިތުގެ ބަލި ކާޑިއޮލޮޖިސްޓް ހެލްތު ޕްރޮޓެކްޝަން އެޖެންސީ


Ahannah Kurevunee Kusheh, E Kushah Ma'aafu Kurey - Mark Zuckerberg - Vaguthu\nއަހަންނަށް ކުރެވުނީ ކުށެއް، އެ ކުށަށް މަޢާފުކުރޭ - މާކް ޒަކަބާގް\nދުނިޔޭގެ އެންމެ މަޤުބޫލު މީސްމީޑިއާ މަންސަ (ޕްލެޓްފޯމް) ފޭސްބުކް ބޭނުންކުރަމުން އައި އާންމު އެތައް ބަޔެއްގެ ސިއްރު މަޢުލޫމާތު އިނގިރޭސިވިލާތުގެ ކުންފުނި ކެމްބްރިޖް އެނަލިޓިކާއިން ނަގާފައިވާކަން ފަޅާއެރުމާއި ގުޅިގެން ފޭސްބުކްގެ ބާނީ، މާކް ޒަކަބާގް މަޢާފަށް އެދިއްޖެއެވެ.\n87 މިލިއަނެއްހައި މީހުންގެ ރައްކާކުރެވިފައިވާ ސިއްރު މަޢުލޫމާތު ފޭސްބުކް މެދުވެރިކޮށް ނެގިކަމަށް ބެލެވިފައިވާއިރު، އެ ޢަދަދު އެއަށްވުރެވެސް އިތުރުވުން އެކަށީގެންވާ ކަމަށް މިކަން ފަޅާއަރުވާލި، ކެމްބްރިޖް އެނަލިޓިކާގައި ކުރިން މަސައްކަތްކުރި ކްރިސްޓޮފާރ ވައިލީ ބުނެއެވެ.\nމި މައްސަލައާއި ގުޅިގެން ކުރިއަށްދާ ތަޙުޤީޤުގައި މިއަދު އެމެރިކާގެ ސެނެޓަށް ހާޒިރުކޮށް ބޭއްވި އަޑުއެހުމުގައި މާކް ބުނެފައިވަނީ، ފޭސްބުކުން ޢާންމުންގެ ސިއްރު މަޢުލޫމާތަށް ރައްކާތެރިވާން ޖެހޭ މިންވަރަށް ރައްކާތެރި ވެވިފައިނުވާކަމަށް އެއްބަސްވާކަމަށާއި އެކަމަށް މަޢާފަށް އެދޭކަމަށެވެ.\n"އެއީ އަހަރެންގެ ކުށެއް. އަހަންނަށް މަޢާފުކުރޭ. ފޭސްބުކްގެ ވެރިޔަކީ އަހަރެން. އެ މީސްމީޑީއާ މަންސަ އުފެއްދި މީހަކީ އަހަރެން. އެތަނުގައި ހިނގާ ހުރިހައި ކަމެއްގެ ޒިންމާ އަހަރެން ނަގާނަން،" މާކް ބުންޏެވެ.\nފޭސްބުކުން ޢާންމުންގެ ހުއްދައާއި ނުލައި އެފަރާތްތަކުގެ މަޢުލޫމާތުތައް ބޭރުވެފައިވާ މައްސަލައަށް އިއުތިރާފް ވެފައިވާއިރު، އެ މަޢުލޫމާތުތައް ރަޝިޔާއާއި ދުނިޔޭގެ އެހެން ބައެއް ސަރަޙައްދުތަކަށްވެސް ފޮނުވާފައި ހުރެދާނެ ކަމަށް ބައެއް ފަރާތްތަކުން ޤަބޫލުކުރެއެވެ. މި މައްސަލަ ފަޅައި އަރުވާލި ވައިލީ ބުނެފައިވަނީ، މީހުންގެ މައުލޫމާތު އެއްކުރުމަށް ބޭނުންކުރި ޕްރޮގްރާމް އުފެއްދި ޕްރޮފެސަރު އެތައް ފަހަރެއްގެ މަތިން ރަޝިޔާއާއި އިނގިރޭސިވިލާތާއި ދެމެދުގައި ދަތުރުކޮށްފައިވާތީ އެ މަޢުލޫމާތު ރައްކާކުރެވިފައި ހުރީ ރަޝިޔާގައި ކަމަށް ބެލެވޭ ކަމަށެވެ.\nފޭސްބުކް މެދުވެރިކޮށް މަޢުލޫމާތު އެއްކުރި ޕްރޮގްރާމް އުފެއްދި ޕްރޮފެސަރު އެލެކްސެންޑާރ ކޯގަން ވަނީ އެ ޕްރޮގްރާމްއިން ލިބުނު ހުރިހާ މަޢުލޫމާތެއް ކެމްބްރިޖް އެނަލިޓިކާއަށް ވިއްކާލައިފައި ކަމަށްވެއެވެ. އެ މަޢުލޫމާތުތައް ފަހުން ބޭނުންކުރެވިފައި ވަނީ އެމެރިކާގެ ރިޔާސީ އިންތިޚާބު 2016 ވަނަ އަހަރު، ޑޮނަލްޑް ޓްރަމްޕްއަށް ކާމިޔާބު ކޮށްދިނުމުގައި ކަމަށް ވެއެވެ.\nފޭސްބުކް ބޭނުން ކުރުމުގައި ދަތިތަކެއް ދިމާވެއްޖެ\nފޭސްބުކް މެސެންޖާއިން ފޮނުވާ މެސެޖްތައް ޑިލިޓް ކުރެވޭ ގޮތް ހަދައިފި\nއޭޕްރީލް 11, 2018 08:45\nކަލޭ ތީ އިޒުރޭލަށް ޖާސޫސް ކޮށްދޭ އެޖެންޓެއް،އިންވެސްޓަރުން މި ބުނަނީ ވަގުތުން ކަލޭ އިސްތިއުފާ ދޭން.


#IMTM2019 ge sababun raajjeyge fathuruverikamah varah bodu aaroathana kameh libigen dhaane : Minister Ali waheed - One Online\n"އައިއެމްޓީއެމް 2019" ބައްލަވައިލެއްވުމަށް މިނިސްޓަރ އަލީ ވަހީދު ވަޑައިގަންނަވަނީ --- ވަން ފޮޓޯ: މުހައްމަދު އައުޒަމް\nއައިއެމްޓީއެމް ސަބަބުން ރާއްޖޭގެ ފަތުރުވެރިކަމަށް ވަރަށް ބޮޑު އާރޯތާނާކަމެއް ލިބިގެންދާނެ : އަލީ ވަހީދު\nއައިއެމްޓީއެމް 2019 ގެ ސަބަބުން ރާއްޖޭގެ ފަތުރުވެރިކަމަށް ވަރަށް ބޮޑު އާރޯތާނާކަމެއް ލިބިގެންދާނެ ކަމަށް ޓުއަރިޒަމް މިނިސްޓަރު އަލީ ވަހީދު ވިދާޅުވެއްޖެއެވެ.\n"އައިއެމްޓީއެމް 2019" ބައްލަވައިލެއްވުމަށް މިއަދު ހެނދުނު ފަރުކޮޅުފުއްޓަށް ވަޑައިގެންނެވުމަށްފަހު ވަން އޮންލައިން އަށް ދެއްވި އެކްސްކްލޫސިވް އިންޓަވިއުއެއްގައި މިނިސްޓަރ އަލީ ވަހީދު ވިދާޅުވީ މިފަދަ ފެއަރތަކުގެ ސަބަބުން ފަތުރުވެރިކަމުގެ ދާއިރާގައި ރާއްޖޭގައި ހުރި ފުރުސަތުތައް ބޭރުމީހުންނަށް ހުޅުވައިލުމަށް ބޮޑު ފުރުސަތުތަކެއް ލިބިގެންދާކަމަށެވެ.\nމިނިސްޓަރު އިތުރަށް ވިދާޅުވީ ރާއްޖޭގައި އިވެންޓުތައް ބާއްވަން ޖެހިފައިމިވަނީ ވަރަށް ޗެލެންޖިން ހާލަތެއްގައިކަމަށާއި ސަރުކާރުން މަސައްކަތް ކުރަނީ ކުރިޔަށް އޮތްތާނގައި އިވެންޓް ހޯސްޓް ކުރުމުގައި ރަނގަޅު ފުރުސަތުތަކެއް ހޯދައިދިނުމަށް ކަމަށެވެ.\n"ދަރުބާރުގެވެސް މިވަނީ ދުވަސްވެ ބާވެފަ. އެހެންކަމުން ސަރުކާރުގެ ކަމާބެހޭ އިދާރާތަކަށް ޕްރޮޕޯސް ކުރާނަން އިވެންޓުތައް ރާއްޖޭގައި ބޭއްވޭގޮތަށް އިތުރު ފުރުސަތުތަކެއް ފުރިހަމަ ކުރުމަށް." މިނިސްޓަރު އަލީ ވަހީދު ވިދާޅުވިއެވެ.\nމިނިސްޓަރު އަލީ ވަހީދު ވިދާޅުވީ ރާއްޖެއަށް އަލަށް ތައާރަފް ކުރުމަށް މަސައްކަތް ކުރަމުން އަންނަ މައިސް ޓުއަރިޒަމްގެ ސަބަބުން ބޭރުގެ ކުންފުނިތަކުންވެސް އެކުންފުނިތަކުގެ ހާއްސަ ޗުއްޓީދަތުރުތަކުގެ އިތުރުން އެކުންފުނިތަކުގެ ބޯޑު މީޓިންގތައް ރާއްޖޭގައި ބޭއްވޭވަރުގެ ޓުއަރިޒަމް އެއް ފެށުމަށް ތައްޔާރުވަމުން އަންނަ ކަމަށެވެ. އަދި މީގެ އިތުރުން ޓުއަރިޒަމް ގަވާއިދަށް 16 އިސްލާހެއް ގެންނާން މަސައްކަތް ފަށާފައިވާއިރު މިސަރުކާރަށް އަހަރުވާއިރު އެއިސްލާހުތައް ގެނެސް އިނގިރޭސިބަހުން ވެސް ތަރުޖަމާކުރެވިގެން ނެރޭނެކަމަށް ވިދާޅުވިއެވެ.\nމިނިސްޓަރު ވަނީ އައިއެމްޓީއެމް ފަދަ ފެއަރ ތަކުގެ ސަބަބުން ސަރުުކާރަށް އިތުރު ހިތްވަރުލިބި ބުންވަރު ލިބިގެންދާނެކަމަށްވިދާޅުވެ އައިއެމްޓީއެމް ޓީމަށް ޝުކުރު ދަންނަވައިފައެވެ.\nދެދުވަހުގެ މުއްދަތަކަށް ފަރުކޮޅުފުށީގައި ކުރިޔަށްދާ "އައިއެމްޓީއެމް 2019" ގައި 50 އަށްވުރެ ގިނަ ލީޑިންގ ޓުއަރ އޮޕަރޭޓަރުން އަދި ޓްރެވަލް އެޖެންސީތަކުން ބައިވެރިވެއެވެ. އަދި 25 ގައުމަކުން އެކި ދާއިރާތަކުގެ ފަރާތްތައް ބައިވެރިވެ އެވެ. މި ބައިވެރީންނަށް ރާއްޖެއިން ލިބޭނެ އާ ފުރުސަތުތައް ހޯދައި ޓުއަރިޒަމް ދާއިރާއިން ރާއްޖޭގެ ފުންނާބު އުސް ފަރާތްތަކާ ބައްދަލުކުރުމުގެ ފުރުސަތު އައިއެމްޓީއެމް އިން ހޯދައިދޭނެ އެވެ.\n"އައިއެމްޓީއެމް 2019"ގެ އޮންލައިން މީޑިއާ ޕާޓްނަރަކީ "ވަން އޮންލައިން" އެވެ.\nގުޅޭ ޓެގު މިނިސްޓްރީ އޮފް ޓުއަރިޒަމް އިންޓަނޭޝަނަލް މޯލްޑިވްސް ޓްރެވަލް މާކެޓް (އައިއެމްޓީއެމް) ޓުއަރިޒަމް


SunOnline: #SUN VAAHAKA: Haasil - Last Episode\nހާސިލް - ފަހުބައި\nމަރިޔަމް ހިމްނާ (ހިމީ) 28 Mar 2021, 09:22\nފަހަރަކު މީހަކު މަރުޙަބާ ކިޔެވެ. އުފާވެރި ބާއްޖަވެރި ޒަވާޖީ ޙަޔާތަކަށް އެދުނެވެ. ކުއްލިއަކަށް އަޔާންއަށް އޭނާގެ ފޯނު ރިންގް ވުމާއެކު ބަލައިލެވުނެވެ. އެކުވެރިއަކަށް ވާތީ އޭނާ ފޯނު ނަގާ ކަންފަތުގައި ޖައްސައިލިއެވެ. އެއާއެކު އެކޮޅުން ބުނެލި އެއްޗަކުން އޭނާއަށް ބަލައިލެވުނީ އަރްޒަންއާ ދިމާލަށެވެ.\nއޭރު އަރްޒަންއަށް ވެސް ހުރެވުނީ އަޔާންއާ ދިމާލަށް ބަލަންކަމުން އަޔާންގެ މޫނުމައްޗަށް އަރަމުންދިޔަ ކުލަވަރު ރީތިކޮށް އަރްޒަންއަށް ފެނުނެވެ. އަޔާންގެ މޫނުމަތީގައިވި ހާސްކަން، އަރްޒަންއަށް ކުޑަ ނުތަނަވަސްކަމެއް ވެރިކުރުވިއެވެ. އޭނާއަށް ބުމަ އަރުވައިލެވުނީ، ބޭއިޚްތިޔާރުގައެވެ. އަޔާން ފޯނު ކަންފަތާ ދުރުކޮށްލަމުން އިރުކޮޅަކު އެއްޗެއް ނުބުނެ ހުއްޓެވެ.\n"ވަޓް ހެޕެންޑް ޔާން؟" އަރްޒަންއަށް، އަޔާންގެ ނުތަނަވަސްކަމުން އުނދަގޫވިއެވެ.\n"ބަތޫލް ހޭ އަރައިފި، ކުޑަކޮށް އުނދަގޫކަމެއް ހުއްޓަސް ވާހަކަ ދެއްކެޔޭ ބުނީ..." އަޔާން ބުނެލިއެވެ. އެއާއެކު އަރްޒަންގެ ނުތަނަވަސްކަން ކުޑަކޮށް ދުރުވެލިހެން ހީވިއެވެ. އޭނާއަށް ﷲަ އަށް ޙަމްދުކުރެވުނެވެ. އެއަށްފަހު އޭނާއަށް ބަލައިލެވުނީ ޒީޝާންއަށެވެ. ޒީޝާން ބޯ ޖަހައިލިއެވެ. އޭނާ އަރްޒަންގެ އަތުތެރޭގައި އޮތް އޭނާގެ އަތަށް ބާރުކޮށްލިއެވެ. ކޮންމެ ކަމެއް ކޮންމެ ގޮތަކަށް ހިނގިކަމުގައި ވިޔަސް، އޭނާ އަރްޒަންއާއެކު ހުންނާނަމޭ އެ އަމަލުން ބުނެދޭކަހަލައެވެ. އަރްޒަންއަށް ހިންހަމަޖެހުން ލިބުނެވެ. ޒީޝާންފަދަ އަންބެއް ލިބުމަކީ އޭނާއަށް ލެއްވި ނަސީބެއްކަމުގައި ހިތް ބުނެލިއެވެ. އަރްޒަން ލުއި ހިނިތުންވުމެއް ޒީޝާންއަށް ހަދިޔާކޮށްލިއެވެ.\nއޭނާ ބަތޫލްއާ ބައްދަލުކޮށްފައި މާފަށް އެދެން ބޭނުމެވެ. ކަންތައް ހިނގާދިޔަ ގޮތް ބަތޫލްއަށް ވެސް ކޮންމެވެސް ވަރަކަށް އެނގުން ޙައްޤުކަމުގައި އަރްޒަންއަށް ޤަބޫލުކުރެވުނީ، އެ ޖިންނީގެ ޝިކާރައަކަށް ބަތޫލްވެސް ވެފައި ވާތީއެވެ. އޭނާ ބޭނުންވަނީ އާފެށުމަކުން ފަށާށެވެ. ޒީޝާންއަކީ އޭނާގެ އަނބިމީހާއެވެ. ކޮންމެ ޙާލެއްގައިވެސް އޭނާ ލޯބިވާ އަނބިމީހާއަށް ވަފާތެރިވާނެއެވެ.\nކައިވެންޏަށްފަހު ރައުދާ ބަދަލުވީ އަޔާންއާއެކު އެގެއަށެވެ. އިހެކޭ އެއްގޮތަކަށް އަޔާންގެ މައިންބަފައިންވސް ރައުދާއަށް އެހާ ހެވެ.\nބަތޫލްއަށް ވެސް ހަމައަކަށް އެޅިލާނެހާ ދުވަސްދީފައި އަރްޒަންއާ އަޔާންގެ އިތުރުން ޒީޝާން ބަތޫލްއާ ބައްދަލުކުރަން ހޮސްޕިޓަލަށް ދިޔައެވެ. ބަތޫލްއަށް ވީ ގޮތް ވެސް އެމީހުން އެންމެން އެނގެން ބޭނުންވިއެވެ. އެއީ ޝީންޝިނާގެ ޢަމަލެއްކަން އެމީހުން އެންމެންނަށްވެސް އެނގެއެވެ\n"އަހަންނަށް މާފު... މާފު ކުރޭ އަރްޒަން... އަހަރެން... އަހަރެން އުޅުނީ... އަހަރެން އުޅުނީ އެ ފޮޓޯތައް ލީކް ކޮށްލަން... އެކަމަކު..." ބަތޫލް އެރޭގެ ހާދިސާ އަރްޒަންއަށް ކިޔަައިދޭން ފެށިއެވެ. ބަތޫލް އެދައްކަނީ، ކޮން ފޮޓޯތަކެއްގެ ވާހަކަކަން ޒީޝާންއަށް އެނގެއެވެ. އަރްޒަން ވަނީ އޭނާއަށް ހުރިހާ ވާހަކައެއް ކިޔައިދީފައެވެ. ޒީޝާން އަރްޒަންއަށް އިތުބާރުކުރިއެވެ. ގުޅުމެއް ދެމެހެއްޓުމަށް އިތުބާރަކީ މުހިންމު އެއްޗެކެވެ.\n"އަހަރެން ފަހަތަށް ބަލައިލިއިރު އަހަންނަށް ފެނުނީ ޒީޝާންގެ ސޫރަ... މަޑުމަޑުން...... މަޑުމަޑުން އެ ސޫރަ ބަދަލުވާން ފެށި. ލަސްތަކެއްނުވެ އަހަރެންގެ ކުރިމަތީގައި ހުރީ އަހަރެންގެ އަމިއްލަ ސޫރަ... އަހަންނަށް ލިބުނީ ޝޮކެއް... ބިރުގަނެ މީހާ ހާސްވި. އޭނާގެ މޫނުމަތީގައި ހުރި ހިނިތުންވުމާ އެ މޫނުމަތީގައިވީ އަސަރުތައް ހަނދާންވާކޮންމެ ފަހަރަކު އަހަރެންގެ ގައިން އަދިވެސް ހީބިހި ނަގާ... އަހަރެންގެ އަތުން ފޯނު ދޫވެ ވެއްޓުނު ގަޑީ އަހަރެންގެ ކަރަށް ވާންވާން ފެށި! އެއާއެކު ނޭވާ ވެސް ކުރުވާން ފެށި. އެމީހަކު އަހަންނާ ގާތަށް ޖެހެން ފެށި... އަހަރެން މަތަވީ ބެލްކަނީ ރެއިލިންގައި ޖެހިފައި. އެ ހުރިހާއިރު އަހަރެން ހަޅޭއްލަވަން ކުރި މަސައްކަތް ބޭކާރުވެ އަހަރެންގެ މޫނުމައްޗަށް އަނދިރިވާހެން ހީވި. އިތުރަށް ހަދާނެ ގޮތެއް ނޭނގި އޭރުވެސް އަހަރެން ދިޔައީ ނޭވާ ލެވޭތޯ މަސައްކަތް ކުރަމުން... ހާސްވެ ކެއްސަމުން ދަނިކޮށް ކުއްލިއަކަށް މީހަކު އަހަރެން ކޮށްޕައިލިކަން އެނގުނު. އަދި އެއީ އަހަރެންގެ ކުރިމަތީގައި ހުރި މީހާކަން ވެސް އެނގުނު. އެކަމަކު އެއަށްފަހު ދެން ވީ ގޮތެއް ނޭނގޭ... ހޭއެރި އިރު.... ހޭއެރިއިރު އޮވެވުނީ މިތަނުގައި، ހޮސްޕިޓަލުގައި... " ބަތޫލް، ހާދިސާ ހިނގިގޮތް ކިޔައިދިނެވެ. އެއަށްފަހު އޭނާ މާފަށް އެދުނެވެ.އޭނާއަށް ހެޔޮ ވިސްނިއްޖެކަމަށާއި ދެން ދުވަހަކުވެސް އަރްޒަންއަށާ އިތުރު މީހަކަށް ގެއްލުން ނުދޭނޭކަމަށް ބަތޫލް ވަޢުދުވިއެވެ.\nއަރްޒަންމެން ވެސް ކޮންމެވެސް ވަރަކަށް ކަންތައްތައް ހިނގާދިޔަގޮތް ބަތޫލްއަށް ކިޔައިދިނެވެ. ޤަބޫލުކުރަން ކިތަންމެ އުނދަގުލަސް ބަތޫލްއަށް އެ ވާހަކައަށް އަޑުއަހަން މަޖުބޫރުވިއެވެ. އޭނާގެ ލޮލުގެ ކުރިމައްޗަށް އެ މަންޒަރުތައް ފެނިފައިވާތީއެވެ. ވީއިރު އެކަމާ ދެކޮޅު ހަދައިގެން އޭނާއަށް ލިބޭނޭ މޮޅެއް ނެތެވެ. މަރާ ދާދިގާތަށް ދެވުނުކަމުގެ އިޙްސާސް ބަތޫލްއަށް ކުރެވުނެވެ. އޭނާ ދެން ދުވަހަކުވެސް މީހަކަށް ލިބިފައިވާ ނިޢުމަތަކަށް ހަސަދަވެރިއެއް ނުވާނެއެވެ. މަރުވަނީ މީހާގެ ހިޔަންޏަށްވުރެވެސް ގާތުގައެވެ. ލިބިފައިވާ ނިޢުމަތްތަކަށް ޝުކުރުކުރުމުގެ މުހިންމުކަން އެ ހާދިސާ ބަތޫލްއަށް ހަނދާންކޮށްދިނެވެ.\nރީހާން، ތަޙުޤީޤު ނިންމާ އެ ވާހަކަ އަރްޒަންމެންނާ ހިއްސާކުރިއެވެ. އަރްޒަންގެ މައްޗަށް ކުރެވިފައިވާ ތުހުމަތުތައް ސާބިތެއް ނުވިއެވެ. ގޮތްނޭނގޭ މަރުތަކެއްގެ ގޮތުގައި ތަޙުޤީގު ނިންމަން ޖެހުނީ ބޮޑަށް ތިބި ގިނަ މީހުން ރީހާންގެ ވާހަކަ ޤަބޫލުނުކުރާތީއެވެ.\nކުންފުނީގެ ފަރާތުން މޯލްޑިވިއަންގައި އަލުން މަސައްކަތް ކުރުމުގެ ފުރުސަތު އަރްޒަންއަށް ދިނެވެ. އެކަން ކުރުމަށް އެންމެ ބޮޑު އެހީތެރިކަމެއް އަރްޒަންއަށް ފޯރުކޮށްދިނީ އަންވަރާއި އިރުޝާމްއެވެ. އެހެންނަމަވެސް އަރްޒަން ބޭނުންވީ އިހަށް ޗުއްޓީއެއް ނެގުމަށެވެ. ޒީޝާންގެ އެދުމަށް އޭނާ ގަސްތުކުރީ ޒީޝާންގެ ބައްޕަގެ ކުންފުނި އެން.އެމް ހޯލްޑިންގްސްގެ ހިންގުން ހަރުދަނާކުރުމަށެވެ. އޭނާ ދެން ވަޒީފާއަށް ނުކުންނާނީ ކުންފުނީގެ ކަންތައްތައް ހަމައަކަށް އެޅުމުންނެވެ. އަރްޒަންގެ މަސައްކަތުން މާލޭގައި ހުންނަ ޒީޝާން މެންގެ ވެސް ހޮޓެލަކަށް ބަދަލުކުރުމުގެ މަސައްކަތް ފެށުނެވެ.\nއެއާރޕޯޓް ކުރިމައްޗަށް ހުއްޓައިލި ކާރުން ފޭބި އަރްޒަންމެން ދެމަފިރިންނަށް އެތަނުގައި ތިބި ގިނަބައެއްގެ ނަޒަރުތައް ހުއްޓުނެވެ. ދެމީހުންގެ ތުންފަތް މަތީގައި ވަނީ ހިނިތުންވުމެކެވެ. އަރްޒަން ލާފައިވާ ޕައިލެޓް ޔުނީފޯމް ގަޔަށް ހިފާލާފައިވާއިރު އެ ފިރިހެންވަންތަކަން އިތުރު ކޮށްދީފައިވެއެވެ. ޔުނީފޯމަށް އިތުރު ފުރިހަމަކަމެއް ގެނެސްދެނީ އަޅާފައިވާ ޓައީއާ ޓެގްގެ ސަބަބުންނެވެ. އެ ކަޅުކަން ގަދަ އިސްތަށިގަނޑު ރީޓިގޮތަކަށް ސްޓައިލްކޮށްލާފައިވާއިރު، އެ މޫނާ ނުހަނު ގުޅެއެވެ. އަރާފައިވަނީ ކަޅުކުލައިގެ އޮފު ބޫޓަކަށެވެ. ލޮލުގައި އަޅާފައިވާ ރޭބަން އަވިއައިނު ރަނގަޅުކޮށްލަމުން އަރްޒަން ޒީޝާންއަށް ބަލައިލާ އޭނާގެ ހިނިތުންވުން ފުޅާކޮށްލިއެވެ. ލޯބިވާ އަނބިމީހާއާ ދިމާލަށް ބަލައިލާ ކޮންމެ ފަހަރަކު އަރްޒަންގެ ތުންފަތުގައި ހިނިތުންވުމެއް ކުޅެލައެވެ. އެ ދެލޮލުން ޒީޝާން ދެކެވާ ލޯބި އެއްވެސް ހުރަހެއްނެތި ފެނެއެވެ.\nއެހާ ދުވަސްފަހުން އެ ޔުނީފޯމް ލެވުމުން އޭނާއަށް ކުރެވުނީ ބަޔާންކުރަން ދަތި އިޙްސާސްއެކެވެ. އެ ޔުނީފޯމަކީ އޭނާގެ ހާދަ ބުރަ މަސައްކަތުގެ ނަތީޖާއެވެ. އެއީ އޭނާ ނުހަނު ލޯބިވާ ޔުނީފޯމެކެވެ. އަލުން އެ ޔުނީފޯމް ނުލެވޭނެކަމަށް ނިންމައިގެން ހުރި އަރްޒަންއަށް އެ ފުރުސަތު އަލުން ލިބުމުން އޭނާއަށް ﷲ އަށް ޝުކުރު ކުރެވުނު އަދަދެއްވެސް ނޭނގުނެވެ. އަރްޒަންގެ ތުންފަތް މަތީގައިވީ، ހިނިތުންވުން ފެނި، ޒީޝާންވެސް ރައްދުގައި ހިނިތުންވެލިއެވެ. އަރްޒަންއެކޭ އެއްވަރަށް އޭނާ ވެސް ވަނީ ނުހަނު އުފާވެފައެވެ.\nޒީޝާން ލާފައިވާ ޔުނީފޯމް ގަޔަށް ހިފާލާފައިހުރުމުން އެ ހަށިގަނޑުގެ ބައްޓަން ރީތިކޮށްއެނގެއެވެ.ތުންފަތުގައި ގަދަ ރަތްކުލައެއް ޖައްސާލާފައިވާއިރު، އިސްތަށިގަނޑު ވަނީ ހުޅިއެއްޖަހައިލާ ހައްޔަރުކޮށްލާފައެވެ. އެއްކަންފަތާ ދިމާލުން ކުޑަކޮށް ވައްޓާފައިވާ އިސްތަށިކޮޅު ޒީޝާންގެ މޫނާ ސަމާސާކުރަމުން ދިޔައެވެ.\nޑްރައިވަރު ފޮށި ބައިލަދިނުމުން ފޮށިހިފައިގެން ދެމީހުން އެއާރޕޯޓް އެތެރެއަށް ދާން ހިނގައިގަތް އިރު، ވެސް ގިނަބައެއްގެ ލޯތައް ހުރީ އެ ދެމަފިރިންނަށް ހުއްޓިފައެވެ. ޚާއްސަކޮށް އެތަނުގައި ތިބި ޒުވާން އަންހެން ކުދިންގެ ނަޒަރުތައް ހުރީ އަރްޒަންއަށް ހުއްޓިފައެވެ. އެއިން ކޮންމެ ކުއްޖަކު ވެސް ޒީޝާންއަށް ބަލަނީ ހަސަދަވެރި ނަޒަރަކުންނެވެ. އަރްޒަންއާއެކު ހިނގާލުމުގެ ޝަރަފުު އެއިން ކޮންމެ ކުއްޖަކު ވެސް ބޭނުންވާފަދައެވެ.\n"ހޮޓް... އޯ މައި ގޯޑް..."\nއަރްޒަންއާ ޒީޝާންގެ ކަންފަތުގައި ވެސް އެތަނުގައި ހުރި އަންހެން ކުއްޖަކު އެހެން ބުނެލި އަޑު ޖެހުނެވެ. ޒީޝާން އަރްޒަންއާ ގާތަށް ޖެހިލާ އެކުއްޖާއަށް ބަލައިލިއެވެ. އަރްޒަންއަކީ އޭނާގެ މީހެކޭ އެ ނަޒަރުން ބުނަމުން ދިޔައެވެ.\n"ޖެލަސް...؟" ޒީ އަކަށް އަހަންނެއް ނުގެއްލޭނެޔޭ ދުވަހަކުވެސް... އިންޝާ ﷲ... ހެހެ" ޒީޝާންގެ އެ އަމަލު އަރްޒަންއަށް މަޖާވިއެވެ. އޭނާވެސް ޒީޝާންއާ ގާތްވެލިއެވެ.\n"އައި ލަވް ދެޓް ކަޕްލް..." އެހެން ކުއްޖަކު ބުނެލިއެެވެ.\nޒީޝާންއާ އަރްޒަންއަކީ މިއަދު ޒުވާނުންގެ މެދުގައި މަޤްބޫލު ދެމަފިރިންނެވެ. އެ ދެމަފިރިންގެ ދިރިއުޅުމުގައި ހިނގާކަންތައް ބަލާ މީހުން މަދެއް ނޫނެވެ. ފާރަލާ މީހުންވެސް އެހާ ގިނައެވެ.\nއެއާރޕޯޓް އެތެރެއަށް ވަދެގެން ގޮސް މޯލްޑިވިއަންގެ އޮފީސް އިންނަ ގޯޅިގަނޑަށް ވަތްއިރު ޒޭބާ ވެސް އެހެން ކްރޫއިން ތަކަކާއެކު، ފޮށި ދަމާފައި އެދިމާލަށް އަންނަމުން ދިޔައެވެ. އަރްޒަން އޭނާގެ އައިނު ނެގިއެވެ.\nޒީޝާންއާ އަރްޒަންއާ ދެމީހުން ފެނުމާއެކު އޭނާ ލޯ އަޅައިލިއެވެ. އޭނާ އަދިވެސް އަރްޒަންމެންނާ ނުރުހޭކަން އެ ޢަމަލުން އެކަނިވެސް ދޭހަވިއެވެ. ބައެއް މީހުންނަކީ ބަދަލުވާ ބައެއް ނޫނެވެ. އެމީހުންނަކީ އެމީހުންގެ ގޮތުގައި ދާއިމަށް ދެމި ތިބޭ މީހުންނެވެ. ދުނިޔޭގައި އެންމެން ހިތްރުހޭ ގޮތަކަށް ނޫޅެވޭނެއެވެ. އަބަދުވެސް ކޮންމެވެސް އެއްބައެއްގެ ނަފްރަތާ ކުރިމަތިލާން ޖެހޭނެއެވެ. ޒޭބާ އެ ދެމީހުން ފަސްދީ ދިޔަފަހުން އަރްޒަން ވާހަކަ ދެއްކިއެވެ.\nއަދިވެސް ޒޭބާ އެ ހުންނަނީ ހަމަ އެހާ ރުޅި އަިސްފަ ދޯ!".\n"ބައެއް މީހުންނަކީ ބަދަލުވާނޭ ބައެއް ނޫން ޒޭން!... އެކަހަލަ މީހުންނާ ހެދި މާ ބޮޑަށް ނޫޅުނިއްޔާ ރަނގަޅުވާނީ... އަހަރެމެންގެ ހިތުގައި އެ ފަދަ ނަފްރަތުކަމެއް ނުބޭއްވީމަ އެ ނިމުނީ..." ޒީޝާން ބުނެލިއެވެ. އެއާއެކު އަރްޒަން ޒީޝާންއާ ކައިރިއަށް ޖެހިލިއެވެ. އެއް އަތުން އުނަގަނޑުގައި ހިފާ ގާތްކޮށްލިއެވެ.\n"އައި ލަވް ޔޫ..." އަރްޒަން ޒީޝާންގެ ކަންފަތްދޮށުގައި ބުނެލިއެވެ.\n"އައި ލަވްޔޫ ޓޫ..." ރައްދުގައި އެހެން ބުނެލި ޒީޝާން އަރްޒަންގެ އަތް ނައްޓައިލާ ދުރަށް ޖެހިލިއެވެ.\n"ކަމުނުދަނީތަ؟" އަރްޒަންވެސް ލާނެއްގޮތަކަށް ބުނެލިއެވެ.\n"ނޫނޭ ބަޔަކަށް ފެނިދާނެ..." ޒީޝާން ވަށާ ބަލައިލަމުން ބުނެލިއެވެ.\n"ކޮބާ މައްސަލައަކީ... ތީ އަހަރެންގެ އަނބިމީހާ..." އަރްޒަން އެއްލޯ މަރައިލިއެވެ. އެއާއެކު ޒީޝާންގެ ލުއި ހުނުމުގެ އަޑު އިވުނެވެ.\nދެމީހުން އެކުގައި ގޮސް އޮފީސްބަޔަށް ވަތްއިރު އަންވަރާއި އިރުޝާމްއާއި ދެމީހުން އެތެރޭގައި ތިއްބެވެ. އަރްޒަން ފެނުމާއެކު އެންމެ ފުރަތަމަ ސަލާމަށް އަތް ދިއްކޮށްލީ އިރުޝާމް އެވެ.\n"ވެލްކަމް ބެކް އަރްޒަން..." އިރުޝާމް ބުނެލިއެވެ.\n"ޔެސް... އަރްޒަން، ވެލްކަމް ބެކް ޓު އަވަރ ފެމިލީ..." އަންވަރުވެސް ސަލާމް ކޮށްލިއެވެ. އަރްޒަން އަލުން އެމީހުންނާ ގުޅުމަކީ ލިބުނު ފަޚުރެއްކަމުގައި އަންވަރު ބުނެލިއެވެ. ވަށައިގެން ބަލައިލި އަރްޒަންއަށް އެތަނުގައި ހުރި އަޔާން ލޮލުގައި އަޅައިގަތެވެ. އޭނާ އަތުން އިޝާރާތްކޮށްލިއެވެ. އަޔާންވެސް އަތުން އިޝާރާތް ކޮށްލަމުން ބުނެލީ މަޑުކުރުމަށެވެ.\n"ހޭ ލަވް... ބްރީފިންއަށް ވަންނަމުން މި ގުޅީ، ދެން ނުވެއް ގުޅޭނެ... ވަރަށް ލޯބިވޭ!..." އަޔާން ފޯނުން ވާހަކަ ދައްކަމުން ދިޔައީ ރައުދާއާއެވެ. އޭނާ ހުރީ ތަންކޮޅެއް ދުރުގައެވެ. ރައުދާވެސް އޭނާ އަޔާންދެކެ ލޯބިވާކަމުގައި ބުނެލިއެވެ.\nބްރީފިންއަށް ދާން ތައްޔާރުވަމުންދިޔަ ވަގުތު އެއްކުއްޖަކު ސަލާމް ބުނުމުން އެ ދުވަހު ސްޓޭންޑްބައި ޑިއުޓީގައި ހުރި ޖިނާންއަށް އެ ފްލައިޓްއަށް ދާން ޖެހުނެވެ. އޭގެ އިތުރުން އެ ފްލައިޓްގައި ދެން ބައިވެރިވަނީ އަރްޒަންއާ އަޔާންގެ އިތުރުން ޒީޝާންއާއި އާރާއެވެ.\nއަރްޒަން ބްރީފިން ރޫމަށް ވަނުމުން، އެހެން އެންމެންވެސް އެތެރެއަށް ވަނެވެ. ގޮނޑިތަކުގައި އިށީނދެ ހަމަޖެހުމުން އަރްޒަން ބްރީފިން ފެށިއެވެ.\nބްރީފިންއަށް ފަހު، ފަސް މީހުން އޮފީހުން ނުކުމެގެން މިސްރާބުޖެހީ ފްލައިޓަށް ދިޔުމަށެވެ. ސެކިއުރިޓީ ކްލިއަރ ވުމަށްފަހު، ގޭޓުން ނުކުމެގެން ބޯޓާ ދިމާލަށް ހިނގައިގަތް އިރު އެ ފަސްމީހުންގެ މޫނުމަތީގައިވެސް ވަނީ ހިނިތުންވުމެކެވެ. ޖިނާންއާއި އާރާއާއި ދެމީހުން އެކަކު އަނެކަކަށް ބަލައިލުމަށްފަހު ހިނިތުންވެލިއިރު، އަޔާންވެސް އަރްޒަންގެ ކޮނޑުގައި އެއް އަތުން ޖަހައިލިއެވެ. އަރްޒަން ނުކުތް ފުރަތަމަ ދުވަހު އެންމެން އެއް ފްލައިޓެއް ޖެހުމުން ޒީޝާންގެ މޫނުމަތިން އުފާވެރިކަން ފެންނަމުން ދިޔައެވެ.\nއިރުއޮއްސޭ ވަގުތުކަމުން ރަތްވިލާތަކުން އުޑުމަތި ވަނީ ޖަރީ ކޮށްލާފައެވެ. ޤުދުރަތުގެ ފިހި އޭގެ ވާޖިބު އަދާކުރަމުން އުދަރެސް ފަވަމުން ދިޔައީ ހިތްތަކަށް އުފާވެރިކަން ގެނެސްދެމުންނެވެ. އިރުގެ ރަން ދޯދިތައް ފްލައިޓަށް އެޅިފައިވާއިރު މުޅި އެ ހިސާބުވެސް ފެންނަނީ ހުވަފެނީ ގޮތަކަށެވެ.\nއަރްޒަން މަޑުމަޑުން ޒީޝާންގެ އަތުގައި ހިފައްޓައިލިއެވެ. އެއާއެކު ސިހުނު ޒީޝާން އަރްޒަންއަށް ބަލައިލިއެވެ. އެއަށްފަހު ދެމީހުންވެސް ހިނިތުންވެލިއެވެ. ޙަޔާތުގައި ދިމާވި ހުރިހާ އަޑި ގުޑަންތަކަކަށްފަހު ވެސް މިއަދު އެދެމީހުންނަކީ އުފާވެރި ދެމަރިފިންނެވެ. އުންމީދަކީ ޙަޔާތުގައި ދެންވެސް ދިމާވާ ހުރިހާކަމެއްގައި ދެމަފިރިންއެކުގައި ކުރިމަތިލުމެވެ. އެ އިތުބާރު އެ ގޮތުގައި ދެމި އޮތުމެވެ. ގުޅުމެއް ވަރުގަދަ ވެގެން ދާނީ އިތުބާރު އެ ދެމެދުގައި އޮތުމުންނެވެ. މިއަދު ޒީޝާންއަށް އޭނާގެ ލޯބި ލިބިއްޖެއެވެ. އަރްޒަންއަށް އޭނާގެ ލޯބި ހާސިލްވެއްޖެއެވެ. ހަޔާތުގައި ހާސިލްކުރަންބޭނުންވީ ހުރިހާކަމެއް ހާސިލްވެއްޖެއެވެ. ޒީޝާންގެ އަތުން ދޫކޮށްލުމަށްފަހު، ބޯޓަށް ބަލައިލަމުން އެ ދިމާލަށް ހިންގައިގަތް އަރްޒަންއަށް އޭނާގެ ހިނިތުންވުން ފުޅާ ކޮށްލެވުނެވެ.\nނޯޓް: ٱلْحَمْدُ لِلَّٰهِ.، ވާހަކަ ނިންމުމުގެ ހެޔޮ ތަޢުފީޤް ދެއްކިކަމަށްޓަކައި ﷲއަށް ޝުކުރުކުރަން. އެހެން ވާހަކަތަކެކޭ އެއްފަދައިން މި ވާހަކައަކީވެސް ތިޔަ އެންމެހާ ކިޔުންތެރިންނަށް ކަމުދިޔަ ވާހަކައަކަށް ވީކަމަށް އުންމީދުކުރަން. ވާހަކައަކީ އަމިއްލަ ޚިޔާލަށް ލިޔެފައިވާ ޚިޔާލީ ވާހަކައެކެެެވެ. ވާހަކަ ފެށިގެން ނިމެންދެން ވިދާޅުވި އެންމެހާ ކިޔުންތެރިންނާ ކޮމެންޓްކުރި ހުރިހާ ކިޔުންތެރިންނަށް މި ފުރުސަތުގައި ވަރަށް ޚާއްސަ ޝުކުރެއް ދަންނަވަން.


"މީތި ސަޅި" ސައިކަލު ބުރު މާދަމާ ހަވީރު\n"މީތި ސަޅި" މިނަމުގައި މާދަމާ ބާއްވާ ސައިކަލު ބުރުގައި ވީހާވެސް ގިނަ ބަޔަކު ބައިވެރިވުމަށް ޓްރާންސްޕޯޓް މިނިސްޓްރީން އެދިވަޑައިގެންފިއެވެ. މިޙަރަކާތަކީ މަގުމަތީގެ ރައްކާތެރިކަމާ ގުޅޭގޮތުން ޢާއްމުން ހޭލުންތެރިކުރުމަށާއި އެކްސިޑެންޓުތައް މަދުކުރުމާ ގުޅޭގޮތުން ބާއްވާ ޙަރަކާތެއްކަމަށް އެމިނިސްޓްރީން ވިދާޅުވެއެވެ.\nއެކްސިޑެންޓްތައް މަދުކޮށް، މަގުމަތީގެ ސަލާމަތާއި ރައްކާތެރިކަމަށް ޢާންމުން ހޭލުންތެރިކުރުވުމަށް ޓްރާންސްޕޯޓް މިނިސްޓްރީން ހުކުރު ދުވަހު ބާއްވާ ޙަރަކާތްތަކުގެ ތެރެއިން ބޮޑު ޙަރަކާތެއްގެ ގޮތުގައި ކުރިއަށްގެންދިއުމަށް ހަމަޖެހިފައިވަނީ "މީތި ސަޅި"ގެ ނަމުގައި ބާއްވާ ޚާއްޞަ ސައިކަލު ބުރެކެވެ. މި ސައިކަލު ބުރު އޮންނާނީ ހުކުރުދުވަހު ހަވީރު ތިންގަޑި ސަޅީސްފަހެއްގައި އަމީނީ މަގުން ދަރުބާރުގޭކުރިމަތިން ފެށިގެން ހުޅުމާލެ ސެންޓްރަލް ޕާރކާ ހަމައަށެވެ.\nމި ސަކައިލު ބުރަކީ އުޅަނދުތައް ދުއްވުމުގައި ޓްރެފިކް ޤަވާޢިދުތަކަށް އަހުލުވެރިކުރުމާއި، އެކްސިޑެންޓްތައް މަދުކުރުމަށް ފަރުދީގޮތުން މަސައްކަތް ކުރުމަށް ބާރުއެޅުމަށް ބާއްވާ ސައިކަލު ބުރެއްކަމަށް ޓްރާންސްޕޯޓް މިނިސްޓްރީން ބުނެއެވެ. މިނިސްޓަރ އޮފް ޓްރާސްންޕޯޓް އެންޑް ސިވިލް އޭވިއޭޝަން ޢާއިޝަތު ނަހުލާ ބައިވެރިވެވަޑައިގަންނަވާ މި ސައިކަލު ބުރުގައި، ސަރުކާރު އޮފީސްތަކުން ބައިވެރިވާއިރު ވީހާވެސް ގިނަ ޢާއްމުން މިސައިކަލު ބުރުގައި ބައިވެރިވުމަށް ޓްރާންސްޕޯޓް މިނިސްޓްރީން އެދެއެވެ.\nޕީއެސްއެމް ނިއުސްއަށް މަޢުލޫމާތު ދެއްވަމުން ޓްރާންސްޕޯޓް މިނިސްޓްރީގެ ސްޓޭޓް މިނިސްޓަރ އަޙުމަދު ޢާދިލް ވިދާޅުވީ މިޙަރަކާތުގައި ބައިވެރިވާ ފަރާތްތަކަށް ޚާއްސަ ޓީޝާޓެއް އިވެންޓު ކުރިއަށްދާ ސަރަޙައްދުން ލިބޭނެކަމަށެވެ.\nހުޅުމާލޭ ސެންޓްރަލް ޕާކުގައިވެސް މިކަމަށް ހޭލުންތެރިކުރުމަށް ޙަރަކާތެއް ހުކުރު ދުވަހު ހަވީރު ބޭއްވުމަށް ވަނީ ހަމަޖެހިފައެވެ. މި ޙަރަކާތުގައި އުޅަނދުތައް ދުއްވުމުގައި ރައްކާތެރިވުމާއި ގުޅޭގޮތުން ޝިއާރުތަކާއި، ފޮޓޯ ޑިސްޕްލޭކުރުމަށް ހަމަޖެހިފައިވާކަމަށް ޓްރާންސްޕޯޓް މިނިސްޓްރީން މަޢުލޫމާތުދެއްވައެވެ. މީގެއިތުރުން މި ޙަރަކާތުގެތެރެއިން އެކްސިޑެންޓްތަކުގައި ފުރަތަމަ އެހީ ދިނުމަށް މީހުން އަހުލުވެރިކުރުމުގެ ޕްރޮގްރާމެއް އިފްތިތާޙްކުރުމަށްވެސްވަނީ ހަމަޖެހިފައިވާކަމަށެވެ.\nކޮންމެ މީހަކަށްވެސް ބައިވެރިވެވޭގޮތަށް ހުޅުވާލާ ފަސްޓް އެއިޑް ޕްރޮގްރާމަކީ ސިއްޙީ ޙާލަތު ގޯސްވެއްޖެނަމަ، ހޮސްޕިޓަލަށް ގެންދިއުމުގެ ކުރިން ދެވޭނެ އެކިއެކި ފަރުވާތަކާއި، އެހީތަކާއި ގުޅޭގޮތުން މީހުން ތަމްރީން ކުރުމަށް ބާއްވާ ޕްރޮގްރާމެކެވެ. މިފަދަ ޙާލަތްތަކުގައި ފަރުދުންގެ ޒިންމާ އިތުރުކުރުމަށް ހިންގާ މިޕްރޮގްރާމްގައި ތަމްރީންދޭނީ ވޮލަންޓަރީ ޑޮކްޓަރުންކަމަށް މިނިސްޓްރީއިން ބުނެއެވެ. އަދި މީގެއިތުރު ޕްރޮގްރާމްތައް މިއަހަރުތެރޭގައި އަދިވެސް ކުރިއަށް ގެންދިޔުމަށް ހަމަޖެހިފައިވާކަމަށް އެމިނިސްޓްރީން ބުނެއެވެ.\nއަރުޝީފަށް ނެގީ 31/01/2019 19:48\nއެންމެފަހުން އަޕްޑޭޓްކުރީ 31/01/2019 19:48\nMaldives-India relationship continues to be strong and robust: FM Shahid\nމިއުޒީޝަން ވާޖިދުގެ މަރާއިއެކު ބޮލީވުޑަށް އަނެއްކާވެސް ކަޅު ދުވަހެއް\nޕީއެސްޖީން އިކާޑީގެ އެއްބަސްވުން ދާއިމީކޮށްފި\nއަބްދުއްލަތީފް 1 ގަޑިއިރު ކުރިން


Bandhun filikamah Luthufee ehbasvehje\nނޮވެމްބަރު 3، 1988 ގައި ރާއްޖެއަށް ދިން އުދުވާނީ ހަމަލާގެ އިސްކޮށް ހުރި ހ. ހާޖަރާގޭ އަބްދުﷲ ލުތުފީ -- ފޮޓޯ: އަވަސް އޮންލައިން\nނޮވެމްބަރު 3، 1988 ގައި ރާއްޖެއަށް ދިން އުދުވާނީ ހަމަލާގައި އިސްކޮށް ހުރި، ބާޣީ އަބްދުﷲ ލުތުފީ ފިލައިގެން ގޮސް ސްރީލަންކާގައި އުޅުނު މައްސަލާގައި ދައުލަތުން ކޮށްފައިވާ ދައުވާއަށް އޭނާ އެއްބަސްވެއްޖެ އެވެ.\nލުތުފީގެ މައްޗަށް ދައުލަތުން އުފުލާފައި ވަނީ ގާނޫނުލް އުގޫބާތުގެ 537 ވަނަ މާއްދާގެ ދަށުން މީހުން ބަންދުކުރާ މަރުކަޒަކުން ފިލުމުގެ ކުށުގެ ދައުވާ އެވެ.\nމިއަދު ކްރިމިނަލް ކޯޓުގައި ބޭއްވި ޝަރީއަތުގެ އަޑުއެހުމުގައި ލުތުފީ ބުނީ އޭނާ ރާއްޖެއިން ފިލައިގެން ދިޔައީ ކަމާބެހޭ އިދާރާތަކުގެ ހުއްދައާއި އެކުގައި ކަމަށާއި، އޭނާ މީހުން ބަންދު ކުރާ މަރުކަޒުން ފިލިކަމަށް ނުބެލެވޭ ކަމަށެވެ.\nއޭނާ ބުނީ، ބޭސް ފަރުވާއަށް ދިއުމަށް ލިބުން ހުއްދައިގައި ރާއްޖެއިން ބޭރަށް ގޮސް ފިލި ކަމަށް އެއްބަސްވާން ބޭނުންވާ ކަމަށާއި ވީހާވެސް އަވަހަކަށް މައްސަލަ ނިންމަން ވެސް ބޭނުންވާ ކަމަށެވެ. އަދި ދެވެން އޮތް އެންމެ ކުޑަ އަދަބެއް ދިނުމަށް ވެސް އޭނާ ވަނީ ޝަރީއަތުގައި އެދިފަ އެވެ.\nލުތުފީގެ މައްޗަށް ކޮށްފައިވާ ދައުވާއަށް އިއުތިރާފު ވެފައިވާތީ ކުރިއަށް އޮތް ފަސް ދުވަހުގެ ތެރޭގައި ހުކުމް އިއްވަން އަޑުއެހުމެއް ބާއްވާނެ ކަމަށް ފަނޑިޔާރު ވަނީ ވިދާޅުވެފަ އެވެ. އެ އަޑުއެހުން ބާއްވާނީ ގާޒީގެ ކުރިމައްޗަށް އޭނާ ގެނެސްގެން ކަމަށް ވެސް ވިދާޅުވި އެވެ.\nއުމުރު ދުވަހުގެ ޖަލު ހުކުމެއް ތަންފީޒު ކުރަމުން ދަނިކޮށް ލުތުފީ ބޭސް ފަރުވާއަށް ރާއްޖެއިން ބޭރަށް ފޮނުވާލީ ކުރީގެ ރައީސް މުހައްމަދު ނަޝީދުގެ ވެރިކަމުގައި ޖެނައަރީ 2010 ގަ އެވެ. އޭގެ ފަހުން ލުތުފީ ފިލައިގެން އުޅެމުން ގެންދިޔައީ ސްރީލަންކާގަ އެވެ. ނަމަވެސް އޭގެ ނުވަ އަހަރު ފަހުން މިދިޔަ އަހަރުގެ އޭޕްރީލް މަހުގެ 20 ވަނަ ދުވަހު ލަންކާގައި ބޮން ގޮއްވި ހާދިސާއާއި ގުޅިގެން ލުތުފީ ވަނީ އެ ގައުމުގައި ހުންނަ ރާއްޖޭގެ އެމްބަސީއަށް އަމިއްލައަށް ވަދެ އެމްބަސީގެ ހިމާޔަތް ހޯދާފަ އެވެ.\nކްރިމިނަލް ކޯޓް އަބްދުﷲ ލުތުފީ ނަސްރުގެ ދުވަސް + ނޮވެމްބަރު ތިނެއް ބަޣާވާތް


"Fake" nukiyas vihkanee fake!\n"ފޭކު" ނުކިއަސް ވިއްކަނީ ފޭކު!\nމާރުކޭޓްގައި މީހަކު ކުރުނބާ ވިއްކަނީ: ބައެއް ބާވަތްތަކުގެ ފޭކު އުފައްދައިގެން ވިއްކާ -- ހުމަދު ޝުރާއު | އަވަސް\n"ފޭކު" އުފެއްދުމަކީ ކޮބައި ހެއްޔެވެ؟ ފުރަތަމަ އުފެދެނީ މި ސުވާލެވެ. އެއްޗެއްގެ އަސްލު، އޮޅުވާލައިގެން އުފައްދާފައިވާ ކޮންމެ އެއްޗަކީ ވެސް ފޭކު އެއްޗެކޭ ބުނެވިދާނެ އެވެ. މި ގޮތަށް ވިސްނާފައި މިހާރު އަހަރެމެން މި ގަނެވޭ އެއްޗިހީގެ އަސްލާމެދު ވިސްނާލުމަށްފަހު މި ދަނީ ބާޒާރަށެވެ.\nބާޒާރަށް ގޮސް ފުރަތަމަ ވަނީ މަސް މާރުކޭޓަށެވެ. މަސް މާރުކޭޓުގައި ވިއްކަން ހުރި މަހަށް ބަލައިލަމާ ހެއްޔެވެ. އެތަނުގައި ގިނަ އިން ވިއްކަން ހުރީ ތާޒާ މަހެއް ނޫނެވެ. އެކަން އެންމެންނަށް ވެސް އެނގޭނެ އެވެ. މިއީ އާކަމެއް ވެސް ނޫނެވެ. އެތަށް ފަހަރަކު ފިނި ކެނޑުވުމަށް ފަހު މަސް ގެނެސް ވިއްކާ މަހަކީ "ފޭކު" އެއްޗިހީގެ ގޮޅިއަށްނުފެތޭނެ ހެއްޔެވެ؟ މި މަހުގެ ފިނި އެތައް ފަހަރަކު ކެނޑުވުމަށްފަހު ހުންނަނީ މަހުގެ ލޭ ވެސް އަޅާފަ އެވެ. މީގެ ސަބަބުން އުފެދޭ ޖަރާސީމަކީ އިންސާނާގެ ހަށިގަނޑަށް ގެއްލުން ބޮޑު އެއްޗެވެ.\nދެން، ވަނީ ވަޅޯ މަސް މާރުކޭޓަށެވެ. މާރުކޭޓުގައި ވިއްކާ މަހުގެ ހާލަތު އެނގޭ ހެއްޔެވެ؟ އެތަނުގައި ވިއްކާ ގިނަ ވަޅޯ މަހަކީ އެތައް ފަހަރަކު ފިނި ކަނޑުވާފައި ހުންނަ ތާޒާކަން ގެލިފައިވާ މަހެވެ. މަސް ވަޅޯ ކުރަބް މާރުކޭޓުން ގެންދަނީ އެންމެ ފެންވަރު ދަށް މަހެވެ. އެހެންވެ މި ތަނުގައި ވިއްކާ ވަޅޯ މަހުން ވެސް ލައްކަ ގެއްލުން ވާނެ ނޫން ހެއްޔެވެ؟ މިވާނީ ކޮން ކަހަލަ އެއްޗަކަށް ހެއްޔެވެ؟ މިއީ ވެސް "ފޭކު" އެއްޗިއްސެވެ.\nމި އޮތީ، ދަނޑުވެރިންގެ އުފެއްދުންތައް ވިއްކާ މާރުކޭޓުގެ ވާހަކަ އެވެ. ދޮންކެޔޮ ގަނޑުގެ ބޭރު ހުރީ ދޮންވެފަ އެވެ. އެކަމަކު ދޮން ކެޔޮވަށްތަކުގެ އެތެރެ ހުރީ ރޯކޮށެވެ. ދެނީ ވެސް ހުތް ފޮނި ރަހަ އެކެވެ. މި ވާގޮތަށް އަހާލުމުން އިވެނީ ތަފާތު ވާހަކަ ތަކެކެވެ. ބައެއް މީހުން ބުނަކީ އެ ރަހަ ދޭ ދޮންކޭލަށް ހުންނަނީ ބޭހެއް "އިންޖެކްޓް" ކޮށްފަ އެވެ. އަނެއް ބަޔަކު ބުނަނީ އެއީ ރޮލާ ހުއްޓަލައި ދޮންކެޔޮ ގަނޑު ކަނޑައިގެން ގެނައުމުން އޭގައި ލާ ރަހައެކެވެ. ކޮންމެއަކަސް މިވާނީ ވެސް "ފޭކު" އުފެއްދުމަށެވެ.\nއެތެރެކުރާ ތަކެތީގެ ވާހަކަ\nކަސްޓަމްސްގެ ތަފާތު ހިސާބުތައް ދައްކާ ގޮތުގައި މިދިޔަ އަހަރު ރާއްޖެއަށް 30 ބިލިއަނެއްހާ ރުފިޔާގެ މުދާ އެތެރެކުރި އެވެ. މީގެތެރޭގައި ގިނަ އަދަދަކަށް ކާތަކެތި ހިމެނެ އެވެ. ރާއްޖެއަކީ "އޯޕަން އިކޮނޮމީ" އަކަށްވުމުން ބޭނުން ވެއްޗެއް ގެނެސް އެތެރެކުރުމުގައި ދަތިތަކެއް ނޯވެ އެވެ.\nރާއްޖެއަށް އެތެރެކުރާ ބައެއް ބާވަތްތަކުގެ ވާހަކަ ދައްކާލަމާ ހެއްޔެވެ. ރާއްޖޭގެ އިމްޕޯޓު ހަލުވިކަމާއެކު އިތުރުވަމުންދާއިރު، ފުރޭނިގެން ތަފާތު ބާވަތްތައް ދަނީ ރާއްޖެ އެތެރެވަމުންނެވެ. މިގޮތުން ރާއްޖޭގައި ޒަމާނުއްސުރެން ފެށިގެން ވިއްކާ މަޝްހޫރު ކޮފީއަކާއި ނޫޑްލުސްއެއްގެ "ނަކަލު" ބަޔަކު ވެސް ގެނެސްގެން އާއްމުންގެ ސަމާލު ކަމަށް ވަނީ ގެނެވިފަ އެވެ. އަދި ފާހާނާ ސާފު ކުރަން ބޭނުންކުރާ ބައެއް ބާވަތްތަކުގެ "ފޭކު" އުޅޭތީ ވެސް އާއްމުންގެ ސަމާލު ކަމަށް ދަނީ ގެންނަމުންނެވެ. މިނޫން އެހެން ބާވަތްތަކުގެ ތެރޭގައި ދޮންނަ ކުނޑި އާއި ތަށިދޮންނަ ބައެއް ބާވަތްތަކުގެ ފޭކު ވެސް ވިއްކަ އެވެ.\nރާއްޖެ އަށް އެންމެ ގިނައިން މުދާ އެތެރެކުރާ އެއް ކުންފުނި ކަމަށްވާ ލިލީ އިންޓަނޭޝަނަލްގެ މެނޭޖިން ޑިރެކްޓަރު އާމިރު މަންސޫރު ވިދާޅުވީ ބައެއް އެއްޗިހީގެ މުއްދަތު ހަމަވާ ތާރީހު ބަދަލުކޮށްލައިގެން ގެނައުން ފަދަ މައްސަލައެއް ކުރިމަތިވެފައި އެބަހުރި ކަމަށެވެ.\n"ބައެއް އެއްޗިހީގެ ލޭބަލް ބަދަލުކޮށްލައިގެން ގެނެސްފައި ވެސް އެބަހުރި. އެކަން އެނިގެން އެ އެތެރެކުރާ ކުންފުންޏާ ހަމަ އަށް ދިއުމުން އެ ބޭފުޅުން އޭގެ ބާކޯޑު ބެލުމަށް ފަހު މި ބުނަނީ މި އެއްޗަކީ މިވެނި ދުވަހަކު އެކްސްޕަޔާ ވެފައި ހުރި އެއްޗެކޭ. މިހެން ހެދުމަކީ ވަރަށް ބޮޑު ނުރައްކަލެއް،" އާމިރު ވިދާޅުވި އެވެ.\nނޫހުގައި ނަން ނުޖެހުމަށް އަދި ވާހަކަ ދެއްކި ވިޔަފާރިވެރިއަކު ބުނި ގޮތުގައި ފޭކު އުފެއްދުންތަކުގެ ސަބަބުން ބާޒާރު ދަނީ ހަލާކުވަމުންނެވެ.\n"މީގެން ލިބޭ ދެ ގެއްލުނެއް. އެންމެ ބޮޑު ނުރައްކަލަކީ ސިއްހީ ގޮތުން ލިބިދާނެ ގެއްލުމެއް. އަނެއް ކަމަކީ އަގު ބޮޑުކޮށް ރަނގަޅު އެއްޗިހި ގެނެސް ވިއްކާ މީހުންނަށް ލިބޭ އުނދަގޫ. މިގޮތަށް ފޭކު ގެނެސް ވިއްކުމުން މާކެޓު ގެއްލޭ ގޮތް ވޭ،" ނަން ނުޖެހުމަށް އަދި ބުންޏެވެ.\nޒީނަތްތެރިވާ ކޮސްމެޓިކްސްގެ ހާލަތު\nމި އަދުގެ އަންހެން ކުދިންނަކީ ވަރަށް ތިއްތި ބައެކެވެ. ތިއްތި ދައްކާ ބައެކެވެ. މި ކުދިން ކޮސްމެޓިކްސް އެއް އަންނައިރަށް އަންނައިރަށް އެ ގަނެލަ އެވެ. ދެން އޮތް ސުވާލަކީ ބާޒާރުގައި ފޭކު ކޮސްމެޓިކްސް ވިއްކާ ހެއްޔެވެ؟ ފިހާތަކަށް ވަދެ ބަލައިލާއިރު ލައްކަ ގިނަ ބްރޭންޑުތައް މިހާރު އެބަ ހުއްޓެވެ.\nދިވެހިންގެ ޒީނަތްތެރިވުމަށް އައިސްފައިވާ ބޮޑު އިންގިލާބާއެކު ބޮޑީ ސްޕްރޭ އާއި މޫނުގައި ޖަހާ ފުށް އަދި ލިޕްސްޓިކް ފަދަ އެތައް ބާވަތެއް މިހާރު ބާޒާރުގައި އެބަހުއްޓެވެ. އެކަމަކު ބޮޑީ ސްޕްރޭ ގަންނަ މީހުންނަށް އެނގޭނެ އެވެ. މިހާރު ހުންނަ ބޮޑީ ސްޕްރޭތަކުން ވަސް ކެނޑިގެންދަނީ އާދަޔާ ހިލާފު އަވަހަށެވެ. ސުވާލަކީ މިއީ ކޮން ބާވަތެއްގެ ބޮޑީ ސްޕްރޭއެއް ހެއްޔެވެ؟ ކުރިން ގިނައިރު ވަސް ހުންނަ ބޮޑީ ސްޕްރޭ މިހާރު ކުއްލިއަކަށް މާ އަވަހަށް ވަސް ކެނޑެނީ އެވެ. މި ސުވާލު ދޫކޮށްލަނީ ކިއުންތެރިންނަށެވެ.\n"ފޭކު" ވިއްކުމުގައި ބިދޭސީން!\nރާއްޖެ އަށް މުދާ އެތެރެކުރާ ބައެއް ފަރާތްތަކުގެ ތެރޭގައި "ބާރުގަދަ" ބިދޭސީން އެބަތިއްބެވެ. މިމީހުންގެ ބާރުގައި ރާއްޖޭގެ ބާޒާރަށް ތަފާތު ގިނަ ބާވަތްތައް ދަނީ އެތެރެ ކުރަމުންނެވެ. އެކަން ރާއްޖެއަށް މުދާ އެތެރެކުރާ ބޮޑެތި ކުންފުނިތަކުން ވެސް ބުނެ އެވެ.\nރާއްޖެ އަށް މުދާ އެތެރެކުރާ ކުންފުންޏެއްގެ ވެރިއަކު ވިދާޅުވި ގޮތުގައި ރާއްޖެ އަށް "ފޭކު" އުފެއްދުންތައް ގެނައުމުގައި އަވައްޓެރި ގައުމުތަކުގެ މީހުން ދަނީ މަސައްކަތް ކުރަމުންނެވެ.\n"އެބަ ހުރި މަޝްހޫރު ބައެއް އެއްޗިހި އެއްޗިހި ވެސް ގެނެސްފަ. މިގޮތަށް ގެންނައިރު މާކަގިނައަކުން ނުގެނޭ. ދެ ތިން ޕެލެޓް މި ގެންނަނީ. ގެންނައިރު މި އެއްޗިހި އެތެރެކުރާ ކުންފުނިތަކުން މި ހުންނަނީ ވަރުގަދަ އަށް މީގެ ޕްރޮމޯޝަން ޖައްސާ ހަދާފަ. މިހެންވެ ގަންނަ މީހަކަށް ފޭކެއް ނޭނގެ މީހުން ގަނެލަނީ. މީގެ ހުރިހާ ފައިދާއެއް މި ވަނި އެ ގެނައި ބަޔަކަށް،" ނަން ނުޖެހުމަށް އެދި ވިދާޅުވި އެވެ.\nފޭކު އުފެއްދުންތަކަކީ މީގެ ނުރައްކާ ބޮޑު ތަކެއްޗެވެ. ހާއްސަކޮށް މިގޮތަށް ކެއުމަށް ބޭނުންކުރާ އެއްޗިހި ގެނެވޭނަމަ އެވާނީ ވަރަށް ބޮޑު ގެއްލުމަށެވެ. އެހެންކަމުން މިއީ ވިސްނަން ޖެހޭ މުހިންމު ކަމެކެވެ.


Ramadan Mahuge Beynun Heyo Gothugai Hifumah Kurevidhaane Kanthahthakeh! ރަމަޟާން މަހުގެ ބޭނުން ހެޔޮގޮތުގައި ހިފުމަށްޓަކައި ކުރެވިދާނެ ކަންތައްތަކެއް – Huvadhoo News Ramadan Mahuge Beynun Heyo Gothugai Hifumah Kurevidhaane Kanthahthakeh! Huvadhoo News\nރަމަޟާން މަހުގެ ބޭނުން ހެޔޮގޮތުގައި ހިފުމަށްޓަކައި ކުރެވިދާނެ ކަންތައްތަކެއް\nޖަމާޢަތުގައި ނަމާދު ކުރަނިކޮށް\nބަރަކާތާއި ރަޙުމަތާއި ފުއްސެވުމުން ފުރިގެންވާ އަހަރުގެ އެންމެ މާތް ދުވަސްތައް މިވަނީ އަޅުގަނޑުމެންނާ ނުހަނު ގާތުގައެވެ. ކޮންމެ މުސްލިމަކުވެސް މިބަރަކާތްތެރި ދުވަސްތަކުގެ ބޭނުން އެންމެ ހެޔޮގޮތުގައި ހިފަން ބޭނުންވާނެކަން މިއީ ޝައްކެތް އޮތް ކަމެއް ނޫނެވެ. އެހެނީ މިދުވަސްތަކުގެ ބޭނުން ހެޔޮގޮތުގައި ނުހިފިއްޖެ މީހަކީ ވަރަށް ބޮޑު އަބާއްޖަވެރިއެކެވެ. މާތް ނަބިއްޔާ ﷺ ޙަދީޘްފުޅު ކުރައްވާފައިވެއެވެ.\n((رَغِمَ أَنْفُ رَجُلٍ دَخَلَ عَلَيْهِ رَمَضَانُ ثُمَّ انْسَلَخَ قَبْلَ أَنْ يُغْفَرَ لَهُ)) [رواه الترمذي وصححه الألباني]\nމާނައީ: “ރަމަޟާން މަސް އެމީހަކާ ބައްދަލުވެ އެމަސް ނިމުނުއިރުވެސް އެމީހެއްގެ ފާފަ ނުފުއްސުނުމީހާގެ ނޭފަތް ހިރަފުހުން ފުރުއްވާނދޭވެ.”\nرَغِمَ أَنْفُ رَجُلٍ މިޢިބާރާތަކީ އެފަދަމީހުން ނިކަމެތި ކޮށްދެއްވުމަށް އެދި، އެފަދަމީހުންގެ މައްޗަށް ކުރައްވާފައިވާ ބަދު ދުޢާއެކެވެ. އެހެންކަމުން މިލިޔުމުގައި މިބަލާލަނީ މިދުވަސްތައް ހެޔޮގޮތުގައި ވޭތުކުރުމަށްތަކައި ކުރެވިދާނެ5ކަމަކަށެވެ.\nކުރިއަށް ކަންތައްތައް ރާވާލުން:\nވަޤުތުގެ ބޭނުން އޭގެ އެންމެ ހެޔޮ ގޮތުގައި ހިފުމަށްޓަކައި ދުރާލާ ކަންތައްތައް ކުރިއަށް ގެންދާނޭ ގޮތް ރާވާލުން އެއީ ނުހަނު ބޭނުންތެރި ކަމެކެވެ. އެގޮތުން މިރަމަޟާންމަސް އަޅުގަނޑުމެންނާއި ބައްދަލުކުރާއިރު މި ބަރަކާތްތެރި ދުވަސްތަކާ، އެއްވެސް ޕްލޭނެއް ނެތި އަޅުގަނޑުމެން ބައްދަލުކޮށްފި ކަމުގައިވާނަމަ، މާ ބޮޑުކަމެއް ޙާޞިލުނުވެގެން އުޅެނިކޮށް ނޭނގި ހުއްޓައި މިރަމަޟާން މަސް، އަޅުގަނޑުމެންނާ ވަކިވެގެން ހިނގައިދާނެއެވެ.\nއެގޮތުން ރަމަޟާންމަހުގެ ވަޤުތުތައް ރާވާލާއިރު ސިކުނޑީގައި ބަހައްޓަން ޖެހޭ އެންމެ މުހިންމު ނުކުތާއަކީ، ރަމަޟާންމަހުގެ ރޯދަ ފަރުޟުކުރެއްވުމުގެ މަޤްޞަދަކީ ކޮބާ ހެއްއެވެ؟ ޔަޤީނުންވެސް އެއީ އަޅުގަނޑުމެން ތަޤްވާވެރިވުމަށްޓަކައެވެ. މާތް ﷲ ވަޙީކުރައްވާފައިވެއެވެ.\nމާނައީ: “އޭ إيمان ވެއްޖެ މީސްތަކުންނޭވެ! ތިޔަބައިމީހުންގެ ކުރީގެ މީހުންގެ މައްޗަށް فرض ކުރެއްވި ފަދައިން ތިޔަބައިމީހުންގެ މައްޗަށްވެސް ރޯދަ فرض ކުރައްވައިފިއެވެ. (އެއީ) ތިޔަބައިމީހުން تقوى ވެރި ވުމަށްޓަކައެވެ.”\nކޮންމެ ދުވަހަކުވެސް އަޅުކަމަށް ހުސްކުރާނެ ވަޤުތުގެ މިންވަރެއް ކަނޑައަޅުން:\nއާންމު ގޮތެއްގައި މުސްލިމެއްގެ ވިސްނުމަކަށް ވާނީ މުޅި ރަމަޟާންމަސް އެއްކޮށް އަޅުކަމަށް ހުސްކުރުމެވެ. ނަމަވެސް އެއީ ޢަމަލީގޮތުން ކުރަން ބަލާއިރު ވާނޭ ކަމެއްނޫނެވެ. އެއީ ޢާއިލީ ޒިންމާތަކާއި އެހެނިހެންވެސް ކަންކަމުގައި އަޅުގަނޑުމެންނަށް މަޝްޣޫލު ވެވޭތީއެވެ. އެހެންކަމުން ކޮންމެ ދުވަހަކުވެސް އަޅުކަމަށް ހުސްކުރެވިދާނެ ވަޤުތުގެ މިންވަރާމެދު ވިސްނައި އެއަށް އަމާޒުހިފާށެވެ. އެގޮތުން 24 ގަޑިއިރުގެ ތެރެއިން ނިދުމަށް، ޢާއިލީ ޒިންމާތަކަށް އަދިވެސް އެހެނިހެން ކަންކަމަށް ދާނެކަމަށް ލަފާކުރެވޭ ވަޤުތު ކަނޑާލާށެވެ. މިގޮތަށް ކަނޑާލުމުން މިސާލަކަށް ތިން ގަޑިއިރު ލިބޭކަމުގައިވާނަމަ އެ ތިން ގަޑިއިރު އަޅުކަމަށް ހުސްކުރާށެވެ. އަދި އެއަށްފަހު އެ ތިން ގަޑިއިރުގެ ތެރެއިން އެއް ގަޑިއިރު ޤުރުއާން ކިޔެވުމަށް އަދި އެއް ގަޑިއިރު އިސްލާމްދީނުގެ ކަންކަން އުނގެނި ދަސްކުރުމަށް އަދި ދުޢާކުރުމާއި ޛިކުރުކުރުމަށް އެއް ގަޑިއިރު، މިފަދަ ގޮތަކަށް ބަހާ ލެވިދާނެއެވެ. މިފަދަ ގޮތަކަށް ދުރާލާ ރާވާލެވިއްޖެނަމަ މިބަރަކާތްތެރި ދުވަސްތަކުގެ ބޭނުން އެންމެ ހެޔޮގޮތުގައި ހިފިދާނެއެވެ.\nޙާޞިލުކުރަން ބޭނުންވާ ކަންކަން ކުރުމަށް ވަކި ވަޤުތުތަކެއް ކަނޑައެޅުން:\nސައުވީސް ގަޑިއިރުގެ ތެރެއިން އަޅުކަމަށް ހުސްކުރެވޭނޭ ވަޤުތުގެ މިންވަރު އެނގުމުން، ކޮންމެ ދުވަހެއްގެ ތާވަލުންވެސް އަޅުކަމަށް ހޭދަކުރެވޭނެ މިންވަރު އެނގިގެން ދާނެއެވެ. ދެން އަޅުގަނޑުމެން ކުރަން ޖެހޭނެ ކަމަކީ، ކޮންމެ ދުވަހެއްގެ އަމާޒަށް ވާޞިލުވުމަށް ވަކި ވަޤުތުތަކެއް އެކަންކަމަށް ޚާއްޞަކުރުމެވެ. މިސާލަކަށް ކީރިތި ޤުރުއާނުގެ ތަފްސީރު ކިއުމަށް ބޭފުޅަކު އެއް ގަޑިއިރު އަމާޒު ހިފާފާނެއެވެ. އެހެން ކަމަށްވާނަމަ އެބޭފުޅެއް ދުވަހުގެ ތާވަލުގައި ޢަޞްރު ފަހުން އެއް ގަޑިއިރު ހުސްކޮށް ލިބޭކަމުގައިވާނަމަ ތަފްސީރު ކިއުމަށް އެވަޤުތު ހުސްކޮށްލެވިދާނެއެވެ. ހަމަ އެފަދައިން ޤުރުއާން ކިޔެވުމަށްވެސް އެބޭފުޅެއްގެ ތާވަލުން ފަސޭހަ ވަޤުތެއް ބަލައި އެވަޤުތެއް ހަމައެކަނި ޤުރުއާނަށް ޚާއްޞަކުރާށެވެ. ދުޢާކުރުމާއި ޛިކުރުކުރުމަށް ރޯދަވީއްލަން ކައިރިވާ ވަޤުތު ޚާއްޞަ ކުރެވިދާނެއެވެ. އެހެނީ އެވަޤުތަކީ ދުޢާ އިޖާބަކުރެއްވޭ ވަޤުތެކެވެ. މިފަދައިން ޙާޞިލުކުރަން ބޭނުންވާ ކޮންމެ ކަމަކަށްވެސް ޚާއްޞަ ވަޤުތުތަކެއް ކަނޑައަޅާށެވެ. އޭރުން އެކަންކަން ޙާޞިލުކުރަން ވަރަށް ބޮޑަށް ފަސޭހަވެގެންދާނެއެވެ.\nޢާއިލާއާއި އެކު އީމާންތެރިކަން ތާޒާކޮށްލާނެ ވަޤުތުކޮޅެއް ކަނޑައެޅުން:\nޢާއިލީ ގުޅުންތައް ވަރުގަދަކޮށް އެންމެން އެކީގައި އީމާންކަމުގައި ކުރިއަރައި ދިއުމަށް ރަމަޟާން މަހަކީ ރަނުގެ ފުރުޞަތެކެވެ. އެހެނީ ޝައިޠާނާ ވަނީ ކަސްތޮޅު އެޅުވިފައެވެ. އެންމެންގެ ވެސް އީމާންކަން ތާޒާވުމަށް އޭގެ ސަބަބުން ފުރުޞަތު ލިބެއެވެ. މިކަން ޙާޞިލުކުރުމަށްޓަކައި ގޭގައި އެކިއެކި ކަންކަން އަޅުގަނޑުމެންނަށް ރާވާ ލެވިދާނެއެވެ. މިޘާލަކަށް، ޢާއިލާގެ އެންމެން އެކީގައި ދަރުހެއް ބަލާލުން ނުވަތަ ދީނީ ފޮތެއް ކިޔާލުންފަދަ ކަންކަން ރޭވިދާނެއެވެ. ދީނީ ކުއިޒްތައް ޢާއިލާގެ މެދުގައި ފޯރިއާއެކު ކުރިއަށް ގެންދެވިދާނެއެވެ. ޤުރުއާން ޙަލަޤާތައް ގޭގައި ރާވާ ލެވިދާނެއެވެ. އަދިވެސް މިފަދަ އެތައް ހެޔޮކަމެއް ކުރިއަށް ގެންދެވިދާނެއެވެ.\nސޯޝަލް މީޑިއާއާއި ޓީވާއާއި އަދިވެސް އެފަދަ ވަޞީލަތްތަކާ ދުރަށް ޖެހިލުން:\nރަމަޟާން މަހަކީ ޤުރުއާން ބާވައިލެއްވުނު މައްސަރުކަމުގައި ވީހިނދު އެޤުރުއާނަށް މިމައްސަރު ޚާއްޞަކުރަން ޖެހެއެވެ. ރަމަޟާން މަހުގައި އަޅުގަނޑުމެން އަމާޒު ހިފައިގެން ފަށާ އަޅުކަންތައްތަކަށް ގިނަ ފަހަރަށް އެންމެ ބޮޑަށް ހުރަސްއަޅާ ކަމަކީ، ސޯޝަލް މީޑިއާއާއި ޓީވާއާއި އަދިވެސް އެފަދަ ވަޞީލަތްތަކެވެ. އެހެންކަމުން މިބަރަކާތްތެރި ދުވަސްތަކުގެ ބޭނުން އެންމެ އެދެވޭ ގޮތެއްގައި ހިފުމަށްޓަކައި މިފަދަ ކަންކަން ވަކި އިމެއްގެ ތެރޭގައި ގެންގުޅުމަކީ ކޮންމެހެންވެސް ކުރަންޖެހޭ ކަމެކެވެ.\nލިޔުން/މަސްދަރު : ދިސަލަފިއްޔާ.ނެޓް


Muhammaa ge maccha5thuhumatheh | Mihaaru\nމެމްބަރު މުހައްމާ އިދިކޮޅުން ބޭއްވި މުޒާހަރާއެއްގައި-- ފޮޓޯ: ހުސައިން ވަހީދު/މިހާރު\n14 މާޗް 2018 - 15:446comments\nރިޝްވަތުގެ ތުހުމަތު ކޮށްފައިވާ އިހަވަންދޫ ދާއިރާގެ މެމްބަރު މުހައްމަދު އަބްދުﷲ (މުހައްމާ)ގެ މައްޗަށް ފަސް ކުށެއްގެ ތުހުމަތު ކޮށް، ފުލުހުން އެ މައްސަލަތައް ތަހުގީގުކުރަން ފަށައިފި އެވެ.\nތަހުގީގަށް މުހައްމާ މިއަދު ފުލުހުންގެ އިދާރާ އަށް ވަނީ ހާޒިރުކޮށްފަ އެވެ. އޭނާ އަށް ތުހުމަތު ކުރަނީ އިދިކޮޅު ސިޔާސީ ބޭފުޅުން ވެސް ހިމެނޭ ގޮތަށް ނުވަ ގައިދީއަކު ދޫކޮށްލުމަށް ސުޕްރީމް ކޯޓުން ނެރުނު އަމުރާ ގުޅިގެން، ދައުލަތުގެ އެކި އިދާރާތަކުގެ މުވައްޒަފުންނަށް ރިޝްވަތު ހުށަހަޅައި މުވައްޒަފުން ރަސްމީ ހައިސިއްޔަތުން ކުރަންޖެހޭ ކަންކަމަށް ހުރަސް އަޅައި ނުފޫޒު ފޯރުވި ކަމުގެ ތުހުމަތެވެ.\nއެ ތުހުމަތާ އެކު ފަސް ކުށެއް ކުރި ކަމަށް އޭނާގެ މައްޗަށް ތުހުމަތު ކުރެ އެވެ. އެއީ ކުށްކުރަން ރޭވުމާއި ރިޝްވަތުގެ ކުށާއި ރަސްމީ ހައިސިއްޔަތުން ކުރަންޖެހޭ ކަންކަމަށް ނުފޫޒު ފޯރުވުމުގެ ކުށުގެ އިތުރުން ގާނޫނު ހިންގުމާއި ދައުލަތުގެ މަސައްކަތްތަކަށް ހުރަސް އެޅުމުގެ ކުށެވެ. އޭގެ އިތުރުން ނަހަމަ ގޮތުގައި ރަސްމީ ހައިސިއްޔަތު ނުވަތަ މައުލޫމާތު ބޭނުން ކުރުމުގެ ތުހުމަތު ވެސް ކުރެ އެވެ.\nކުއްލި ނުރައްކަލުގެ ހާލަތުގެ ދަށުން މިދިޔަ އާދިއްތަ ދުވަހު ހައްޔަރުކޮށް ފޯނު އަތުލުމަށް ފަހު މުހައްމާ ދޫކޮށްލާފައިވަނީ ފުލުހުންގެ އިދާރާ އަށް ހާޒިރުވުމަށް ޗިޓް ދިނުމަށްފަހު އެވެ.\nރައްޔިތުންގެ މަޖިލީހުގެ ރައީސް އަބްދުﷲ މަސީހުގެ އިތުބާރު ނެތްކަމުގެ މައްސަލާގައި އިދިކޮޅު ފަރާތްތަކާ ގުޅުމަށް ފަހު، ސަރުކާރާ ދެކޮޅު އެއްވުންތަކާއި މުޒާހަރާތަކުގައި މުހައްމާ ގެންދަވަނީ އިސް ދައުރެއް އަދާކުރައްވަމުންނެވެ.\nއިތުރު ލިޔުންތައް ޕޮލިސް ސަރުކާރު އިދިކޮޅު ފަރާތްތައް ކުއްލި ނުރައްކަލުގެ ހާލަތު މުހައްމަދު އަބުދުﷲ (މުހައްމާ)


Plastic fulhi beynun kurun huttaa eh nulaanan: Coca Cola | Mihaaru\nކޯކްގެ ޕްލާސްޓިކް ފުޅިއެއް.\nގޮނޑުދޮށެއްގައި ކޮކަ ކޯލާގެ ހުސް ފުޅިއެއް.\nޕްލާސްޓިކް ފުޅި ބޭނުންކުރުން ހުއްޓައެއް ނުލާނަން: ކޮކަ ކޯލާ\n23 ޖެނުއަރީ 2020 - 07:182comments\nއެ ކުންފުނިން ބުނިގޮތުގައި ގިނަ ކަސްޓަމަރުން ޕްލާސްޓިކް ފުޅި ބޭނުންވާ މައިގަނޑު ސަބަބަކީ ބިއްލޫރި ފުޅިއާ ހިލާފަށް އަލުން މަތިން ޖެހުމާއި ލުއިވުމުގެ ސަބަބުން ގެންގުޅެން ފަސޭހަވުމެވެ.\nޕްލާސްޓިކް ފުޅި ދޫކޮށްނުލާނެކަން ކަމަށް ކޮކަ ކޯލާ އިން ބުނި އިރު، އެ ކުންފުންޏަކީ ދުނިޔޭގައި މި ވަގުތު އެންމެ ގިނައިން ޕްލާސްޓިކް ކުނި އުފައްދާ ކުންފުންޏެވެ. އެގޮތުން އަހަރެއްގެ މައްޗަށް ތިން މިލިއަން ޓަނުގެ ޕްލާސްޓިކް ޕެކެޖިންތަކަށް ބޭނުންކުރެ އެވެ. އެއީ މިނެޓަކަށް 200،000 ފުޅި އެވެ.\nމިކަމާ ދެކޮޅަށް މަސައްކަތްތަކެއް ކުރަމުން އަންނަ ކަމަށް ކޮކަ ކޯލާ އިން ބުނެފައިވާ އިރު، އެ ކުންފުނީގެ އަމާޒަކީ 2030 އާ ހަމަށް އަންނަ އިރު، އެ ކުންފުނީގެ އުފެއްދުންތަކުގެ 50 ޕަސެންޓް ރިސައިކަލްކުރެވޭ ޕްލާސްޓިކް ބޭނުންކުރުމެވެ.\nމިހާރު ސްވިޓްޒަލެންޑްގެ ޑާވޯސްގައި ކުރިއަށްދާ މި އަހަރުގެ ވޯލްޑް އިކޮނޮމިކް ފޯރަމްގެ ހަވާސާގައި ބީބީސީ އަށް ދެއްވި އިންޓަވިއުއެއްގައި ކޮކަ ކޯލާ ކުންފުނީގެ ސަސްޓެއިނަބިލިޓީ ހެޑް ބީޓްރިޒް ޕެރޭޒް ވިދާޅުވީ ޕްލާސްޓިކް ފުޅި ބޭނުންކުރުން އެއްކޮށް ހުއްޓައިނުލި ނަމަވެސް، ކުންފުނިން އަންނަނީ ޕްލާސްޓިކާ ދެކޮޅަށް ފިޔަވަޅުތަކެއް އަޅަމުން ކަމަށެވެ.\nއެގޮތުން ބިއްލޫރި އާއި އެލުމިނިއަމް ފަދަ ބާވަތްތައް ޕެކެޖިން އަށް ބޭނުންކުރާކަން ފާހަގަކުރެއްވި އެވެ.\nއަދި ކޮކަ ކޯލާ އަކީ ވިޔަފާރި ކުންފުންޏަކަށްވާތީ ކަސްޓަމަރުންނަށް އެދޭ ގޮތަށް ވިޔަފާރި ބައްޓަންކުރަން މަޖުބޫރުވާ ކަމަށް ވިދާޅުވި އެވެ.\n"އެ ނޫން ކަމަށް ވަންޏާ ވިޔަފާރިއެއް ވިޔަފާރިއަކަށް ނުވާނެ." ބީޓްރިޒް ވިދާޅުވި އެވެ.\nEmme ginain plastic beynunkuraa company akee Coca-Cola\nއިތުރު ލިޔުންތައް ތިމާވެށި ސްވިޓްޒަލެންޑް ކްލައިމެޓް ޗޭންޖް ކޮކާ ކޯލާ އެމެރިކާ


ޑްރަގް ރީހެބިލިޓޭޝަން ސެންޓަރުގެ 12ވަނަ އަހަރީ ދުވަހާއި އަދި މަސްތުވާތަކެއްޗާ ދެކޮޅަށް މަސައްކަތްކުރާ ބައިނަލްއަޤްވާމީ ދުވަހުގެ މުނާސަބަތުގައި ބޭއްވެވި ޖަލްސާގައި ނައިބު ރައީސް ޑޮކްޓަރ މުޙަންމަދު ވަޙީދު ޙަސަންމަނިކު \_r\_nދެއްކެވި ވާހަކަފުޅު\_r\_n - The President's Office\nޑްރަގް ރީހެބިލިޓޭޝަން ސެންޓަރުގެ 12ވަނަ އަހަރީ ދުވަހާއި އަދި މަސްތުވާތަކެއްޗާ ދެކޮޅަށް މަސައްކަތްކުރާ ބައިނަލްއަޤްވާމީ ދުވަހުގެ މުނާސަބަތުގައި ބޭއްވެވި ޖަލްސާގައި ނައިބު ރައީސް ޑޮކްޓަރ މުޙަންމަދު ވަޙީދު ޙަސަންމަނިކު\n26 ޖޫން 2009، ރިފަރެންސް: PRO/NRW/2009/18\nاللـه سبحانه وتعالىއަށް ޙަމްދާއި ޝުކުރު ކުރަން. އަދި މި އުންމަތުގެ މާތް ނަބިއްޔާއަށް ޞަލަވާތާއި ސަލާމް ލެއްވުމަށް އެދި ދުޢާ ކުރަން.\nއޮނަރަބްލް މިނިސްޓަރ އޮފް ހެލްތް އެންޑް ފެމިލީ ޑޮކްޓަރ އާމިނަތު ޖަމީލް، އޮނަރަބްލް މިނިސްޓަރ އޮފް އެޑިޔުކޭޝަން ޑޮކްޓަރ މުސްޠަފާ ލުޠުފީ އަދި މިތަނަށް ޙާޒިރުވެވަޑައިގެން ތިއްބެވި އެންމެހާ ޢިއްޒަތްތެރިންނާއި މި މަރުކަޒުގެ އެންމެހާ ސްޓާފުންނާއި މަރުކަޒުގައި ފަރުވާ ހޯއްދަވަމުން ގެންދަވާ ހުރިހާ ކުދިން.\nއާދެ! މިރެއަކީ މިއީ ވަރަށްވެސް މުހިންމު ރެއެއް. ސަބަބަކީ މިފަދަ މަރުކަޒަކަށް 12 އަހަރު ފުރިގެން މަރުކަޒުން ހާސިލު ކުރެވިފައިވާ އެކިއެކި ކާމިޔާބުތަކާއި އަދި ހަމައެހެން މިފަދަ މަރުކަޒުތަކުން ހާސިލުކުރަން ހުރި ކާމިޔާބުތަކާ ބެހޭގޮތުން ވިސްނާލާ ރެއަކަށްވުމާއެކު، އަޅުގަނޑުގެ ފުރަތަމަ ވާޖިބަކީ މި މަރުކަޒު ކާމިޔާބު މަރުކަޒަކަށް ހެއްދެވުމަށްޓަކައި މަސައްކަތް ކުރައްވަމުން ގެންދަވާ އެކިވަރުވަރުގެ ވެރިންނަށާއި މި މަރުކަޒުގެ މުވައްޒަފުންނަށް ވަރަށް އިޚްލާޞްތެރިކަމާއެކީ ޝުކުރު އަދާކުރުން. އަދި ހަމައެހެން އަޅުގަނޑަށް އެނގިފައިވާ ގޮތުގައި މަރުކަޒުގެ ވަރަށްގިނަ މަސައްކަތްތަކެއް ހިންގަވަމުން ގެންދަވަނީ ފަރުވާ ހޯއްދަވަމުން ގެންދަވާ ކުދިން. އަޅުގަނޑު ކުރީފަހަރު މިތަނަށް ޒިޔާރަތް ކުރިއިރުގައި އޯ.ޖޭ.ސީ.ގެ ނަމުގައި އަޅުގަނޑަށް ތަޢާރަފްވި ވަރަށް ޙަރަކާތްތެރި ޒުވާން ކުދިންކޮޅެއް މި މަރުކަޒު ހިންގުމުގައި ވަރަށް މުހިންމު ރޯލެއް އަދާކުރަމުން ގެންދާކަން އަޅުގަނޑު ފާހަގަކުރިން. އާދެ! މި ހުރިހާ ފަރާތްތަކަށް އަޅުގަނޑު ވަރަށް އިޚްލާޞްތެރިކަމާއެކީ މިރޭ ޝުކުރު ދަންނަވަން. އަދި މިހާތަނަށް ތިޔަބޭފުޅުން ހޯއްދަވަމުން ގެންދަވާފައިވާ ކާމިޔާބީއަށްޓަކައި މުބާރަކްބާދީ ދަންނަވަން.\nއާދެ! މި މަރުކަޒަކީ މިއީ ދިވެހިރާއްޖޭގައި މިވަގުތު ހުރި އެންމެބޮޑު މިފަދަ މަރުކަޒް. މިތާނގައި ފަރުވާ ލިބެމުންދާ ކޮންމެ ކުއްޖަކަށް އިތުރު ދިހަކުދިން މި މަރުކަޒުން ބޭރުގައި މިފަރުވާއަށް ބޭނުންވެފައި އެބަތިބި. ހަމަ މިއަދުވެސް އަޅުގަނޑުގެ ކައިރީގައި ވަރަށް އަސަރާއެކީގައި މަންމައަކު ވާހަކަ ދެއްކި މިއަދު ހަވީރު. އެ މަންމަ އަޅުގަނޑު ކައިރީގައި ބުނީ ތިމަންނަގެ ބޮޑުވެފައި ހުރި ފިރިހެން ދަރިފުޅު ރީހެބަށް ގެންގޮސްދޭށޭ. އެއީ، މިވޭތުވެދިޔަ ހަފްތާއެއްގެ ތެރޭގައި އޭނާ ދެފަހަރަށް އަމިއްލައަށް ފުރާނަ ދުއްވާލުމަށް މަސައްކަތް ކޮށްފިއޭ. އަދި ތިމަންނައާ ތިމަންނަގެ ކުޑަ ދަރިފުޅު މިހާރު އޭނާއާއެކީގައި އުޅެން ދަތިވެއްޖެއޭ. މިއީ ހަމަ މިއަދު ހަވީރު. މީގެކުރިން ދެރެއަކު އަޅުގަނޑުގެ ގެއަށް އައިސް އަޅުގަނޑުމެން ދަންނަ ރައްޓެއްސަކުވެސް ހަމަ މި އާދޭސް މިގޮތަށް ކޮށްފި.\nކަންމިހުރީ މިހެން. އަޅުގަނޑުމެންނަށް ސަރުކާރުގެ މަތީ މަގާމުތަކުގައި ތިބެގެންވެސް މިއަދު އަދި މިވަގުތުން ވަގުތަށް އެ މަންމައިންގެ އާދޭސްގެ ޖަވާބެއް ދޭން މިތިބީ ދަތިވެފައި. އެހެންވީމާ، މިކަމަކީ ކުޑަކޮށްވެސް ކުޑަކަމެއްނޫން. ވަރަށްބޮޑު ކަމެއް. އަޅުގަނޑުމެން މިމަސައްކަތާ ހަވާލުވެގެން، އިންތިޚާބަކާ ކުރިމަތިލައިގެން އިންތިޚާބު ކާމިޔާބު ކޮށްގެން އައިސް މި މަގާމު ތަކުގައި މިތިބީ މިދެންނެވި ކަންތައް ފުރިހަމަ ކޮށްދޭން. އެކަންތައް ނުކުރެވޭހާ ހިނދަކު އެއީ، އަޅުގަނޑުމެންނަށް އަޅުގަނޑުމެންގެ މަސައްކަތް ނުކުރެވޭކަން.\nއާދެ! އެހެންވީމާ، އަޅުގަނޑުމެން މިހާރު ވަރަށްބޮޑަށް މަސައްކަތް ކުރަމުން މިގެންދަނީ ވީހާވެސް އަވަހަކަށް ޑްރޮޕިންގ ސެންޓަރެއްވެސް އުފެއްދޭތޯ. އެގޮތުން މިނިސްޓްރީ އޮފް ހެލްތް އެންޑް ފެމިލީގެ ފަރާތުން މިހާރު ވަރަށް އަވަދިނެތި މަސައްކަތް ކުރައްވަމުން އެ ގެންދަވަނީ މިމަހުގެ ތެރޭގައި ވިލިމާލޭގައި އެފަދަ މަރުކަޒެއްވެސް ހުޅުއްވައިދެއްވޭތޯ.\nއާދެ! އެނގިވަޑައިގަންނަވާނެ ފަދައިން ރާއްޖެއިން މަސްތުވާތަކެތި މަދުކުރުމަށްޓަކައި ވަރަށް ބުރަ މަސައްކަތްތަކެއް ކުރަމުން އެބަގެންދޭ. ޚާއްޞަ ގޮތެއްގައި ދިވެހި ފުލުހުންނާއި ކަސްޓަމްސްގެ ވެރިން، ކަސްޓަމްސްގެ ބޭފުޅުން، ވަރަށްބުރަ މަސައްކަތްތަކެއް ކުރައްވަމުން އެބަގެންދަވާ. އޭގެ ނަތީޖާއެއްގެ ގޮތުން އަޅުގަނޑު ދަންނަވާނީ ކޮންމެވެސް ވަރަކަށް މަސްތުވާތަކެތި މާރުކޭޓުން މަދުވަމުން އެބަދެއޭ. މަސްތުވާތަކެތި މަދުވުމަކީ އެއީ، އޭގެ ސަބަބުން އަނެއްކާވެސް އިތުރު މައްސަލަތަކެއް ނުކުންނަ ކަމެއް. މަސްތުވާތަކެތި ބޭނުންވާ ކުދިންނަށް އެ ނުލިބުމުން ލިބޭ ހާސްކަމާއި ވޭނާ ކުރިމަތިލާންޖެހޭ މައްސަލަތައް އިތުރުވެގެންދާ ކަމެއް. އަދި ހަމައެހެން އޭގެ އަސަރު ޢާއިލާތަކަށާއި، މުޅި މުޖުތަމަޢަށް އިތުރުވެގެންދާ ކަމެއް. އެހެންވީމާ، އެކަން ޙައްލު ކުރުމަށްޓަކައި އަޅުގަނޑުމެން ދެން އަޅަންޖެހޭ ފިޔަވަޅުތައްވެސް އެބަ އަޅަންޖެހޭ. އެއީ، މިދެންނެވިހެން ޑްރޮޕިންގ ސެންޓަރުތަކާއި އެހެނިހެން ކުއްލި ފަރުވާ ދެވޭނެ ތަންތަން އަޅުގަނޑުމެން ހަދަންޖެހޭ. އެހެންވީމާ، އެމަސައްކަތް މިހާރު އެބަހިނގަމުންދޭ.\nދެން އަޅުގަނޑުމެން މި އުންމީދު ކުރަނީ މި މަރުކަޒުންވެސް މިދެވޭ ޚިދްމަތުގެ ފެންވަރުވެސް ރަނގަޅު ކުރައްވައި އަދި މިފަދަ އިތުރު މަރުކަޒުތައް ރާއްޖޭގައި އުފެދޭނެ ގޮތެއް ވީހާވެސް އަވަހަކަށްވުން. މިދެންނެވި ގޮތަށް މި ޚިދްމަތްތައް ފުޅާކުރެވިގެންނޫނީ މިހާރު ފަރުވާއަށް ބޭނުންވެފައިވާ ހުރިހާ ކުދިންނަށް އަޅުގަނޑުމެންނަށް އެފަރުވާއެއް ދެވޭކަށްނެތް. ވީމާ، މިއީ އަޅުގަނޑު ދެކޭ ގޮތުގައި ޤައުމީ ފެންވަރެއްގައި ވަރަށްބޮޑަށް އަޅުގަނޑުމެން މަސައްކަތް ކުރަންޖެހިފައިވާ ކަމެއް. އެއްވެސް ޙާލެއްގައި މިއީކީ ޢާންމު ޙާލަތެއްގެ ގޮތުގައި ކަމެއް ކުރެވުނީމާ ކަމެއް ކުރަންތިބޭގޮތަށް އޮންނަންޖެހޭ ކަމެއް ނޫން. އޮވެގެންވާނެ ކަމެއްނޫން. އެއަށްވުރެ މާ މުހިންމު އެއަށްވުރެ މާ އަސަރުގަދަ ކަމެއް.\nއާދެ! އަޅުގަނޑު ޚާއްޞަ ގޮތެއްގައި މިރޭ މިތާނގައި އަންވަރުގެ ޙަޔާތާ ބެހޭގޮތުން ވާހަކަ ދެއްކެވި ކަމަށްޓަކައި އޭނާއަށް ވަރަށްބޮޑަށް އަޅުގަނޑު ޝުކުރު ކުރަން. އެއީ، އޭނާގެ ވާހަކައިން އަޅުގަނޑުމެންނަށް ވަރަށް ކުރު ގޮތަކަށް އިޙްސާސް ކުރެވިއްޖެ، މިކަމުގެ ވަބާގައި ޖެހިފައިވާ ކޮންމެ ކުއްޖަކަށްވެސް ކުރަންޖެހޭ ދަތުރު. އޭގެ ނުރައްކާތެރިކަމާއި އޭގެ ވޭނާއި އޭގެ އަސަރު އަޅުގަނޑުމެންނަށް ވަރަށް ރަނގަޅަށް މިރޭ އިވިގެން ހިނގައްޖެ. އާދެ! އެވާހަކައަކީ އެއީ ހަމައެކަނި އަންވަރުގެ ވާހަކައެއް ނޫން. އެވާހަކައަކީ މަސްތުވާތަކެތީގެ ދަތުރުގައި ޖެހިފައިވާ ހަމަ ކޮންމެ ކުއްޖެއްގެވެސް ވާހަކަ. އެހެންވީމާ، އޭނާއަށް އަދިވެސް އަޅުގަނޑު ވަރަށްބޮޑަށް ޝުކުރު ދަންނަވަން.\nއާދެ! އަޅުގަނޑު ގަބޫލުކުރާ ގޮތުގައި ކޮންމެ ކުއްޖަކަށްވެސް އެކުއްޖަކު މިކަމުން ސަލާމަތްވުމަށް ނިޔަތްގަނެ އެކަމަށްޓަކައި މަސައްކަތް ކުރަން ބޭނުންވާކަމަށްވާނަމަ އިރާދަކުރެއްވިއްޔާ މިކަމުން ސަލާމަތްވެވޭނެ. އަޅުގަނޑުމެންގެ ވާޖިބަކީ އެގޮތަށް ސަލާމަތްވާން ބޭނުންވާ ކުދިންނަށް ދޭންޖެހޭ އެހީ ދިނުން. އެއީ، ސަރުކާރުގެ ވާޖިބެއް. ކޮންމެ ކުއްޖަކަށްވެސް އެޚިދްމަތް ދިނުމަކީ ވާޖިބެއް. އެކަމަށްޓަކައި އަޅުގަނޑުމެން އެބަ މަސައްކަތް ކުރަންޖެހޭ.\nއާދެ! އަޅުގަނޑު ދެކޭގޮތުގައި އަޅުގަނޑުމެން ކޮންމެ މީހަކީވެސް އަޅުގަނޑު މިވާހަކަ ޚާއްޞަކޮށް މި މުޚާޠަބު ކުރަނީ މިތާނގައި މި މަރުކަޒުގައި ފަރުވާ ހޯދަމުންދާ ކުދިންނަށް. އަދި އަޅުގަނޑު ގަބޫލުކުރާ ގޮތުގައި އަޅުގަނޑުމެން ކޮންމެ މީހަކުވެސް اللـه سبحانه وتعالى މިދުނިޔެއަށް ފޮނުވާފައިމިވަނީ ސަބަބަކަށްޓަކައި. ހަމަ މިދުނިޔެއަށް އައިސް އުޅެލާފައި ދުވަސްކޮޅަކު ދާގޮތަކަށްނޫން. އަޅުގަނޑުމެން ވަކި މުއްދަތަކަށް މިދުނިޔެއަށް ފޮނުއްވާފައިމިވަނީ ބޭނުމަކަށްޓަކައި. އަޅުގަނޑު ގަބޫލުކުރާ ގޮތުގައި އަޅުގަނޑުމެންނަށް މި ސިކުނޑިއާއި މި ވިސްނުންތެރިކަމާއި އަޅުގަނޑުމެންގެ މިފުރިހަމަ ސިފައިގައި އަޅުގަނޑުމެން މިދުނިޔެއަށް އައިސް މިތިބީ ވަރަށް މުހިންމު ސަބަބަކަށްޓަކައި. އެސަބަބު އަޅުގަނޑުމެން ކޮންމެ މީހަކު ޖެހޭނެ ވިސްނަން، އެކަން ދެނެގަންނަން.\nއަޅުގަނޑުމެން ކޮންމެ މީހަކީ މިއީ، އަޅުގަނޑުމެންގެ ވަށައިގެންވާ އެހެން ހުރިހާ އެންމެންނާ އަޅުގަނޑުމެންގެ ދުނިޔެއަށް އިތުރު ފުރިހަމަކަމެއް ގެނައުމަށްޓަކައި އައިސްތިބި މީހުން. އަޅުގަނޑުމެން އެއްވެސް މީހަކީ މިއީ، ބޭކާރު ގޮތެއްގައި އަޅުގަނޑުމެންގެ ޙަޔާތާއި އަޅުގަނޑުމެންގެ އުމުރު ވޭތުކޮށްލަން މިތަނަށް އައިސްތިބި ބައެއްނޫން. އެހެންވީމާ، އަޅުގަނޑުމެން އެބަޖެހޭ އެކަމަށްޓަކައި ވަރަށް ފުންކޮށް ވިސްނަން. އަޅުގަނޑުމެން ކޮންމެ މީހަކުވެސް ވިސްނުންތެރިކަމާއެކީގައި އަޅުގަނޑުމެންގެ ޙަޔާތް ވޭތުކުރާނަމަ، ކޮންމެ ދުވަހަކުވެސް އަޅުގަނޑުމެންގެ ނަފްސާ ދޭތެރޭގައި ވިސްނާނަމަ، މަސްތުވާތަކެތިން ސަލާމަތްވުމަކީ އުދަނގޫ ކަމަކަށް ނުވާނެ. އަޅުގަނޑުގެ އިލްތިމާސަކީ ކޮންމެ ކުއްޖަކުވެސް އެކުއްޖެއްގެ ޙަޔާތާ ދޭތެރޭގައި އަބަދުވެސް ފުންކޮށް ވިސްނަމުން ގެންދިއުން. ކީއްވެތޯ އަޅުގަނޑުމެން މިތާ މިތިބީ. ކޮން ކަމެއްތޯ އަޅުގަނޑުމެން ކުރަންޖެހެނީ. ކޮން މިޞްރާބަކަށްތޯ އަޅުގަނޑުމެން މިދަތުރުކުރަނީ. މިހިރަ މިހިރަ ސުވާލުތަކާ ދޭތެރޭގައި ޚިޔާލުކޮށް ވިސްނާ ހެދުން.\nއަޅުގަނޑުމެން ކޮންމެ މީހަކީވެސް މިއީ އެކަނިމާއެކަނި ހުރި ފަރުދެއް ނޫން. އަޅުގަނޑުމެން ކޮންމެ މީހަކީވެސް އެހެންބަޔަކާ ލާމެހި ގުޅިފައިވާ މީހެއް. އަޅުގަނޑުމެންގެ ސޫރައިންނާއި އަޅުގަނޑުމެންގެ ވިސްނުމުންނާ އެކަން ދޭހަވޭ. އެހެންވީމާ، އަޅުގަނޑުމެންނަށް ދިމާވާ ކޮންމެ ހިތާމައަކީ އެހެން ބަޔަކަށްވެސް ލިބޭ ހިތާމައެއް. ލިބޭ ކޮންމެ އުފަލަކީވެސް، އެހެން ބަޔަކަށްވެސް ލިބޭ އުފަލެއް. އެހެންވީމާ، އަޅުގަނޑުމެންގެ ޒިންމާއަކީ ހަމައެކަނި އަޅުގަނޑުމެންގެ ނަފްސުތަކަށް އޮތް ޒިންމާއެއް ނޫން. އެއީ، އަޅުގަނޑުމެންގެ ޢާއިލާތަކަށާއި އަޅުގަނޑުމެންގެ ރަޙްމަތްތެރިންނަށާއި އަޅުގަނޑުމެންގެ އަނބިދަރިންނަށްވެސް އޮތް ޒިންމާއެއް. އެހެންވީމާ، މިކަންކަމާ ދޭތެރޭގައި ވިސްނާ ފިކުރުކޮށް، އަޅުގަނޑު އުންމީދު ކުރަން ހަމަ ކޮންމެ ކުއްޖަކުވެސް ވަރުގަދަ ޢަޒުމަކާއެކީގައި މަސްތުވާތަކެތީގެ ވަބާއިން ސަލާމަތްވުމަށްޓަކައި މަސައްކަތް ކުރަމުންގެންދާނެ ކަމަށް. މުޖުތަމަޢުގެ ވާޖިބެއް އެއިން ކޮންމެ ކުއްޖަކަށް އެހީތެރިވެދިނުން.\nއާދެ! މިތަނުން ނުކުންނަ ކޮންމެ ކުއްޖަކީ އެއީ، އެ މުޖްތަމަޢުގެ އެހީއާއެކީގައި އަނބުރާ މުޖުތަމަޢަށް އިޢާދަވެ ހަމަޖެހޭ ރަނގަޅު ދިރިއުޅުމެއް އުޅެވޭނެ ކުއްޖަކަށް ހަދާދެވޭތޯ ހުރިހާ އެންމެން މަސައްކަތް ކޮށްދިނުން. އެއީ އަޅުގަނޑުމެންގެ ވާޖިބެއް. އަޅުގަނޑުމެން އެންމެންގެ ވާޖިބެއް. އެހެންވީމާ، އެގޮތަށް ކަންކަން ފަހިކުރުމަށްޓަކައި އަޅުގަނޑުމެން އިރާދަކުރެއްވިއްޔާ މަސައްކަތް ކުރަމުން މިގެންދަނީ. ދިވެހި ސަރުކާރުގެ ފަރާތުން މިއަދު މަސްތުވާތަކެއްޗަށް ދެއްވަމުން ގެންދަވަނީ ވަރަށްވެސް ޚާއްޞަ އަހަންމިއްޔަތެއް. އަޅުގަނޑުމެން ދެކޭގޮތުގައި މި މަރުކަޒަކީ މިއީ، އަޅުގަނޑުމެން މިދެންނެވި ވާޖިބުތައް އަދާކުރުމަށްޓަކައި ހުރި އެންމެ ބޮޑު އެއް ވަސީލަތް. އަޅުގަނޑުމެން މިހާރު މަސައްކަތް ކުރަމުން މިގެންދަނީ ދައުލަތުގެ އެންމެ މަތީ ފެންވަރުގައި ތިއްބެވި ވަޒީރުންނާއެކީގައި އަޅުގަނޑުމެންގެ ނާކޮޓިކްސް ކޮންޓްރޯލް ކައުންސިލެއް އުފައްދައި އެ ކައުންސިލްގެ ފަރާތުން މިދެންނެވި ކަންތައްތަކަށް ރިޢާޔަތްކޮށް ކުރިއަށް ކުރަންހުރި ކަންތައްތައް މިހާރުވަނީ ފާހަގަކުރެވިފައި. އެގޮތުން ފަރުވާދޭންޖެހޭ ހުރިހާ ކުދިންނަށްވެސް ފަރުވާދެވޭނެ ގޮތްތަކެއް އިރާދަކުރެއްވިއްޔާ މާލަހެއްނުވެ، އަޅުގަނޑުމެން އިންތިޒާމު ކުރާނަން.\nއާދެ! މިރޭ އަޅުގަނޑުގެ ވާހަކަ މާދިގުކުރާކަށްނެތީމު. އަޅުގަނޑު ވަރަށް އުފާކޮށްފިން، އަޅުގަނޑަށް މިޖަލްސާއަށް ދަޢުވަތު ދެއްވިކަމަށްޓަކައި. އަޅުގަނޑު މިދެއްކި ކުރުވާހަކަކޮޅާ ދޭތެރޭގައި ހުރިހާ ކުދިންވެސް ފުންކޮށް ވިސްނާނެ ކަމަށް އަޅުގަނޑު އުންމީދު ކުރަން. އަޅުގަނޑު އެދެނީ، މި މަރުކަޒަށް އަބަދުމެ ކުރިއެރުން. ﷲ އިރާދަކުރެއްވިއްޔާ އަޅުގަނޑަށް ވީވަރަކުން މަސައްކަތް ކުރަމުން ގެންދާނަން. އަޅުގަނޑުމެންގެ ކެބިނެޓްގައި ތިއްބެވި ޢިއްޒަތްތެރި ވަޒީރުންނާއެކުގައި އަޅުގަނޑުމެން މަސައްކަތް ކުރަމުން ގެންދާނަން، ﷲ އިރާދަކުރެއްވިއްޔާ މި މަސްތުވާތަކެތީގެ ވަބާއިން ދިވެހި ދަރިން ސަލާމަތް ކުރެވޭތޯ.\nوالســّلام عليــكم ورحـمــة اللّـه وبركاته.


Saudi himenayhenn baeh qaumuthakun "Bell Bottom" dhekkun manaa koffi | ThePress\nސައުދީ ހިމެނޭހެން ބައެއް ގައުމުތަކުގައި "ބެލް ބޮޓަމް" ދެއްކުން މަނާ ކޮށްފި\n23 August 2021, 09:26\nކޮރޯނާވައިރަސް ޑިޒީޒް (ކޮވިޑް-19)ގެ ތޫފާނީ ރާޅަށްފަހު އިންޑިއާގެ ސަނަމާތަކަށް އާ ދިރުމެއް ގެނެސްދިން ފިލްމުގެ ގޮތުގައި ބޮލީވުޑްގެ ދުނިޔެ ފަތަހަ ކުރި ފިލްމް "ބެލް ބޮޓަމް" ދެއްކުން، މެދުއިރުމަތީގެ ބައެއް ގައުމުތަކުން މަނާކޮށްފިއެވެ.\nތާރީހީ ހެކިތަކަށް ބަލާއިރު އޮޅުވާލުންތަކެއް ހުރި ކަމަށް ބުނެ، "ބެލް ބޮޓަމް" ދެއްކުން މަނާ ކުރި ގައުމުތަކުގެ ތެރޭގައި ސައުދީ އަރަބިއްޔާ، ކުވައިތު އަދި ގަތަރު ހިމެނެއެވެ.\nފިލްމް "ބެލް ބޮޓަމް" ގެ ވާހަކަ ބިނާ ކޮށްފައި ވަނީ އިންޑިއާގެ ބޮޑުވަޒީރު ކަމުގެ މަގާމުގައި އިންދިރާ ގާންދީ ހުންނެވި ދުވަސްވަރު ހިނގާދިޔަ ހަގީގީ ހާދިސާއެއްގެ މައްޗަށެވެ. އެއީ 1980ގެ އަހަރުތަކުގައި ހިނގާދިޔަ، މަތިންދާބޯޓު ހައިޖެކް ކުރުމުގެ ހާދިސާއެކެވެ. ސައުދީއާއި ކުވައިތު އަދި ގަތަރުގައި ފިލްމުތަކަށް ސެޓިފިކޭޝަން ދޫކުރާ އިދާރާތަކުން ފިލްމް "ބެލް ބޮޓަމް" އަށް ނޫނެކޭ ބުނެފައި ވަނީ، ތާރީހީ ހެކިތަކެއް އޮޅުވާލީތީ ކަމަށް ހަބަރު ލިބެއެވެ.\nފިލްމުގެ ދެވަނަ ބައިން ފެނިގެން ދަނީ، ހައިޖެކް ކުރި މީހުން، ލާހޯރުން ދުބާއީއަށް މަތިންދާބޯޓު ގެންދާ މަންޒަރެވެ. 1984 ވަނަ އަހަރު ހާދިސާ ހިނގި ގޮތުގެ ހަގީގަތަށް ބަލާއިރު، މިކަން ހައްލު ކުރުމުގައި ހުރިހާ ކަމެއް ކުރެއްވީ އެކުވެރި އަރަބި އިމާރާތުގެ ދިފާއީ ވަޒީރު ޝައިހް މުހައްމަދު ބިން ރާޝިދު އަލް މަހްތޫމްއެވެ. އަދި ހައިޖެކަރުން ބަލިކޮށްލުމުގެ ހުރިހާ ކަމެއް ކުރީ ޔޫއޭއީއިންނެވެ.\nއޯގަސްޓް 19 ވަނަ ދުވަހު ތިއޭޓަރުތަކުގައި އެޅުވި ފިލްމް "ބެލް ބޮޓަމް" އިން ފެނިގެންދާ ތަރިންގެ ތެރޭގައި އަކްޝޭ ކުމާރު، ވާނީ ކަޕޫރު އަދި ލާރާ ދައްތާއާއި ހުމާ ގުރައިޝީއާއި އާދިލް ހުސައިން ފާހަގަކުރެވެއެވެ.\nބޮލީވްޑް އިންޑިއާ މުނިފޫހިފިލުވުން ލައިފްސްޓައިލް ސައުދިއަރަބިއާ


ބާސެލޯނާގެ ކުޓީނިއޯ، ބަޔާނަށް ބަދަލުވެއްޖެ | Jazeera\tބާސެލޯނާގެ ކުޓީނިއޯ، ބަޔާނަށް ބަދަލުވެއްޖެ - Jazeera\nބާސެލޯނާގެ ކުޓީނިއޯ، ބަޔާނަށް ބަދަލުވެއްޖެ\nމުޙައްމަދު ޤާސިމް August 17, 2019 56 views0\nސްޕެއިނުގެ ބާސެލޯނާ އަށް ކުޅެމުން އަންނަ ބްރެޒިލްގެ ހުނަރުވެރި މިޑްފީލްޑަރު ފިލިއްޕޭ ކުޓީނިއޯ، ލޯން އެއްބަސްވުމެއްގެ ދަށުން އެއް އަހަރު ދުވަހަށް ޖަރުމަންގެ ޗެމްޕިއަން ބަޔާން މިއުނިކަށް ބަދަލުވެއްޖެއެވެ.\nޖަރުމަން ލީގުގައި ކުޅުނު ފުރަތަމަ މެޗުގައި ރޭ ހާތާ ބާލިންއާ 2-2 އިން ބަޔާން އެއްވަރުވި މެޗަށްފަހު ނޫސްވެރިންނަށް މައުލޫމާތު ދެމުން ބަޔާންގެ ސީއީއޯ ކާލް-ހެއިންޒް ރުމެނިގޭ ވަނީ ކުޓީނިއޯ އެ ޓީމާ ގުޅުނުކަން ކަށަވަރުކޮށްދީފައެވެ.\n"ހަސަން ސާލިހަމިޒިޗް އާއި އަހަރެމެންގެ ދެމީހުން މިދިޔަ ބުދަ ދުވަހު ވާނީ ބާސެލޯނާ އާއެކު ކުޓީނިއޯގެ ޓްރާންސްފާއާ ގުޅޭގޮތުން އެއްބަސްވުމަކަށް އައިސްފައި." ރުމެނިގޭ ބުންޏެވެ.\nބަޔާންގެ ދަނޑުގައި ރޭ ކުޅުނު މެޗުގައި، އެ ޓީމުގެ ދެލަނޑުވެސް ޖަހައިދިނީ ޕޮލެންޑްގެ އިތުބާރު ފޯވާޑް ރޮބަޓް ލެވަންޑޯސްކީ އެވެ. ހާތާ އަށް ލަނޑުޖަހައިދިނީ ޑޯޑީ ލުކެބަކިއޯ އާއި މާކޯ ގްރުޖިޗް އެވެ.\nބަޔާންގެ މެޗަށްފަހު ކުޓީނިއޯއާ ބެހޭގޮތުން އެ ޓީމުގެ ކޯޗު ނިކޯ ކޮވަޗް ވަނީ ވާހަކަދައްކާފައެވެ. އެގޮތުން، ކޮވަޗް ބުނީ ކުޓީނިއޯ ފަދަ ތަފާތު މޮޅު ކުޅުންތެރިއަކު ބަޔާން އަށް އައުމަކީ ބުންޑަސްލީގާ އަށް ވެސް ބޮޑު އުފަލެއްކަމަށެވެ.\n"އަހަރެން ދެކޭ ގޮތުގައި ކުޓީނިއޯ ފެންވަރުގެ މޮޅު ކުޅުންތެރިއަކު އެ ޓީމާ ގުޅުނު ކަމީ ބުންޑަސްލީގާ އަށް ވެސް ލިބުނު ވަރަށް ބޮޑު އުފަލެއް." ކޮވަޗް ބުންޏެވެ.\nއުމުރުން 27 އަހަރުގެ ކުޓީނިއޯ އަކީ ލިވަޕޫލް ދޫކޮށް 120 މިލިއަން ޔޫރޯ އަށް މިދިޔަ އަހަރުގެ ޖެނުއަރީ މަހު ބާސެލޯނާއާ ގުޅުނު ކުޅުންތެރިޔެކެވެ. ޒަވީ ހެނާންޑޭޒް އާއި އަންދްރެއަސް އިނިއެސްޓާ ނެތްތަން ފޫބެއްދުމަށްޓަކައިގެނައި ކުޓީނިއޯ އަށް އެ ކްލަބުގައި ހޭދަކުރީ ދޮޅު އަހަރުގެ ތެރޭގައި މާ އެދެވޭ ކުޅުމެއް ދެއްކިފައިނުވާއިރު ސަޕޯޓަރުންނާ ދެމެދު އޮތް ގުޅުންވެސް ވަނީ ގޯސްވެފައެވެ.\nއޭގެ ނަތީޖާއެއްގެ ގޮތުން، ބާސެލޯނާ އިން ވަނީ އެކި ފަހަރުމަތިން ކުޓީނިއޯ ވިއްކާލުމަށް މަސައްކަތްކޮށްފައެވެ. އެގޮތުން، ޕީއެސްޖީން ނޭމާ ގެނައުމަށްޓަކައި އެ ޑީލްގައި ހިމެނިއިރު، އެކަން ކޮޅެއްގައި ނުޖެހުމުން، ޕްރިމިއާ ލީގުގެ ބައެއް ކްލަބުތަކަށް ވެސް ވިއްކާލުމަށް ހުށަހެޅިއެވެ.\nބަޔާނުން ކުޓީނިއޯ ގެނެސްފައިމިވަނީ، ދުވަސްތަކެއް ވަންދެން ކުޅުމަށްފަހު އާރެން ރޮބެން އާއި ފްރޭންކް ރިބެރީ އެ ޓީމު ދޫކޮށްލުމުން އެ މަގާމަށް ކުޅޭނެ ކުޅުންތެރިން ހޯދުމަށް އެ ޓީމުން މިހާތަނަށް ކުރި މަސައްކަތްތައް ކާމިޔާބުނުވުމުންނެވެ. މީގެކުރީން، އެ ޓީމުން މެންޗެސްޓާ ސިޓީގެ ލެރޯއީ ސާނޭ ގެނައުމަށް ކުރި މަސައްކަތަށް ހުރަސްއެޅުނީ ދާދިފަހުން އޭނާ އަށް ލިބުނު އަނިޔާއަކާ ގުޅިގެން ހައެއް ނުވަތަ ހަތް މަސްދުވަހަށް ކުޅުމާ ދުރަށް ދާން ޖެހުމުންނެވެ.\nލިވަޕޫލްގައި މޮޅު ކުޅުމެއް ދެއްކި ކުޓީނިއޯ އަށް މިދިޔަ ސީޒަނުގައި ބާސެލޯނާ އަށް ކުޅުނު 54 މެޗުގައި ޖެހުނީ އެންމެ 11 ލަނޑެވެ. ބްރެޒިލާއެކު އެންމެފަހުގެ ކޮޕާ އެމެރިކާ ކާމިޔާބުކުރި ކުޓީނިއޯ ވަނީ ގައުމީ ޓީމަށް މިހާތަނަށް ކުޅެދިން 55 މެޗުގައި 15 ގޯލްޖަހާފައެވެ.\nބަޔާން އާއެކު ކުޓީނިއޯ އަށް ފުރަތަމަ އެގާރައިގައި ކުޅުމުގެ ފުރުޞަތު ލިބިގެންދާއިރު، ލޯން އެއްބަސްވުން ހަމަވުމުން ކޮންޓްރެކްޓް ދާއިމީކުރުމުގެ ފުރުޞަތުވެސް ބަޔާން ލިބިގެންވެއެވެ.\nމީގެއިތުރުން، ބާސެލޯނާ އިން ކުޓީނިއޯ ދޫކޮށްލުމާ އެކު، އެ ޓީމުން ޕީއެސްޖީ އަށް ކުޅެމުން އަންނަ ބްރެޒިލްގެ ތަރި ނޭމާ ގެނައުމަށް ކުރާ މަސައްކަތުގައި އިތުރު ހިތްވަރެއް ވަނީ ލިބިފައެވެ. މިހާތަނަށް އައިއިރު ބާސެލޯނާގެ ހުށަހެޅުންތަކަށް ޕީއެސްޖީން ފުރަގަސްދީފައިވާއިރު، ޓްރާންސްފާ ބާޒާރު ބަންދުވުމުގެ ކުރިން އިތުރު ބިޑެއް ކުރާނެކަމަށް ބެލެވެއެވެ.


އެ.މް.ޑީ.ޕީގެ ހަޤީގީ ބެލެނިވެރިންނަކީ ޕާޓީގެ ޝަރަފްވެރި މެމްބަރުން ކަމުގައި ދިވެހި ރައްޔިތުންގެ ޑިމޮކްރެޓިކް ޕާޓީގެ ޗެއާރޕާރސަންގެ ނައިބް އަލީ ނިޔާޒް ވިދާޅުވެއްޖެއެވެ. – Maldivian Democratic Party\nއެ.މް.ޑީ.ޕީގެ ހަޤީގީ ބެލެނިވެރިންނަކީ ޕާޓީގެ ޝަރަފްވެރި މެމްބަރުން ކަމުގައި ދިވެހި ރައްޔިތުންގެ ޑިމޮކްރެޓިކް ޕާޓީގެ ޗެއާރޕާރސަންގެ ނައިބް އަލީ ނިޔާޒް ވިދާޅުވެއްޖެއެވެ.\nއެމްޑީޕީ ގެ ބެލެނިވެރިންނަކީ އިލެކްޝަން ކޮމިޝަން ނޫންކަމާއި އެމްޑީޕީ ގެ ޙަޤީޤި ބެލެވެރިންނަކީ ޕާޓީގެ ޝަރަފްވެރި މެމްބަރ އިން ކަމުގައި އެމްޑީޕީ ގެ ޗެއެޕާސންގެ ނައިބް ޢަލީ ނިޔާޒް ވިދާޅުވެއްޖެ އެވެ.އެމްޔޫއޯގެ ފަރާތުން ކައުންސިލް އިންތިހާބަށް ކުރިމަތިލައްވާފައިވާ ކެންޑިޑޭޓުންނަށް ހާއްސަ ކޮށްގެން އެމްޑީޕީ ހަރުގޭގައި ބުދަ ދުވަހުގެ ރޭ ބޭއްވި ޖަލްސާގައި ވާހަކަ ދައްކަވަމުން ނިޔާޒް ވިދާޅުވީ އެމްޑީޕީ އިން 2016 ވަނަ އަހަރު ހޯދި ކަމީޔާބީގެ ތެރެއިން އެންމެ ފާހަގަ ކޮށްލެވޭ އެއްކާމިޔާބަކީ ގިނަ ޕާޓީ އެކުލެވޭ ނިޒާމެއް އޮތުމަށް ޕާޓީގެ އާއްމު މެމްބަރުން ކުރި ހިތްވަރުކަމަށާއި، ޕާޓީ ނިޒާމް ފުނޑުފުނޑުކޮށްލުމަށް ދައުލަތުގެ މުއައްސަސާތަކުން ގުޅިގެން ކުރި މަސައްކަތާ ދެކޮޅަށް އެމްޑީޕީ ގެ މެމްބަރުން ވަނީ ހިތްވަރާއެކު މަސައްކަތް ކޮށް ކާމިޔާބު ހޯދާފާކަމަށެވެ. ދައުލަތުގެ މުއައްސަސާތަކުން ކުރި ޖެއްސުމުގައި ޕާޓީތަކުގެ ބެލެނިވެރިޔާ ކަމަށް އަމިއްލައަށް ދައުވާ ކުރާ އިލެކްޝަންސް ކޮމިޝަން އިން ކުރި އުނދަގޫތަކަށް އިޝާރަތް ކޮށް ނިޔާޒް ވިދާޅުވީ، ދައުލަތުން ސިޔާސީ ޕާޓީތަކަށް ބަޖެޓް އިން ޚާއްސަކުރި ފައިސާ ނުދީ އިލެކްޝަންސް ކިމިޝަން އިން ހިފެހެއްޓީ މާލީ ގޮތުން އެމްޑީޕީ ބަލަކަށިކޮށް ހަރަކާތްތައް މަދުކުރުމަށް ކަމަށެވެ. އެހެންނަމަވެސް އެކަން ކާމިޔާބުނުވީ ޕާޓީގެ އާއްމު މެމްބަރުންނާއި ގިނަޕާޓީ އެކުލެވޭ ވެރިކަމުގެ ނިޒާމް ރާއްޖޭގައި އޮތުމަށް އެދޭ ވިޔަފާރިވެރިން ދިން ދީލަތި އެހީތެރިކަމުގެ ސަބަބުން ކަމަށެވެ. އެހެންވެ އެފަރާތްތަކަށް ނިޔާޒް ވަނީ ޝުކުރު އަދާކޮށްފައެވެ. އަދި ވިދާޅުވީ “އެމްޑީޕީ ގެ ބެލެނިވެރި ފަރާތަކީ އިލެކްޝަން ކޮމިޝަން އެއްނޫންއެމްޑީޕީ ގެ ޙަޤީޤި ބެލެވެރިންނަކީ ޕާޓީގެ ޝަރަފްވެރި މެމްބަރއިން”\nލޯކަލް ކައުންސިލް އިންތިޚާބް އާ ގުޅޭގޮތުން ވާހަކަ ދައްކަވަމުން ނިޔާޒް ވިދާޅުވީ ލޯކަލް ކައުންސިލް އިންތިހާބު އަންނަ އޭޕްރީލް މަހު ބާއްވަން އިލެކްޝަންސް ކޮމިޝަނުން އެއްބަސްވި ނަމަވެސް މިހާރު ކުރިމަތިލާފައިވާ ކެންޑިޑޭޓުން އަލުން ކުރިމަތިލުމަށް އެމްޑީޕީން ގަބޫލު ނުވާނެ ކަމަށެވެ.\n“އެމް.ޑީ.ޕީ ގެ ކެންޑިޑޭޓުން ވަނީ ޤާނޫނީ ފޯމް ފުރާ ހުރިހާ ޕްރޮސީޖަރ ތަކެއް ފުރިހަމަ ކޮށްފައި، އަޅުގަނޑުމެން ބޭނުމެއް ނުވޭ އެމް.ޔޫ.އޯގެ ކެންޑިޑޭޓުންނަށް އިތުރު ތަކުލީފް ތަކެއް ޖައްސުވާކަށް،” ނިޔާޒް ވިދާޅުވި އެވެ.\nއަދި އެހެންމެ ވަކި ބަޔަކަށް އިންތިޚާބަށް ތައްޔާރު ނުވެވިގެން ޤާނޫން އަސަސީގައި ބުނެފައިވާ ތާރީޙަށް އިންތިޙާބް ނުބާއްވާ ލަސްކޮށްގެން ނުވާނެ ކަމަށް ނިޔާޒް ވަނީ ވިދާޅުވެފަ އެވެ.\nމީގެ އިތުރުން ފާއިތުވި އަހަރުގައި އެމްޑީޕީ އިން ކޮށްފައިވާ މަސައްކަތްތަކަކީ ކާމިޔާބު މަސައްކަތްތަކެއްކަން ނިޔާޒް ފާހަގަ ކުރެއްވި އެވެ. އެގޮތުން ރައީސް އަބްދުﷲ ޔާމިން އެކަނިކޮށް އިދިކޮޅު އިއްތިހާދެއް އަދާލަތު ޕާޓީއާއެކު ހަދައި، ކުރިއަށް ދިއުމަކީ ލިބިގެންދިޔަ ކާމިޔާބީ އެކަން އޭނާ ވިދާޅުވި އެވެ.\nއަދި އެމްޑީޕީއާ އަދާލަތު ޕާޓީއާ ގުޅިގެން މިއަހަރުގެ ތެރޭގައި އިތުރު މަސައްކަތްތައް ކުރިއަށް ގެންދާނެ ކަމަށް ވިދާޅުވެ، މިހާރު ކައުންސިލް އިންތިހާބަށް ކުރިމަތިލައްވާފައި ތިއްބެވި ކެންޑިޑޭޓުންނަށް ހިތްވަރު ދެއްވި އެވެ. އަދި އެމްޔޫއޯގެ ކެންޑީޑޭޓުނަށް ވޯޓު ދިނުމަށް ގޮވާލި އެވެ.


SAP akah agenda 19 eh neynge: Shiyam\nއެސްއޭޕީއަކަށް އެޖެންޑާ 19 އެއް ނޭނގޭ: ޝިޔާމް\nރައީސް އިބްރާހިމް މުހައްމަދު ސޯލިހުގެ ސަރުކާރަށް އެޖެންޑާ 19 އިގެ ސިޔާސަތުތަކެއް ނޭނގޭ ކަމަށާއި ސަރުކާރުން ރޭ އާންމު ކުރި ފަސް އަހަރުގެ ސްޓެރެޓެޖީކް އެކްޝަން ޕްލޭން (އޭއެސްޕީ) ގައި އެމްޑީޕީގެ އެޖެންޑާ 19 އިގެ އެއްވެސް ސިޔާސަތެއް ނެތް ކަމަށް ރައްޔިތުންގެ މަޖިލީހުގެ ނައިފަރު ދާއިރާގެ މެންބަރު އަހުމަދު ޝިޔާމް މިއަދު ވިދާޅުވެއްޖެ އެވެ.\nކުރީގެ ރައީސުންނަށް ރައްކާތެރިކަމާއި އިނާޔަތް ދިނުމުގެ ގާނޫނަށް އިސްލާހު ގެންނަ ބިލަށް ބަހުސް ކުރައްވަމުން ޝިޔާމް ވިދާޅުވީ ސަރުކާރުގެ ސްޓްރެޓެޖިކް އެކްޝަން ޕްލޭން އިއުލާން ކުރި އިރު އެ ޕްލޭންގެ ދަށުން ރައްޔިތުންނަށް ކޮށްދޭނެ ގިނަ ކަންތައްތަކެއް ފެނިގެންދާނެ ކަމަށް ކުރިން އުއްމީދު ކުރެއްވި ކަމަށެވެ.\nނަމަވެސް އެކްޝަން ޕްލޭންގައި މިދިޔަ އިންތިހާބުތަކުގައި އެމްޑީޕީން ރަށްރަށަށް ދަތުރުކޮށް ރައްޔިތުންނަށް ވިއްކި އެޖެންޑާގައި 19 ގައި ހިމެނޭ އެއްވެސް ސިޔާސަތެއް އަދި ވައުދެއް ވެސް ސަރުކާރުގެ އެކްޝަން ޕްލޭންގެ ތެރެއިން ނުފެންނަ ކަމަށް ޝިޔާމް ވިދާޅުވި އެވެ.\nއޭނާ ވިދާޅުވި ގޮތުގައި އެމްޑީޕީގެ އެޖެންޑާ 19 ގައިވާ ސިޔާސަތުތަކަކީ އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ ކުރެއްސެއްވި ތަސައްވަރެކެވެ. އެކަމަކު ސަރުކާރަށް އެމްޑީޕީގެ އެޖެންޑާ 19 އިގެ އެއްވެސް ސިޔާސަތެއް ނޭނގެ އެވެ.\n"ހިތާމައަކީ އެޖެންޑާ 19 އަކީ ކޯއްޗެއްކަން އަދި އެޖެންޑާ 19 ގެނެވުނު ގޮތް މިއަދު މި އޮތް ސަރުކާރަށް ނޭނގޭ ކަން. އަޅުގަނޑަށް އެނގޭ އެއީ މަނިކުފާނު [ނަޝީދު] އެއް ދުވަހެއްގައި ރަށެއްގެ ގޮނޑު ދޮށުގައި ކުރުއްސެވި ތަސައްވަރެއް ކަން. ރައްޔިތުންނާ ގުޅުން ހުރި އެތައް ކަމެއް އެ ތަސައްވަރުގައި ވޭ،" ޝިޔާމް ވިދާޅުވި އެވެ.\nއިންތިހާބުތަކުގައި އެމްޑީޕީން ވިއްކި ވައުދުތައް ހާސިލުވާނެ ކަމަށް އުއްމީދުކޮށް ވޯޓު ދިން ރައްޔިތުން މިހާރު އެ ކަންކަން ހާސިލު ވެގެން ނުދާތީ މާޔޫސްވެފައި ތިބި ކަމަށް ޝިޔާމް ވިދާޅުވި އެވެ. އޭނާ ވިދާޅުވީ ކަރުދާހުގައި ކިތަންމެ ގިނަ ކަމެއް ލިޔުނަސް އެ ކަން އަމަލީ ގޮތުން ތަންފީޒުނުވާނަމަ އެއީ މައްސަލައެއް ކަމަށެވެ.\n"މިއަދު މި އޮތް ސަރުކާރު ނުކެޅެދިފައި އޮތް ކަން މި ފެންނަނީ. އަބަދުވެސް ކުރީގެ ސަރުކާރުން ނުނެއްޓިގެން މި އުޅެނީ. ރައްޔިތުން މި ސަރުކާރު ގެނައީ ކުރީގެ ސަރުކާރުގެ ވާހަކަ ދައްކަންތޯ އަޅުގަނޑު ސުވާލު ކޮށްލަން ބޭނުންވޭ." ސަރުކާރަށް ވަރަށް ބޮޑަށް ފާޑުވިދާޅުވަމުން ޝިޔާމް ވިދާޅުވި އެވެ،\nއެމްޑީޕީ ޕީޕީއެމް އެޖެންޑާ 19 + އަހުމަދު ޝިޔާމް އެސްއޭޕީ


Haggu thah kashavaru, Amaan3aharu\nހައްގުތައް ކަށަވަރު، އަމާން ތިން އަހަރު\nރައީސް އިބްރީމް މުހައްމަދު ސޯލިހް\nނޮވެންބަރު 17، 2018 ވަނަ ދުވަހު ރާއްޖޭގެ ރައީސުލްޖުމްހޫރިއްޔާގެ މަގާމާއި ރައީސް އިބްރާހިމް މުހައްމަދު ސޯލިހް ހަވާލުވެވަޑައިގެންނެވީ ރާއްޖޭގެ ސިޔާސީ އަދި އިޖްތިމާއީ ހާލަތު މި ފަހުގެ ތާރީހެއްގައި ނުދެކޭ ފަދަ ދެރަ ހާލަތެއްގައި ވަނިކޮށެވެ. ރާއްޖޭގައި ސިޔާސީ ހަމަޖެހުން އޮތީ ގެއްލިފައެވެ. ރައްޔިތުންނަށް ގާނޫނު އަސާސީން ކަށަވަރުކޮށް ދީފައިވާ އެތައް ހައްގެއް ވަނީ ހިފަހައްޓާފައެވެ. ބައެއް ހާލަތްތަކުގައި އެ ހައްގުތައް ދައުލަތުން އިސްވެ ނިގުޅައިގަންނަނީ އިންތިހާ އަނިޔާވެރި ކަމުގައެވެ. ރައްޔިތުންގެ ތާއީދާއި ލޯބި އޮތް ސިޔާސީ ލީޑަރުން ތިއްބެވީ ހުރަގޭގައެވެ. ސިޔާސީ ދައުވާތަކާއި ޝަރީއަތްތަކުން ޝަރުއީ ނިޒާމަށް އޮތް އިތުބާރު އޮތީ ގެއްލުވާލާފައެވެ. އެއްވެ އުޅުމާއި ހިޔާލު ފާޅުކުރުމުގެ ހައްގު ނިގުޅައިގަނެ އެ ހައްގުގެ ބޭނުން ހިފައިފި ކޮންމެ ރައްޔިތަކަށް އަދަބު ދެއެވެ.\nއިޖްތިމާއީ ހާލަތު ގޯސްވެ މުޖްތަމައުގައި އޮތީ ބިރުވެރިކަން އުފެދިފައެވެ. ގޭންގު ކުށްތަކާއި ރާވައިގެން ހިންގާ ބޮޑެތި ޖަރީމާތައް އާންމުވެފައިވަނީ މުޅި މުޖްތަމައު ބިރުގަންނަ މިންވަރަކަށެވެ. މާރާމާރީތަކުގައި އެތައް ބައެއް މަރާލާފައިވެއެވެ. މިފަދަ އެތައް ސަބަބުތަކާއި ގުޅިގެން ރައްޔިތުންގެ ދިރިއުޅުމުގެ ހާލަތު އޮތީ ނިކަމެތިވެފައެވެ. އެ ނޫން ހާލަތަކަށް ބަދަލުވުމަށް ރައްޔިތުން ތިބީ އެދިއެދިއެވެ.\nއެހެން ކަމުން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް އެންމެ ބޮޑު އިސްކަމެއް ދެއްވީ ރައްޔިތުންގެ އެ އުންމީދުތައް ހާސިލުކޮށް ދެެއްވުމަށެވެ. ގާނޫނު އަސާސީން ކަށަވަރުކޮށްދިން ހައްގުތައް އޭގެ އެންމެ ރަނގަޅު ގޮތުގައި ބޭނުން ހިފޭނެ ގޮތް ހަމަޖެއްސުމަށެވެ. އިޖްތިމާއީ ހާލަތު ރަނގަޅުކޮށް އަމާން ވެއްޓެއް ގާއިމުކޮށް ދިނުމަށެވެ.\nއެމަނިކުފާނުގެ ވެރިކަމުގެ ތިންވަނަ އަހަރެއް ނިމިގެންދިޔައިރު އެ ދާއިރާތަކުން ސަރުކާރު ހޯދާފައިވަނީ ފާހަގަކޮށްލެވޭ ފަދަ ކާމިޔާބީތަކެކެވެ. ނަމަވެސް އެ ކާމިޔާބަށް ވާސިލުވުމަށް ސަރުކާރުން ކުރި މަސައްކަތާއެކު ކުރިމަތިވި އެތައް ގޮންޖެހުންތަކެއް ވެއެވެ. ހާއްސަކޮށް މުޅި ދުނިޔެ ހުއްޓުވާލި ކޮވިޑް-19 ގެ ބަލިމަޑުކަމުން އަރައިގަތުމަށް ކުރާން ޖެހުނު މަސައްކަތްތައް ފާހަގަކޮށްލަން ޖެހެއެވެ. އެ މަސައްކަތުގައި ސަރުކާރުން ހޯދި ކާމިޔާބަކީ ދުނިޔޭހެ ފެންވަރުގެ ކާމިޔާބެކެވެ.\nހުޅުމާލޭގައި ހެދި ކޮވިޑް ފެސިލިޓީ އަށް ރައީސް ސޯލިހް ކުރެއްވި ޒިޔާރާތުގެ ތެރެއިން -- ފޮޓޯ: އެޗްޑީސީ\nކޮވިޑްގެ ބަލިމަޑުކުން އަރައިގަތުން\nކޮވިޑް-19 ގެ ބަލިމަޑުކަމާއި ގުޅިގެން ސަރުކާރުން ވަނީ އަވަސް އަދި ހަލުވި ފިޔަވަޅުތަކެއް އަޅާފައެވެ. ރައްޔިތުންނަށް ބޭނުންވާނެ ސިއްހީ ހިދުމަތް ފޯރުކޮށް ދިނުމަށް ހާއްސަ އިސްކަމެއް ދީ މަސައްކަތް ފެށިއެވެ. ކޮވިޑްއިން ރައްކާތެރިވުމަށް ގިނަ ފިޔަވަޅުތަކެއް އަޅާ ބަލި ދެނެގަވޭނެ ވަސީލަތްތައް ގާއިމުކުރިއެވެ.\nއޭގެ ކުރިއަށް ބައިނަލްއަގްވާމީ މުޖްތަމައުއާއެކު ސަރުކާރުން އުފެއްދި ހަރުދަނާ އަަދި ވަރުގަދަ ގުޅުންތަކުގެ ސަބަބުން ބައިނަލްއަގްވާމީ ދުނިޔޭގެ ވަރަށް ބޮޑު އެހީތެރިކަމެއް ރާއްޖެއަށް ލިބިގެންދިޔައެވެ. ދުނިޔޭގެ ގައުމުތަކުން އެހީތެރިކަން ހޯދަން ސަރުކާރަށްވީ ފަސޭހަ ކަމަކަށެވެ. ޓެސްޓް ކިޓާއި ސިއްހީ ހިދުމަތްތެރިންނަށް ބޭނުންވާ ވަސީލަތްތަކާއި ފެސިލިޓީތައް ގާއިމުކުރުމަށް ކުރެވުނު މަސައްކަތަށް ބައިނަލްއަގްވާމީ ދުނިޔޭގެ ވަރަށް ބޮޑު އެހީތެރިކަމެއް ލިބިގެން ދިޔައެވެ.\nކޮވިޑް ފެތުރުން ކޮންޓްރޯލްކޮށް ބައްޔަށް ހޭލުންތެރިކުރުވުމަށް ސަރުކާރުން ވަނީ ކާމިޔާބު މަަސައްކަތްތަކެއް ކޮށްފައެވެ. ހެލްތް އިމާޖަންސީ އޮޕަރޭޝަން ސެންޓަރު އުފައްދާ އެ ސެންޓަރު މެދުވެރިކޮށް ދައުލަތުގެ ހުރިހާ އިދާރާތަކެއްގެ އެހީގައި މަސައްކަތް ފެށިއެވެ. ދުނިޔެ ބަންދުވީ ނަމަވެސް ރައްޔިތުންނަށް ބޭނުންވާ ބޭހާއި ކާޑާއި އެ ނޫންވެސް އަސާސީ ހުރިހާ ތަކެއްޗެއް މެދުކެނޑުމެއްނެތި ލިބޭނެ އިންތިޒާމުތައް ސަރުކާރުން ވަނީ ރާއްވަވާފައެވެ. މިއަދާ ހަމައަށްވެސް އެއިން ކަމަކަށް ބުރޫނާރާ ކުރިއަށް ގެންދެވުމަކީ އެންމެ ބޮޑު ކާމިޔާބެވެ.\nރައީސުލްޖުމްހޫރިއްޔާ އިބްރާހީމް މުޙައްމަދު ސޯލިހު ކޮވިޑް ވެކްސިން ޖައްސަވަނީ: ވެކްސިން ޖެހުމުގައި ރާއްޖެ ހޯދީ ބޮޑު ކާމިޔާބެއް --\nކޮވިޑް-19 އިން ދިފާއުވުމަށް ވެކްސިން އުފެއްދުމުގެ މަސައްކަތް ފެށުމާއެކު ކޮވެކްސް ފެސިލިޓީގައި ރާއްޖެ ބައިވެރިވެ ވެކްސިންގެ ޔަގީންކަން ހޯދިއެވެ. އަދި ވެކްސިން އުފައްދާ ގައުމުތަކާއެކު އެއްބަސްވުންތައް ގާއިމުކޮށް ވެކްސިން ލިބޭނެ ކަމުގެ ކަށަވަރުކަން ހޯދިއެވެ.\nމި ހާލަތުގައިވެސް ދުނިޔެ ރާއްޖެ ބަލައިގަތީ ވަރަށް މަތީ ދަރަޖައަކަށެވެ. ދިވެހީންގެ އާބާދީގެ ބޮޑު ބަޔަކަށް ވެކްސިން ލިބޭނެ އިންތިޒާމު ހަަމަޖެހިގެން ދިޔައީ ގައުމުތަކާ އޮތް ހަރުދަނާ ގުޅުމުގެ ސަބަބުން ހިލޭ އެހީގެ ތެރެއިންނެވެ. އެންމެ ފުރަތަމަ ވެކްސިން ޖަހަން ފެށި ގައުމުތަކުގެ ތެރޭގައި ރާއްޖެ ހިމެނުނެވެ. ވެކްސިންގެ ވަރަށް ބޮޑު ސްޓޮކެއް ހޯދި ކާމިޔާބު ކަމާއެކު އެ މަސައްކަތް ހިންގުނެވެ. މިއަދު ސުކޫލަށްދާ އާބާދީގެ ވެކްސިން ޖެހޭ ހުރިހާ ދަރިވަރުން އެ ތިބީ ވެކްސިން ފުރިހަމަ ކޮށްގެންނެވެ. މުޅި އާބާދީގެ 261،000 ވުރެ ގިނަ މީހުން ވެކްސިންގެ ޖަހާފައިވެއެވެ. ވެކްސިން ދިނުމުގައި ބިދޭސީން ތަފާތުނުކޮށް ރާއްޖެ ދުނިޔެއަށް ދެއްކީ ނަމޫނާއެވެ. އަދި މިއަދު ބޫސްޓާ ޑޯޒް ޖެހުމުގެ މަސައްކަތް ވަނީ ފެނިފައެވެ.\nކޮވިޑާއެކު ދުނިޔެ ހުއްޓުމުން އެންމެ ބޮޑު އަސަރެއް ކުރީ އިގްތިސާދީ ދާއިރާއަށެވެ. އަދި އިޖްތިމާއީ ދާއިރާއަށް ލިބުނު ގެއްލުންވެސް އިންތިހާ ބޮޑުވިއެވެ. ކޮވިޑާ ގުޅިގެން ދުނިޔެ ބަންދެއްގެ ތެރެއަށް ދިއުމުން ރާއްޖޭގެ ބޯޑަރުތައް ބަންދުކޮށް އިގްތިސާދު ހުއްޓުމަކަށް ގެންނަން ޖެހުނެވެ. އެކަމުގެ ސަބަބުން ރާއްޖޭގެ އިގްތިސާދުގެ މައި ނާރު ކަމަށްވާ ޓޫރިޒަމް އެއްކޮށް ހުއްޓި އާމްދަނީ ލިބޭނެ މަގުތައް ބަންދުވިއެވެ.\nނަމަވެސް ވަރަށް ކުރު މުއްދަތެއްގެ ތެރޭގައި ސަރުކާރުން އެޅި ހަރުދަނާ ފިޔަވަޅުތަކުގެ ސަބަބުން ރާއްޖޭގެ ބޯޑަރު އަލުން ހުޅުވި ޓޫރިޒަމް ފަށައިގަނެވުނެވެ. އެ ދާއިރާގެ މުވައްޒިފުންނަށް ވެކްސިން ދިނުމަށް ހާއްސަ ކެންޕެއިނެއް ފެށި އިގްތިސާދު ހިންގޭނެ މަގު ތަނަވަސްކުރިއެވެ. އެހެން ކަމުން މަދު ދުވަސްކޮޅެއްގެ ތެރޭގައި ވަރަށް ގިނަ ރިސޯޓްތައް އަލުން ހުޅުވި ހިދުމަތަށް ނެރެވުނެވެ. މިއަދު ރާއްޖޭގެ ފަތުރުވެރިކަން އެ ވަނީ ކޮވިޑްގެ ކުރީން އޮތް ހާލަތަށް ރުޖޫއަވުމުގެ މަގުމަތީއެވެ. ތަފާސް ހިސާބުތައް ދައްކާގޮތުން ޓޫރިޒަމް އެންމެ ރަނގަޅު ދުވަސްތަކުގެ 70 އިންސައްތައަށް މިހާރު ވާސިލުވެވިއްޖެ އެވެ.\nވެލާނާ އިންޓަރނޭޝަނަލް އެއާޕޯޓް (ވީއައިއޭ) ގެ މަސައްކަތް ރަައީސް ބައްލަވާލައްވަނީ: ބޯޑަރުތައް އެންމެ ފުރަތަމަ ހުޅުވާލި ގައުމުތަކުގެ ތެރޭގައި ރާއްޖެ ހިމެނޭ --\nއިޖްތިމާއީ ދާއިރާއިން ލިބުނު އެންމެ ބޮޑު އެއް ގެއްލުމަކީ ތައުލީމީ ދާއިރާއަށް އައި ހީނަރު ކަމެވެ. ނަމަވެސް ކޮވިޑާއެކު އައި ހުއްޓުމުގައި ތައުލީމީ ދާއިރާއަށް ގެއްލުންވިޔަ ނުދިނުމަށް ސަރުކާރުން ގިނަ މަސައްކަތްތަކެއް ކުރިއެވެ. އޮންލައިންކޮށް ކިޔެވުން ކުރިއަށް ގެންދެވޭނެ އިންތިޒާމު ހަމަޖައްސާ ތައުލީމީ އަހަރު ކާމިޔާބު ކަމާއެކު ނިންމާލިއެވެ.\nއަދި ސުކޫލުތަކަށް އަލުން ހާޒިރުވެ ކިޔަވަން ފެށޭނެ ގޮތް ވަރަށް އަވަހަށް ހަމަޖެހުނެވެ. ކޮވިޑަށް ފަހު އެންމެ ފުރަތަމަ ސުކޫލުތައް ހުޅުވާ ކިޔަވައިދޭން ފެށި 10 ގައުމުތަކުގެ ތެެރޭގައި ރާއްޖެ ހިމެނުނެވެ. ކޮވިޑް ވެކްސިން ފުރިހަމަކޮށް ރާއްޖޭގެ ތައުލީމީ އާބާދީގެ ބޮޑު ބައެއް ސުކޫލުތަކަށް ހާޒިރުވެ ކިޔަވާތާ މަސްތަކެއް ފާއިތުވެއްޖެ އެވެ. މިއީ ބައިނަލްއަގްވާމީ ފެންވަރުގެ ކާމިޔާބެކެވެ.\nހައްގުތައް ކަށަވަރުކޮށް ދިނުން\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހްގެ ޒައާމަތުގައި އެމަނިކުފާނު އެންމެ ބޮޑު އިސްކަމެއް ދެއްވި ކަންކަމުގެ ތެރޭގައި ގާނޫނު އަސާސީން ދިވެހި ރައްޔިތުންނަށް ކަށަވަރުކޮށްދީފައިވާ ހައްގުތައް އެ ރައްޔިތުންނަށް ފުރިހަމައަށް ލިބިދެވޭތޯ ޔަގީން ކުރެއްވުމަށް ހާއްސަ އިސްކަމެއް ދެއްވިއެވެ. އެގޮތުން ހިޔާލުފާޅު ކުރުމާއި އެއްވެ އުޅުމުގެ ހައްގު ހިފެހެއްޓިފައި އޮތް އޮތުން ނިމުމަކަށް ގެންނެވި ގެންނެވުން ފާހަގަކޮށްލެވެއެވެ.\nވެރިކަމަށް ވަޑައިގެން އެމަނިކުފާނު އެންމެ ފުރަތަމަ ތަސްދީގު ކުރެއްވި ބިލަކީ "އަބުރުގެ ގާނޫނު" އުވާލުމުގެ ބިލެވެ. އެއީ ނިމިދިޔަ ސަރުކާރުން އަސާސީ އެތައް ހައްގުތަކެއް ހަނިކުރުމަށް ގަސްތުގައި ރާއްވާ ފާސްކުރި ގާނޫނެކެވެ. އަދި އެއްވެ އުޅުން ހަނިކޮށް ސިޔާސީ ހަރަކާތްތަކަށް ކަށަވަރުކޮށްދީފައި އޮތް ޖާގަތައް މުޅީން ހަނިކުރިއެވެ.\nސަރުކާރުން ވަނީ ސިޔާސީ ހަރަކާތްތަކަށް ގާނޫނުގައި އޮތް އެންމެ މަތީ މިންވަރަށް ފުރުސަތު ފަހިކޮށްދީފައެވެ. އިދިކޮޅު ސިޔާސީ ޕާޓީތަކުގެ ރެލީތަކާއި އިހުތިޖާޖުތައް އަދި އެއްވުންތަކާއި މުޒާހާރަތަކަށް ދައުލަތުގެ އިދާރާތަކުން ދޭންޖެހޭ ހުއްދަތައް އުސޫލުގެ ތެރެއިން ދަނީ ދެމުންނެވެ. އެއިން ކަމަކަށް ސަރުކާރުން ނުފޫޒު ނުފޯރުވައެވެ. އެއީ މިއަދު އެންމެންނަށް އެނގި ހާމަވާނެ މިންވަރަށް ފެންނަން އޮތް ކަމެކެވެ. ބައިނަލްއަގްވާމީ އިންޑެކްސްގައި ރާއްޖެ ހޯދާފައިވާ ކުރިއެރުމާއި އެ މަސައްކަތަށް ބައިނަލްއަގްވާމީ ދުނިޔޭގައި ރާއްޖެއަށް އޮތް ތައުރީފު ހެއްކަކަށް ފުދެއެވެ.\nއިއްޒުއްދީން ސްކޫލް ހުޅުވުމުގެ ރަސްމިޔާތުގެ ތެރެއިން: ކޮވިޑަށް ފަހު އެންމެ ފުރަތަމަ ސުކޫލުތައް ހުޅުވި 10 ގައުމުގެ ތެރޭގައި ރާއްޖެ ހިމެނޭ ---\nމީގެ އިތުރުން ޝަރުއީ ނިޒާމު މިނިވަންކޮށް ސިޔާސީ ނުފޫޒުން ރައްޔިތުންނަށް ލިބެމުންދިޔަ އަނިޔާތައް ހުއްޓުވާ އެ ހައްގު ކަށަވަރު ކޮށް ދިނުމަކީ މިދިޔަ ތިން އަހަރުގެ ތެރޭގައި ސަރުކާރުން ބޮޑު އިސްކަމެއް ދިން ކަމެވެ. ސިޔާސީ ނުފޫޒުން ކޯޓްތައް މިނިވަންކޮށް މިނިވަންކަމާއެކު މަސައްކަތް ކުރުމުގެ ފުރުސަތު ފަނޑިޔާރުގެތަކަށް ހޯދާދިނެވެ. އެކަމުގެ ސަބަބުން ރައްޔިތުންނަށް އެތައް ހައްގުތަކެއްް ކަށަވަރު ކުރެވިގެން ދިޔައެވެ.\nއަދި ސިއްހީ ހިދުމަތުގެ ކަށަވަރުކަން ޔަގީންކޮށް ދިނުމަށް ރާއްޖޭގެ ސިއްހީ ނިޒާމަށް ގެނައި އިންގިލާބީ ބޮޑު ބަދަލަކީ ފާހަގަކޮށްލެވޭ ބަދަލެކެވެ. ސިއްހީ ހިދުމަތް ލާމަރުކަޒުކޮށް އަތޮޅުތެރޭގެ ފަސް ހޮސްޕިޓަލެއް ޓާޝަރީ ފެންވަރަށް ތަރައްގީކޮށް ސިއްހީ ހިދުމަތުގެ ކަށަވަރުކަން ޔަގީންކޮށްދިނެވެ. ގިނަ ހިދުމަތްތަކެއް ފަސޭހައިން ގާތުން ލިބޭނެ އިންތިޒާމު ހަމަޖެހިގެންދިޔައެވެ.\nއެކަނިވެރި މައިންނަށްދޭ އެލަވަންސް 10،000 ރުފިޔާއާ ހަމައަށް ބޮޑުކުރިއެވެ. ކުޑަކުދިންގެ ހައްގުތައް ހިމާޔަތްކޮށް އުމުރުން 18 އަހަރު ނުވާ ކުދިންނާއި ކައިވެނިކުރުން ނިމުމަކަށް ގެނައެވެ. އަދި 18 އަހަރު ނުވާ ކުދިންނަށް މަރުގެ އަދަބު ކަނޑައެޅުން މަނާކޮށްފައިވެއެވެ.\nދަރިވަރުންގެ ނާސްތާ ޕްރަގްރާމް ފެށި 49،000 ދަރިވަރުން އެ ޕްރަގްރާމްގެ ތެރޭގައި ބައިވެރިކުރުވިއެވެ. 11،000 ވުރެ ގިނަ ދަރިވަރުންނަށް ހިލޭ ޑިގްރީއަށް ކިޔެވޭނެ ފުރުސަތު ތަނަވަސްކޮށްދީ ތައުލީމް ލިބުމުގެ ހައްގު ކަށަވަރުކޮށް ދިނެވެ. ރާއްޖޭގެ ހުރިހާ އަތޮޅެއްގައި އޭ ލެވެލް ފެށި ދަރިވަރުންގެ ތައުލީމީ ލޯން ފަސް ޕަސެންޓުން ތިން ޕަސެންޓަށް ކުޑަކުރިއެވެ.\nދަރިވަރުން ހެނދުނުގެ ނާސްތާގައި: މިއީ ތައުލީމީ ދާއިރާއަށް ގެނައި ހެޔޮ ބަދަލެއްގެ ފެށުން --\nމުޖްތަމައުގެ ހަމަޖެހުން ގާއިމުކުރުން\nގޭންގު ކުށްތައް އިތުރުވެ ޒުވާން ޖީލު ކުށުގެ ވެއްޓެއްގައި އުޅެން ޖެހުމަކީ ރާއްޖޭގެ އިޖްތިމާއީ ދާއިރާއަށް އޮތް އެންމެ ބޮޑު އެއް ގޮންޖެހުމެވެ. ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ރާއްޖޭގެ ވެރިކަމާއި ހަވާލުވެވަޑައިގެންނެވިއިރު ގޭންގު ކުށްތައް އާންމުވެފައިވަނީ ބިރުގަންނަ މިންވަރަކަށެވެ. މަގުމަތީގައި މާރާމާރީ ހިންގާ އެތައް ޒުވާނެއްގެ ފުރާނަ ގެއްލިފައިވެއެވެ. ވީނުވީއެއް ނޭންގި ބައެއް މީހުން ގެއްލިފައިވެއެވެ. އިޖްތިމާއީ ހަމަޖެހުން ގެއްލި މުޖްތަމައުގައި އޮތީ ބިރުވެރިކަން އާންމުވެފައެވެ.\nއެހެން ކަމުން ރައްކާތެރި މުޖްތަމައުއެއް ބިނާކުރުމަށް ސަރުކާރުން ވަރަށް ބޮޑު އިސްކަމެއް ދިނެވެ. ވިޔާނުދާ ކަންކަމުގައި ހޭދަކުރާ ޒުވާނުން ހަމަމަގަށް ގެނެސް އެ މީހުންނަށް ފުރުސަތުތައް ހޯދާދިނުމަށް ހާއްސަ މަސައްކަތްތަކެއް ކުރިއެވެ. ފުލުހުންގެ ހިދުމަތް ފުޅާކޮށް އަމާންކަން ކަށަވަރު ކުރުމަށް އިސްކަމެއް ދިނެވެ.\nއެކަމާއި ގުޅިގެން ގޭންގު ކުށްތައް ވަރަށް ބޮޑަށް މަދުވިއެވެ. މުޖްތަމައުގެ ހަމަޖެހުން ގާއިމު ކުރެވުނެވެ. ބިރުވެރިކަމެއް ނެތި މަގުމަތީ އުޅެވޭނެ ކަމުގެ ކަމުގެ ކަށަވަރުކަން ޔަގީންކޮށް ދިނެވެ. މާރާމާރީތައް ހުއްޓުވިއެވެ. ޒުވާން ޖީލު ހަލާކުގެ ތެރެއިން ރައްކާތެރިކުރެވުނެވެ. މިދިޔަ ތިން އަހަރުގެ ތެރޭގައި އެފަދަ ގޭންގު ކުށެއްގައި އެއްވެސް މީހެއްގެ ފުރާނަ ގެއްލިފައިނުވުމަކީ މުޖްތަމައުގެ އަމާންކަން ކަށަވަރު ކުރުމަށް ސަރުކާރުން ކުރި މަސައްކަތުގެ އެންމެ ބޮޑު އަދި އެންމެ އުފާވެރި ކާމިޔާބެވެ.\nކުށްތަކަށް އަރައިގަތުމަށް އެންމެ ބޮޑަށް މަގުފަހިކުރުވާ އެއްޗަކީ މަސްތުވާތަކެއްޗެވެ. މި ސަރުކާރުން މަސްތުވާތަކެއްޗާއި ދެކޮޅަށް ކުރަމުންދާ މަސައްކަތަކީ ރާއްޖޭގެ ތާރީހުގައިވެސް ކޮށްފައިނުވާ ފަދަ މަސައްކަތްތަކެވެ. މަސްތުވާތަކެތި އަތުލައި ގަތުމަށާއި އޭގެ ސަޕްލައި ހުއްޓުވުމަށް ވަރަށް ހާއްސަ އިސްކަމެއް ދީ އެ މަސައްކަތް ކޮށްފައިވެއެވެ.\nވަޔާއި ކަނޑުމަގުން ރާއްޖެއަށް އެތެރެކުރަން މަސައްކަތް ކުރި އެތައް ސަތޭކަ ކިލޯއެއްގެ މަސްތުވާތަކެތި މިހާތަނަށް ވަނީ އަތުލައިގެންފައެވެ. ކުށްކުރުން ހުއްޓުވި މުޖްތަމައު އަމާންވުމުގައި އެކަންވީ ވަރަށް ބޮޑު ދައުރެއް އަދާކުރި ކަމަށެވެ.


Aa Anmu Haalathu: School Thakugai Isolate Kuran Khaasa Thaneh Hunnan Jehey - Vaguthu\nއާ އާންމު ހާލަތު: ސްކޫލްތަކުގައި އައިސޮލޭޓް ކުރަން ހާއްސަ ތަނެއް ހުންނަން ޖެހޭ\nކޮވިޑް-19 އާއި ގުޅިގެން ސްކޫލްތައް ހުޅުވުމަށް ތައްޔާރުވާން ފަށާފައިވާއިރު، އާ އާންމު ހާލަތާއި އެކީ ސްކޫލްތައް ހުޅުވާއިރު، ބަލީގެ އަލާމާތްތައް ހުންނަ ދަރިވަރުން އައިސޮލޭޓް ކުރުމަށް ވަކިން ހާއްސަތަނެއް ހުންނަން ޖެހޭނެ ކަމަށް އެޑިއުކޭޝަން މިނިސްޓްރީން ބުނެފިއެވެ.\nއެޑިއުކޭޝަން މިނިސްޓްރީން މިގޮތަށް ބުނެފައިވަނީ ސްކޫލްތަކަށް ފޮނުވާފައިވާ ގައިޑްލައިންގައެވެ.\nއެޑިއުކޭޝަން މިނިސްޓަރު ޑރ. އައިޝަތު އަލީ ސޮއިކުރައްވައި ފޮނުވާފައިވާ މި ގައިޑްލައިގައި ވަނީ ސްކޫލުތަކުގައި ކިޔަވައިދޭން ފެށުމަށް ތައްޔާރުވުމަށް އަންގައި، އަމަލުކުރަންޖެހޭ އިރުޝާދުތައް ހިމަނާފައެވެ.\nމި ގައިޑްލައިންގައި ބުނެފައިވާގޮތުން ސްކޫލުތައް އަލުން ހުޅުވާލާއިރު އަމަލުކުރަންޖެހޭ ސްކޫލުގެ ޕްރިންސިޕަލާއި މެނޭޖްމަންޓް ޓީމުން ސްޓޭންޑަޑް އޮޕަރޭޓިން ޕްރޮސީޖާ (އެސްއޯޕީ) އެއް ތައްޔާރުކޮށް އެޑިއުކޭޝަން މިނިސްޓްރީއާ ހަވާލުކުރަންޖެހޭނެ އެވެ. އަދި އެ ގައިޑްލައިނަށް ބަލައިގެން ސްކޫލުތަކުން އަމިއްލަ ގައިޑްލައިންތަކެއް ހަދައި ހިއްސާ ކުރެވޭނެ ކަމަށް ވަނީ ބުނެފައެވެ.\nއޭގެ އިތުރުން ދިމާވާ ކުއްލި ކަންކަމުގައި ހަރަކާތްތެރިވުމަށް ސްކޫލުގެ މުވައްޒަފުން ހިމެނޭ ގޮތަށް ޓާސްކު ފޯސް އެއް އެކުލަވާލަން ޖެހޭނެ ކަމަށްވެސް ގައިޑްލައިންގައި ވަނީ ބުނެފައެވެ.\nގައިޑްލައިނުގައި ބުނެފައިވާ ގޮތުން، ސްކޫލުގެ ޓީޗަރުންނާއި ހެލްތު އެސިސްޓަންޓުންނާއި ސަޕޯޓް ސްޓާފުން އަދި އޮފީސް ސްޓާފުން މާސްކާއި އަންގި ބޭނުން ކުރަންޖެހޭނެއެވެ. އަދި ހެލްތު އެސިސްޓަންޓުން ފޭސް ޝިލްޑު ބޭނުން ކުރަންޖެހޭއިރު ސަޕޯޓް ސްޓާފުން ޕީޕީއީ ބޭނުން ކުރަންޖެހެއެވެ.\nމި ގައިޑްލައިންގައިވާ ގޮތުން ސްކޫލްތައް ހުޅުވުމުގެ ކުރިން ބެލެނިވެރިންނާއި ގުޅިގެން ސްކޫލްތަކުން ދަރިވަރުންނަށް މާސްކް ލިބޭނެ އިންތިޒާމުތައް ހަމަޖައްސަން ޖެހޭނެއެވެ. މި ގޮތުން ދަރިވަރުންނަށް ޑިސްޕޯސަބަލް ނުވަތަ ފޮތި މާސްކްވެސް ބޭނުން ކުރެވިދާނެ ކަމަށް ވަނީ ބުނެފައެވެ.\nސްކޫލްތަކުގެ ހުރިހާ މުވައްޒަފުންނާއި ދަރިވަރުން ސްކޫލްގައި އުޅޭ ހުރިހާ ވަގުތެއްގައި މާސްކް އަޅަންޖެހެއެވެ. އެހެންނަމަވެސް އުމުރުން ދެ އަހަރުން ދަށުގެ ކުދިން މާސްކު އަޅާކަށް ނުޖެހެއެވެ. މާސްކު އެޅުމުގައި އިސްތިސްނާ ވާނީ ހަމައެކަނި ނޭވާ ހިއްލުމުގެ މައްސަލަތައް ހުންނަ ދަރިވަރުން އެކަނި ކަމަށްވެސް ގައިޑްލައިންގައި ބުނެފައިވެއެވެ.\nދަރިވަރު އަޅައިގެން ދާ މާސްކު ބަދަލުކުރަން ޖެހިއްޖެނަމަ އެކަމަށް ކޮންމެ ދަރިވަރަކުވެސް ސްކޫލަށް ފޮނުވަންޖެހޭނީ އިތުރު މާސްކެއް ދީފައެވެ.\nގައިޑްލައިންގައި ބުނެފައިވަނީ ކޯވިޑް-19 ބަލީގެ އެއްވެސް ރިސްކެއް އޮތް އެއްވެސް ދަރިވަރަކަށް ނުވަތަ ސްޓާފަކަށްވެސް ސްކޫލަކަށް ނާދެވޭނެކަމަށެވެ. އަދި އެ ފަދަ ދަރިވަރެއްގެ ނުވަތަ ސްޓާފެއްގެވެސް މައުލޫމާތު ސިއްހީ ދައިރާތަކަށް ހިއްސާކޮށް ބަލަންޖެހޭނެ ކަމަށެވެ.\nގައިޑްލައިނުގައި ބުނެފައިވާ ގޮތުން ދަރިވަރުން ސްކޫލަށް އައުމުގެ 15 މިނެޓް ކުރިން މުވައްޒަފުން ސްކޫލަށް ހާޒިރުވާންޖެހެއެވެ. އަދި ދަރިވަރުން ސްކޫލަށް ވެއްދުމުގެ ކުރިން ހުން ބަލަންޖެހޭއިރު ބަލީގެ އަލާމާތްތަކާއެކު، ހަށިގަނޑުގެ ފިނި ހޫނު މިން 37 ޑިގްރީ ސެލްސިއަސް ނުވަތަ އެއަށްވުރެ މަތިނަމަ އެ ދަރިވަރަކު އައިސޮލޭޓްކޮށް، ސިއްހީ އިދާރާތަކުގެ ލަފަޔަކަށް އެދެންޖެހެއެވެ.\nގައިޑްލައިނުގައި ބުނެފައިވާ ގޮތުން، ކޯޑިނޭޝަން ބައްދަލުވުންތަކާއި ބެލެނިވެރިންގެ ބައްދަލުވުންތައް އަދި އެހެނިހެން ވެސް ބައްދަލުވުންތައް ކުރިއަށް ގެންދަންޖެހޭނީ އޮންލައިން ކޮށެވެ. އަދި އެއްވެގެން ބާއްވަންޖެހޭ ބައްދަލުވުންތައް ވެސް ބާއްވަން ޖެހޭނީ ގައިދުރުކަމަށް އިސްކަންދީގެން، އެ އުސޫލުގެ ތެރެއިން ކަމަށް ބުނެފައިވެއެވެ.\nއޭގެ އިތުރުން ހާއްސަ އެހީތެރިކަަމަށް ބޭނުންވާ އާއިލާތަކުން އަންނަ ކުދިން ދެނެގަނެ އެކުދިންނަށް ސްކޫލުން އެހީތެރިކަން ފޯރުކޮށްދޭންޖެހޭއިރު ދަރިވަރުން ސްކޫލަށް އައުމުގައި ރަސްމީ ޔުނީފޯމުގެ ބަދަލުގައި ސްޕޯޓްސް ޔުނީފޯމުގައި އައުމުގައި ލުއިތަކެއް ދޭން ވާނެ ކަމަށް ވެސް ގައިޑްލައިނުގައި ބުނެފައިވެއެވެ.\nޖޫން 10, 2020 15:21\nކަޑަ ބޮޑުތަނުން ކަޑަ ހުރިހާބެލެނިވެރިން ސަމާލުވޭ\nޖޫން 10, 2020 21:39\nއަހަރެންގެ ދަރިއަކު ކަލޭމެން ބޭނުންގޮތެއް ހަދަން ސްކޫލަށް ފޮނުވާކަށް ނެތިން. ބާރު އޮތް ފަރާތަކުން ބޭނުންގޮތެއް ހަދާ. ދަރިން ވަކިކޮށްފައި އައިސޮލޭޓު ކުރަން ނުފޮނުވޭނެ. ސްކޫލުތައް ހުޅުވުމުގެ ކުރިން ދައުލަތުގެ އެންމެހާ އިދާރާތައް ހުޅުވައި 24 ދުވަހަށް ޚިދްމަތްދީ ބަލި ފެތުރޭ މިންވަރު ބެލުމަށްފަހު ސްކޫލުތައް ހުޅުވަންޖެހޭނީ. ރައްުޔިތުންގެ ވިންދާއި އެއްގޮތަށް މަސައްކަތް ނުކުރެވޭނަމަ މިނިސްޓަރު އިސްތިއުފާ ދެއްވާ


5 ސަލަފިއްޔަތު - Maktaba Salafiyyah Maldives - Connecting you to the Major Scholars of the Ummah\n އޮޅުވާލާ، މަކަރުވެރިކަމާ އެކީ ސަލަފިއްޔަތަށް ނިޞްބަތްވެފައިވާ ޙިޒްބީންނާއި ހަވާނަފްސުގެ އަޙުލުވެރިން - العَلاَّمَة الشَّيْخ رَبِيع بن هَادي المَدخَلِي حفظه الله 23 އޮގަސްޓު, 2017\t ލިޔެ ތައްޔާރުކުރީ: أُسْتَاذ أبو أنس محمد حسن حفظه الله\t ބެއްލެވީ: 222\n دورة علمية 2017 - "ސުންނަތުގެ މިޘާލަކީ ނޫޙު عليه الصلاة والسلام ބެންނެވި ނާކޮޅުގެ މިޘާލެވެ." - ހދ. ކުޅުދުއްފުށީ 11 އޮގަސްޓު, 2017\t ލިޔެ ތައްޔާރުކުރީ: أُسْتَاذ أبو أنس محمد حسن حفظه الله\t ބެއްލެވީ: 279\n ޤުރުއާނާއި ސުންނަތަށް ތަބަޢަވުމުން އެއީ ސުޕަ ސަލަފީ ކަމުގައިވަންޏާ ކިތަންމެހާވެސް ހެޔޮ - أُسْتَاذ أبو أنس محمد حسن حفظه الله\t 12 މެއި, 2017\t ލިޔެ ތައްޔާރުކުރީ: المَكْتَبَة السَّلَفِيَّة المَالدِيْفِيَّة\t ބެއްލެވީ: 489\n15 ސަލަފިއްޔަތަކީ ކޮބާ؟\n12 ސަލަފިއްޔަތަށް ނިޞްބަތްވުން\n12 ސަލަފިއްޔަތަކީ ހިޒްބެއްތޯއެވެ؟\n2 ހައްޤުގެ އަހުލުވެރީންގެ ނަންތައް\n1 غريبا ޣުރަބާއިން\n1 أَهْلُ السُّنَّةِ وَالْجَمَاعَة ސުންނަތާ ޖަމާޢަތުގެ އަހުލުވެރިން


America gai Covid ah positive vi meehun thin lahkka ah, gina bayaku maruvaane kamah Raees Trump lafaa kurahvvaifi - One Online\nއެމެރިކާގެ ރައީސް ޑޮލަންޑް ޓްރަމްޕް ---\nއެމެރިކާގައި ކޮވިޑަށް ޕޮޒިޓިވްވި މީހުން ތިންލައްކައަށް، ގިނަ ބަޔަކު މަރުވާނެ ކަމަށް ރައީސް ޓްރަމްޕް ލަފާކުރައްވައިފި\nއެމެރިކާގައި ކޮވިޑް19 އަށް ޕޮޒިޓިވް ވި މީހުންގެ އަދަދު ތިން ލައްކައަށް އަރައިފިއެވެ. އެއާއެކު އެގައުމުގެ ރައީސް ޑޮލަންޑް ޓްރަމްޕް ވަނީ ގިނަ ބަޔަކު މަރުވާނެ ކަމަށް ލަފާކުރައްވައި ކުރިއަށް އޮތް ހަފުތާއަކީ ވަރަށް އުނދަގޫފުޅު ހަފުތާއެއް ކަމަށް ވިދާޅުވެފައެވެ.\nރައީސް ޓްރަމްޕް އެހެން ވިދާޅުވީ ކޮންމެ ދުވަހަކު ބާއްވަވާ ނޫސްވެރިންގެ ބައްދަލުވުމުގައި ރޭ ވަހަކަފުޅުދައްކަވަމުންނެވެ.\nޓްރަމްޕްގެ ވާހަކަފުޅުގައި އެމެރިކާއަށް ކުރިއަށް އޮތް ހަފުތާއަކީ ބިރުވެރި ހަފުތާއެއް ކަމަށް ވިދާޅުވެ އެކަމަށް ތައްޔާރުވެ ތިބުމަށް ރައްޔިތުން ކިބައިން އެދިވަޑައިގެންނެވި އެވެ. އަދި ސިއްހީ ފަރާތްތަކާއި މިލިޓަރީ ފަރާތްތަކަށް ރައްކާތެރިވުމުގެ ގޮތުން ބޭނުންވާ މެޑިކަލް ހުރިހާ ތަކެއްޗެއް ފޮރުކޮށްދެއްވާނެ ކަމުގެ ޔަގީންކަންވެސް ދެއްވިއެވެ.\nނަމަވެސް ރައީސް ޓްރަމްޕް ވަނީ މިހާރު އެގައުމުގައިވެސް އިއުލާނުކޮށްފައިވާ އިޖުތިމާއީ ގައިދުރުކަން މިމަސްތެރޭ ކުޑަކުރަން ވިސްނަވަމުން ގެންދަވާ ކަމަށް ވިދާޅުވެފައެވެ.\n"ގައުމު ހުޅުވަން ޖެހޭ. މިގޮތަށް މަސްތަކެއް ވަންދެން ބަންދުކޮށްފައެއް ނުބޭއްވޭނެ" ރައީސް ޓްރަމްޕް ވިދާޅުވިއެވެ.\nމިހާތަނަށް ކޮވިޑް19 އަށް އެންމެ ގިނަ ބަޔަކު ޕޮޒިޓިވް ވި ގައުމަށް އެމެރިކާ ވެފައިވާއިރު އެގައުމުން 8500 މީހުން ވަނީ މަރުވެފައެވެ.\nމީގެ ކުރިން ބައްޔަށް އެންމެ ގިނަ ބަޔަކު ޕޮޒިޓިވް ވި، ގައުމު ކަމަށްވާ އިޓަލީގައި ބަލި ކޮންޓްރޯލު ވަމުން އަންނަ ކަމަށް އެގައުމުން މައުލޫމާތު ދެއެވެ. އެގޮތުން އިއްޔެ އައިސޫޔޫގައި ފަރުވާދެމުން އަންނަ ބަލި މީހުންގެ އަދަދު ފުރަތަމަ ފަހަރަށް މަދުވެފައިވާ ކަމަށް އެގައުމުން ބުނެއެވެ.\nކުރިން ދެވަނައަށް އެންމެ ބޮޑަށް ބަލި ފެތުރުނު ގައުމު ސްޕެއިންގައިވެސް ބަލި ޖެހިގެން މަރުވާ މީހުން ފާއިތުވި ދެދުވަހު މަދުވެފައިވާ ކަމަށް އެގައުމުގެ ބޮޑު ވަޒީރު ވަނީ ވިދާޅުވެފައެވެ. އެހެންކަމުން ވައިރަސް އެންމެ ގަދަޔަށް ފެތުރޭ ވަގުތު ގޮސްފި ކަމަށް ލަފާ ކުރެވޭ ކަމަށް ބޮޑުވަޒީރު ވިދާޅުވިއެވެ.\nދުނިޔޭގައި ކޮވިޑަށް ޕޮޒިޓިވްވި މީހުންގެ އަދަދު 1.2 މިލިއަނަށް އަރާފައިވާއިރު 60000 މީހުން ވަނީ މަރުވެފައެވެ.\nގުޅޭ ޓެގު ސްޕެއިން ކޮވިޑް 19 އިޓަލީ އެމެރިކާ\nފުލުހުން ބާރުގެ ބޭނުންކުރަންވާނީ ގާނޫނާއި ގަވައިދުގެ ތެރެއިން އެކަނި، އެކަމަށް އުޒުރެއް ނުދެއްކޭނެ: ސީޕީ ހަމީދު\nނާސާގެ އެސްޓްރަނޯޓުންނާއެކު ސްޕޭސް އެކްސްގެ ރޮކެޓް އުދުއްސާލައިފި\nޖޯޖް ފްލޮއިޑްގެ މަރާއެކު މުޅި އެމެރިކާ ހަމަނުޖެހުމުގެ ތެރެޔަށް، ހުޅުޖަހައި ފުލުސް އޮފީހެއްވެސް އަންދާލައިފި


Nurakkatheri vazeefa gai meehaa Rakka kohdheyn nukulhedhifai!\nނުކުރައްކާތެރި ވަޒީފާގައި މީހާ ރައްކާކޮށްދޭން ނުކުޅެދިފައި!\nކޮންސްޓްރަކްޝަން މަސައްކަތެއްގައި ބަޔަކު ހަރަކާތްތެރިވަނީ. -- އަވަސް ފައިލް ފޮޓޯ\nގައުމު ތަރައްގީ ކުރުމުގައި އެންމެ ބޮޑު ރޯލެއް އަދާ ކުރާ ބަޔަކީ ވަޒީފާ އަދާ ކުރާ މީހުންނެވެ. ކުރިއެރުމުގައި އެންމެ ބޮޑު ދައުރެއް އަދާ ކުރާ ބަޔަކީ އެމީހުންނެވެ. އެގޮތުން އެންމެ އާދައިގެ މަސައްކަތް ކުރާ ލޭބަރުން ފެށިގެން ބޮޑެތި މަގާމްތައް އަދާ ކުރާ އިސް ފަރާތްތައް ވެސް މި ރޯލް އަދާ ކުރުމުގައި ހަމަހަމަ އެވެ. ގާނޫނު އަސާސީއާއި ދުނިޔެ ގަބޫލު ކުރާ ހަމަތަކާއި އުސޫލުތަކުގެ ތެރެއިން ނުރައްކާތެރި ނުވަތަ "ރިސްކީ ޖޮބް" ތަކުގައި އުޅޭ ފަރާތްތައް ހާއްސަ ސަމާލުކަމެއް ދޭން ޖެހެއެވެ. އެމީހުންނަށް ލިބެންޖެހޭ ހައްގުތަކަކާއި އަދި އަދާކޮށްދޭން ޖެހޭ ބޮޑެތި މައްސޫލިއްޔަތުތަކެއް ހުރެއެވެ.\nރާއްޖޭގެ ވަޒީފާއާބެހޭ ގާނޫނުގައި ވެސް އެ ފަރާތްތަކަށް ހާއްސަ ބާބެއް ލިޔެފައިވެއެވެ. އެ ގާނޫނުގެ އަށް ވަނަ ބާބާއި ނުވަ ވަނަ ބާބަށް ބަލައި އިރު، މަސައްކަތު މާހައުލުގެ ރައްކާތެރިކަމާއި މުވައްޒިފުންގެ ސިއްހަތު ސަލާމަތް ކުރުމަށް އަމަލު ކުރަން ޖެހޭ ކަންތައް ވަރަށް ސާފެވެ. ލިޔުމުގައި އެކަން ރަނގަޅަށް އޮތް ނަމަވެސް ދިވެހިންނަށް އެކަމުގެ އަމަލީ ސިފައެއް ގެނެވެނީ ކިހާ ވަރަކަށްތޯ ސުވާލު އުފެދެއެވެ.\nރާއްޖޭގައިވެސް ހެލްތު އެންޑް ސޭފްޓީ ދުވަސް ފާހަގަ ކުރެ އެވެ. އެކަމާ ގުޅޭ އެހެން ދުވަސްތައްވެސް ފާހަގަ ކުރެ އެވެ. އަދި ކޮންމެވެސް އިމާރާތަކުން ބިދޭސީއެއް ވެއްޓުން ނުވަތަ ކޮންޓެއިނަރެއް ދަށުވެ މީހަކަށް ބޮޑު އަނިޔާއެއްވުން ފަދަ ވާހަކަތަކަކީ ވެސް މިހާރު އާންމު ކަމެކެވެ. އެހެންކަމުން މިފަދަ ވަޒީފާތަކުގައި އުޅޭ މީހުނާއި އެ ވަޒީފާތަދޭ ފަރާތުން ގާނޫނާ ގަވައިދަށް ހުރުމަތް ތެރިކޮށް ހިތަނީ ކިހާވަރަކަށްތޯ ބަލައިލަން ޖެހެއެވެ. ނޫނީ މައްސަލައަކީ އެ ހާދިސާތައް މަދު ކުރެވޭ ފެންވަރުގެ ގާނޫނެއް ނެތީތޯ ވެސް ބަލައިލަން ޖެހެއެވެ.\nރާއްޖޭގެ ވިޔަފާރީގެ އިންޑަސްޓްރީއަށް ބަލާއިރު ފަހަކަށް އައިސް އެންމެ ބާރު ސްޕީޑެއްގައި ފުޅާވެ އެތައް ހާސް ލޭބަރުން ގޮވައިގެން މަސައްކަތް ކުރާ ބަޔަކީ ކޮންސްޓްރަކްޝަން ކުންފުނިތަކެވެ. ރާއްޖޭގައި ބޮޑެތި އިންފްރާސްޓްރަކްޗާ މަސައްކަތްތައް ހިނގާއިރު އެ ދާއިރާ ވަނީ މިހާތަނަށް ރާއްޖޭގެ ތާރީހުގައި ނވެސް ނުވާ ދަރަޖަަކަށް ފުޅާވެފައެވެ.\nމި ސަރުކާރުން މިހާރު ކުރަމުން އަންނަ މަސައްކަތްތަކަށް އެކަނި ބަލައިލިޔަސް 50 ރިސޯޓު ތަރައްގީ ކުރުމަށް ދެ ބިލިއަން ޑޮލަރުގެ މަޝްރޫއުތަކާއި ބްރިޖާއި އެއާޕޯޓު ފަދަ އިންފްރާސްޓްރަކްޗާގެ ބިޔަ މަޝްރޫއުތައް ހިމަނައިގެން ގާތްގަނޑަކަށް ތިން ހަތަރު ބިލިއަން ޑޮލަރުގެ މަޝްރޫއުތައް ކުރިޔަށް ދެއެވެ. އެހެންކަމުން މިހާ ގިނަ މަޝްރޫއުތައް ރާއްޖޭގައި އެއްފަހަރާ ކުރަމުން އަންނަ އިރު އެ މަސައްކަތްތައް ކުރާ މުވައްޒިފުންގެ ސަލާމަތާ ރައްކާތެރިކަމަށް ސަމާލުކަން ދެމުން އަންނަނީ ކިހާވަރަކަށް ހެއްޔެވެ؟\n"ކޮންމެ މަސައްކަތެއް ކުރާއިރުވެސް އެންމެ ބޮޑު ސަމާލުކަމެއް ދޭން ޖެހޭނީ އެތަނުގައި އުޅޭ މީހުންގެ ސޭފްޓީ. އެހެންވެ ހެލްތު އެންޑް ސޭފްޓީއަކީ އެންމެ މުހިންމު ކަންތައް. މަސީގައި އޮންނާނެ ސްޓޭންޑާޑް ގައިޑްލަންސްތަކެއް. ހުރިހާ މެންބަރުނަނަށް އެ ދޫކުރަން. ނަމަވެސް އެކަށީގެންވާ ފެންވަރެއްގެ ގާނޫނެއް ނެތީމަ އެ ގަވައިދުތައް ވެސް ތެރެއިން ފަޅާލާފައި މި މީހުން މި ދަނީ. އަޅުގަނޑުމެން ވަރަށް ބުނަން އެކަންތައް ރަނގަޅު ކުރަން. ނަމަވެސް ރަނގަޅު ގާނޫނެއް ނެތީމައި އެކަން ނުވަނީ،" މޯލްޑިވްސް އެސޯސިއޭޝަން އޮފް ކޮންސްޓްރަކްޝަން އޮތޯރިޓީ (މަސީ) ގެ ރައީސް މުހައްމަދު އަލީ ޖަނާހު ވިދާޅުވި އެވެ. "އެހެންވެ ރާއްޖޭގައި އޮކިއުޕޭޝަނާއި ހެލްތު އެންޑް ސޭފްޓީ ގާނޫނެއް އަންނަން ޖެހޭ. އެ ގާނޫން ނެތީއާ ސޭފްޓީ އިޝޫތައް ރެގިއުލޭޓު ކުރެވޭނެ ރަނގަޅު އުސޫލުތަކެއް ނުހުންނާނެ. މިހާރު މި އޮންނަނީ އެމްޕްލޮއިމަންޓް ގާނޫނުގެ ތެރެއިން ސަލާމަތާ ރައްކާތެރިކަން ކޮންމެވެސް ވަރަކަށް ހިފަހައްޓާފައި،"\nދެން އޮތީ އެންމެ ބަރު ތަކެތި އުފުއްލާ އެތަށް މުވައްޒިފުންތަކެއް ފިލްޑަށް ނިކުމެ ބަރު މަސައްކަތް ކުރާ ކުންފުންޏެވެ. އެއީ މޯލްޑިވްސް ޕޯޓްސް ލިމިޓެޑެވެ. ފާހަގަކޮށްލަންޖެހޭ ކަމަކީ އެ ކުންފުންޏަކީ ސަލާމަތާއި ރައްކާތެރިކަމުގެ ވަކި މިންގަނޑެއް ގެންގުޅޭތީ ސެޓިފިކެޓް ވެސް ލިބިފައިވާ ކުންފުންޏެކެވެ. ނަމަވެސް އެތަނަކީ އެންމެ ބޮޑެތި އަދި އެންމެ ނުރައްކާތެރި އަނިޔާވާ އެއްތަނެވެ. ކޮންޓެއިނަރު ނޫނީ ބޮޑެތި އުޅަނދުތަކުގެ ދަށުވުން ފަދަ ހާދިސާތައް ރާއްޖެއާ ބަލާފައި މަދެއް ނޫނެވެ. މިއީ ކޮންމެހެން ވެސް ހަރުދަނާ އުސޫލެއްގެ މަތިން މުއައްޒަފުންނަށް ކަށަވަރުކޮށްދޭން ޖެހޭ ހައްގެކެވެ.\nސަލަމަތީ ކަންކަން ބަލަހައްޓަންޖެހޭ އިދާރާ ކޮބާ؟\nވަޒީފާއާ ބެހޭ ގާނޫނުގައި މަސައްކަތު ކުރާ ތަނުގެ ރައްކާތެރިކަމާއި މުވައްޒިފުންގެ ސިއްހަތަށް ހާއްސަ ބާބެއް ލިޔެފައިވާ އިރު އޭގެ ފަހަތައް ލޭބާ ރިލޭޝަން އޮތޯރިޓީ (އެލްއާރްއޭ) އެއް އުފައްދަން ޖެހޭނެ ކަމަށް ވެސް ބުނެފައިވެއެވެ. އެ އޮތޯރިޓީގެ މައްސޫލިއްޔަތަކީ ވަޒީފާއާ ބެހޭ ގާނޫނުގެ ދަށުން ހެދޭ ގަވައިދުތަކަށް ވަޒީފާ ދޭ ފަރާތްތަކާ އަދާ ކުރާ ފަރާތުން އަމަލު ކުރަނީ ކިހާވަރަކަށްތޯ ބަލައި އެކަމާމެދު ފިޔަވަޅު އެޅުމެވެ. އެގޮތުން 2008 ވަނަ އަހަރުން ފެށިގެން މި އިދާރާ އަންނަނީ މަސައްކަތު މާހައުލުގައި ހިނގާ ކަންކަން ބަލަހައްޓަމުންނެވެ. އަދި މިހާތަނަށް ވެސް އެ އިދާރާ ފަންގްޝަން ކުރަމުން އައި ނަމަވެސް މަސައްކަތު މާހައުލުގައި ހުންނަން ޖެހޭ ސަލާމަތީ ކަންކަމަށް ނުބަލެވެނީ ކީއްވެގެން ހެއްޔެވެ؟\n"ވިޔަފާރިތަކާއި ކުންފުނިތަކުން އަމަލު ކުރަނީ ވަޒީފާއާބެހޭ ގާނޫނާ އެއްގޮތަކަށްތޯއާ އެންމެ ރައްކާތެރި ގޮތައްތޯ ބަލަން މި އުޅެނީ އިންސްޕެކްޓު ކުރާ އޮފިސަރުންތަކެއް. ގާނޫނުން އޮފިސަރުންނަށް އެބަ ދޭ ބާރުތަކެއް މަސައްކަތް ކުރާ ސައިޓުތަކަށް ގޮސް ބަލާ ބޭނުންވާ ލިޔެކިޔުންތައް ހޯދައި ސާމްޕަލް ނަގާ ކަންކަން ކުރަން. ނަމަވެސް މިހާރު އެކަން ދަނީ ބައެއްގެ ސޮއި ހޯދާ ބޮޑު ޕްރޮސީޖާއަކަށް ފަހު ކުރެވެނީ. އެ ބާރަކީ އިމިގްރޭޝަނަށް ވެސް ގާނޫނުގައި ނުދޭ ބާރެއް،" އެލްއާރްއޭގެ އިސް އޮފިޝަލަކު ވިދާޅުވި އެވެ. "މައްސަލައަކީ ގާނޫނުގައި މިހެން އޮތް ނަމަވެސް ކަން ހިނގަނީ އެހެންނެއް ނޫން. މިފަދަ މައްސަލަތައް އަޅުގަނޑުމެން ބަލަން ޖެހޭ އިރު ގާނޫނުގައި ބުނާ ވަރަށް ބާރެއް ނުލިބޭ. މި މަސައްކަތް އެންމެ ފުރިހަމަކޮށް ކުރަން ބޭނުންވާ ވަރަކަށް ނުކުރެވޭ. އެވަރަކަށް ރިސޯސްއެއް ވެސް މުއައްޒިފުންނެވެ ވެސް ނެތް. އެހެންވެ އެކަށީގެންވާ ވަރަށް ފިޔަވަޅު ނޭޅޭނެތީ މިހާ ހިސާބަށް ގޮސްފައި މި އޮތީ،"\nއޭނާ ވިދާޅުވި ގޮތުގައި އެލްއާރްއޭއިން މުޅި ރާއްޖޭގެ ހުރިހާ ސަރަހައްދެއްގައި ވެސް ވަޒީފާތައް ބަލަން ޖެހޭ ބަޔަކަށް ވާއިރު އެ އޮތޯރިޓީގައި މަސައްކަތް ކުރާ މުވައްޒިފުންގެ އަދަދު 30 އަށް ވުރެއް މަދެވެ. އޭގެ ތެރޭގައި އިންސްޕެކްޝަން އޮފިސަރުންނާއި އިންވެސްޓިގޭޝަން އޮފިސަރުން ހިމަނައިގެންވެސް ފިލްޑަށް ނިކުމެއް މަސައްކަތް ކުރަން އުޅެނީ 11 ނުވަތަ 12 ވަރަކަށް މުވައްޒިފުންނެވެ. އެހެންނަމަވެސް މިހާރުވެސް އަހަރަކު 200 ނުވަތަ 300 އަށް ވެރެއް ގިނަ ވިޔަފާރިތަކާއި ކުންފުނިތައް އިންސްޕެކްޓުކުރެ އެވެ. އެކަށީގެންވާ ވަރަށް މުއައްޒިފުންނާއި ރިސޯސް ލިބޭނަމަ އިތުރަށް ފުރިހަމަވާނެ އެވެ.\n"އަޅުގަނޑުމެން އިންސްޕެކްޓު ކުރާއިރު ކޮންސްޓްރަކްޝަން ސައިޓުތައް ބެލޭވަރު މަދު. ގިނައިން ބެލެނީ ބޮޑެތި އެހެނިހެން ކުންފުނިތަކާއި ރިސޯޓުތައް. އަޅުގަނޑުމެންނަށް މި ޖެހެނީ ވަޒީފާ ދޭ ފަރާތުން ފޯރުކޮށްދޭން ޖެހޭ ސަލާމަތީ ކަންތައް ފޯރު ނުކޮށްދެންޏާ އެކަންކަން ރަނގަޅު ކުރުވުން. ގިނައިން ދިމާވަނީވެސް އެފަދަ ވަސީލަތްތައް ފޯރު ނުކޮށްދޭ މައްސަލަތައް. އަދި ފޯރުކޮށްދޭ ބައެއް ތަންތަނުން ވަަޒީފާ އަދާ ކުރާ ފަރާތްތަކުން ބޭނުން ނުކުރާ މައްސަލަވެސް ދިމާވޭ،" އޮފިޝަލް ވިދާޅުވި އެވެ.\nމަސައްކަތު މާހައުލުގެ ރައްކާތެރިކަމަށް ބޮޑު ސަމާލުކަން ދޭން ޖެހޭ އިރު އެކަން ކުރަން ހަވާލުވެ ތިބި ފަރާތްތަކަށް އެ މަސައްކަތް އެންމެ ރަނގަޅަށް ކުރުމަށް ވަނީ ނުކުޅެދިފައެވެ. ނަމަވެސް ސަރުކާރުގެ އިދާރާތަކުގެ އިތުރުން ވަޒީފާ ދޭ ފަރާތްތަކާއި ވަޒީފާ އަދާ ކުރާ ފަރާތްތައް ވެސް އިސްނަގައިގެން ކުރެވިދާނެ ކަންކަން ހުންނާނެ އެވެ. ނަމަވެސް އެކަން ކަމަށްވެސް ގިނަ ފަހަރަށް ތިބެނީ ފަރުވާ ކުޑަކޮށްލައިގެނެވެ.\nއެހެން ގައުމުތަކުން މަސައްކަތުގެ ސަލާމަތަށް ބަލަނީ ކިހާވަރަކަށް؟\nރާއްޖޭ ފަދަ ކުޑަ އަދި ކުރިއަރަމުން އަންނަ ގައުމެއްގައި މިފަދަ ކަންކަން އެންމެ ފުރިހަމައަށް ބެލެހެއްޓިފައި ނުހުރެ ދާނެ އެވެ. ނަމަވެސް ރާއްޖެއިންވެސް އެހެން ބޮޑެތި ގައުމުތަކުން އަމަލު ކުރާ ގޮތައް ބަލާ މިސާލު ނަގަން ޖެހޭނެ އެވެ. ބޭރު ކުންފުނިތަކުން މަސައްކަތު މާހައުލުގެ ރައްކާތެރިކަމާއި މުއައްޒިފުންގެ ސަލާމަތައް ބަލަނީ ކިހާވަރަކަށްތޯ ހޯދަން މާ ދުރު ބަލާކަށް ނުޖެހޭނެ އެވެ. ޗައިނާ-މޯލްޑިވްސް ފްރެންޑްޝިޕް ބްރިޖު އަޅާ ސީސީސީސީ ކުންފުންޏަކީ ބައިނަލްއަގުވާމީ ފެންވަރުގައި ފުންނާބު އުސް ކޮންސްޓްރަކްޝަން ކުންފުންޏެކެވެ. އެ ކުންފުނިން ކުރަނީ ބަރު ތަކެތި އުފުލާ ނުރައްކާތެރި މަސައްކަތެކެވެ. ނަމަވެސް އެ މަސައްކަތް ކުރިޔަށް ދާގޮތް ބަލައިލަން އެ ސައިޓަށް ނޫސްވެރިން ގެންދިޔަ ދުވަހު ހައިރާންވާ ވަރަށް އެމީހުން ރައްކާތެރިކަމަށް ސަމާލުކަން ދީފައި އޮތެވެ. އަދި ފެންނަނީވެސް އެމަންޒަރެެވެ.\nއެގޮތުން ބްރިޖުގެ ކޮންސްޓްރަކްޝަން ސައިޓުގެ ދޮރުން ވަދެވޭނީ ހެލްމެޓަކަކާއި ލައިފް ޖެކެޓެއް އަޅައިގެނެވެ. އޭގެ އިތުރުން ސަފަކަށް ހުރިހާ މީހުން އަތުރާފައި މައިކެއް ހިފައިގެން ހުރި ޗައިނާ މީހެއް ހުރިހާ ސޭފްޓީ ރެގިއުލޭޝަންތަކާއި ސައިޓުގައި އަމަލު ބަހައްޓަން ޖެހޭ ގޮތް ކިޔާދެއެވެ. އަދި އެހާ ހިސާބުން ދޫކޮށް ނުލައެވެ. ސައިޓަށް ޒިޔާރަތް ކުރި މީހުން ލައްވާ ސޭފްޓީ ރެގިއުލޭޝަން އަޑު އެހި ކަމަށާއި އެގޮތަށް އަމަލު ކުރާނެ ކަމުގެ ގަރާރެއްގައި ސޮއި ކުރުވައެވެ. އަދި ސައިޓު ތެރޭގައި އުޅޭ އިރު އަބަދުވެސް ބަހައްޓަނީ މީހެއްގެ ބެލުމުގެ ދަށުގައެވެ.\nފާހަގަކޮށްލަން ޖެހެނީ ސޭފްޓީއާ ރެގިއުލޭޝަންއަށް ބަލާއިރު ޗައިނާގެ ކުންފުނިތަކަކީ އެންމެ މަތީ ފެންވަރުގައި އުޅޭ ބައެއް ނޫނެވެ. ނަމަވެސް ކޮރެއާ ނުވަތަ ޖަޕާންއަށް ބަލާއިރު ކޮންމެ ދުވަހު މަސައްކަތައް ނިކުތުމުގެ ކުރިން ހެންދުނު ހެލްތު އެންޑް ސޭފްޓީ ޑްރިލްއެއް ކުރެއެވެ. އަދި ކޮންމެ ދުވަހު ގަވައިދަށް ހުރުމަތް ތެރިކޮށް ހިތާނެ ކަމުގެ ހުވައެއްކުރާ ގައުމުތައް ކުންފުނިތައް ވެސް ހުރެއެވެ.\nމިއީ ރާއްޖޭގައި ފެންވަރާ ބަލާފައި ރާއްޖޭގައި އުޅޭ ކުންފުނިތަކުގެ އަމަލު މިއާ ގާތް ކުރޭހެއްޔެވެ؟ އެ ފެންވަރަށް ރާއްޖެ ގެންނަން ކުރަން ޖެހޭ މަސައްކަތްތައް ގިނައެވެ. އަދި އެތަށް ބައެއްގެ އެހީވެސް އެއްބާރުލުން ބޭނުންވާނެކަން ޔަގީނެވެ.\nމިކަމުގައި އޮތް ހައްލަކީ ކޮބާ؟\nވަޒީފާއެއްގައި ލިބެން ޖެހޭ ސަލާމަތާއި ރައްކާތެރިކަން ކަށަވަރުކޮށްދީ ރާއްޖޭގައި މި ހިނގާ ހިތާމަވެރި ހާދިސާތައް މަދު ކުރުމަށް ކަޑަތު ކުރަން ޖެހޭ ގިނަ މަރުހަލާތަކެއް އެބަހުއްޓެވެ. މިހާތަނަށް އެ މަރުހަލާތައް ކަޑަތު ކުރުމުގައި އެންމެ ބޮޑު ގޮންޖެހުމެއް އޮތީ ސޭފްޓީ އެންޑް ރެގިއުލޭޝަންއަށް ހާއްސަ ގާނޫނެއް ނެތުމުންނެވެ. އެނގިފައިވާ ގޮތުގައި ލޭބާ ރިލޭޝަން އޮތޯރިޓީއިން އެފަދަ ގާނޫނެއް ވުޖޫދަށް ގެނައުމަށް މަސައްކަތް ކުރާތާ މިހާރު ދެ އަހަރެއް ވެއްޖެއެވެ. 2014 ވަނަ އަހަރުގެ މެއި މަހު އެ އޮތޯރިޓީއިން އަންނަނީ މަސައްކަތު މާހައުލުގެ ސަލާމަތާއި ސިއްހީ ރައްކާތެރިކަމާ ބެހޭ ބިލްއެއް ޑްރާފްޓްކުރުމުގެ މަސައްކަތް ކުރަމުންނެވެ. ނަމަވެސް މިހާތަނަށް ވެސް އެކަން ނުވެ އޮތީ ލަސްވެފައެވެ.\nތައްޔާރު ކުރަމުންދާ ބިލުގެ ޑްރާފް ކޮޕީއެއް "އަވަސް" އަށް ލިބިފައިވާ އިރު މިހާރު އޮތް ކުޑަ މިންވަރުގެ ބަދަލުގައި އެ ބިލު ވަނީ 130 މާއްދާއާއި 12 ބާބުގެ މައްޗައް ބިނާކޮށްފައެވެ. އޭގެ ތެރޭގައި މަސައްކަތުގެ މާޙައުލުގައި ހިގާ ހާދިސާތައް ރިޕޯޓު ކުރުމާއި މަސްޢޫލިއްޔަތުތަކާއި ޒިންމާތަކާއި ފިޔަވަޅުތައް ހިމެނެއެވެ. އޭގެ އިތުރުން އެ ކަންތައްތައް ބެލެހެއްޓުމަށް ހެލްތް އެންޑް ސޭޕްޓީ ރިޕްރެޒެންޓޭޓިވް އާއި ހެލްތް އެންޑް ސޭޕްޓީ މެނޭޖަރުންގެ ނަމުގައި ގާނޫނުގެ ތެރެއިން ބާރުތައް ދީފައިވާ ބައެއްވެސް އައްޔަން ކުރަން ޖެހެ އެވެ. އެފަދަ ގިނަ ކަންތައްތައް އެކުލެވޭ މި ބިލް ފާސް ކުރުން ވެގެން ދާނީ މުއައްޒިފުންގެ ސަލާމަތާ ރައްކާތެރިކަމަށް އެޅިގެންދާނެ ބޮޑު ފިޔަވަޅަކަށެވެ.\nއޭގެ އިތުރުން މަސައްކަތު މާހައުލުގައި ސަމާލުވާން ޖެހޭ ކަންކަމާއި އެ ސަރަހައްދުތަކުގައި އުޅޭ މީހުން ހޭލުންތެރި ކުރުމަކީވެސް މުހިންމު ކަމެކެވެ. އަދި ލޭބާ ރިލޭޝަން އޮތޯރިޓީ ފަދަ އިދާރާތައް ވަރުގަދަ ކުރުމަށް ދައުލަތުގެ ތެރެއިން ލިބިދޭން ޖެހޭ ރިސޯސްތައް ފޯރުކޮށްދޭން ޖެހެ އެވެ. މިކަންކަން ރާއްޖެއަށް ވަރަށް މުހިންމެވެ.


Malaysia ge factory thakuge ufehdhun March mahu 4.9 percent dhashah\nމެލޭޝިޔާގެ އިގްތިޞާދަށް އަންނަ ބަދަލު\nމެލޭޝިޔާގެ ފެކްޓަރީތަކުގެ އުފެއްދުން މަރޗް މަހު 4.9 އިންސައްތަ ދަށަށް\nމިދަށްވުމަކީ ފާއިތުވި 10 އަހަރު ދުވަހުގެ ތެރޭގައި މިހާބޮޑަށް ފެކްޓްރީތަކުގެ އުފެއްދުންތައް ދަށަށް ދިޔަ ދިޔުން\nމިއީ މެނުފެކްޗަރިންގ އާއި މައިނިންގ އަދި އިލެކްޓްރިސިޓީ އުފެއްދުމުގެ ދާއިރާއިން އައިސްފައިވާ ދަށްވުމެއް\nމެލޭޝިޔާގެ އެކްސްޕޯޓް މިދިޔަ އަހަރުގެ މަރޗް އަޅާބަލާއިރު ވަނީ 4.7 އިންސައްތަ ދަށަށް ގޮސްފަ\nކ. މާލެ | 12 މެއި 2020 | އަންގާރަ 11:46 | 2,115\nމެލޭޝިޔާއި ކާރު އުފައްދާ ކާރު ހާނާއެއްގެ ތެރެއިން - ރޮއިޓަރސް\nމެލޭޝިޔާގެ ފެކްޓްރީތަކުގެ އުފެއްދުންތަކުގެ މިދިޔަ އަހަރުގެ މަރޗް މަހާއި އަޅާބަލާއިރު 4.9 އިންސައްތަ ދަށަށް ގޮސްފައިވާކަމަށް އެޤައުމުން ހާމަކޮށްފި އެވެ.\nއަންގާރަ ދުވަހު ހާމަކޮށްފައިވާ ޑާޓާތަކަށް ބަލާއިރު މި ދަށްވުމަކީ ފާއިތުވި 10 އަހަރު ދުވަހުގެ ތެރޭގައި މިހާ ބޮޑަށް ފެކްޓްރީތަކުގެ އުފެއްދުންތައް ދަށަށް ދިޔަ ފަހަރުކަން ވަނީ ހާމަވެފަ އެވެ. ކޮވިޑް-19 އާއި ގުޅިގެން އަޅާފައިވާ ފިޔަވަޅުތަކުގެ ސަބަބުން އުފެއްދުންތެރިކަން ދަށަށް ދިޔައިރު މި ޢަދަދުތައް ނަގާފައިވަނީ ސިނާޢީ އުފެއްދުންތަކާއި، މައުދަނުގެ އުފެއްދުންތަކާއި، ހަކަތައާޢި އުފެއްދުމުގެ ދާއިރާއިންނެވެ.\nމި ދަށްވުމަކީ 2011 ވަނަ އަހަރުގެ މަރޗް މަހުގެ ފަހުން އައި އެންމެ ބޮޑު ދަށްވުމަށް ވާއިރު އެފަހަރު ފެކްޓްރީތަކުގެ އުފެއްދުންތައް ދަށަށް ދިޔައީ 5.2 އިންސައްތަ އަށެވެ.\nއެޤައުމުގެ ސްޓެޓިސްޓިކް ޑިޕާޓްމަންޓުން ބުނާގޮތުގައި މަރޗް މަހު ހަކަތަ އާއި ކަރަންޓު އުފެއްދުމުގެ ދާއިރާއަށް މިއައި ދަށްވުމަކީ ކުރީ އަހަރާއި އަޅާ ބަލާއިރު7އިންސައްތައިގެ ދަށްވުމެކެވެ.\nއަދި މިއީ ސިނާޢީ އުފެއްދުންތަކުގެ ދާއިރާއިން މިދިޔަ އަހަރާއި އަޅާ ބަލާއިރު 4.2 އިންސައްތަގެ ދަށްވުމެއް ކަަމަށާއި މައުދަނުގެ އުފެއްދުންތަކުގެ ދާއިރާއިން މިއީ 6.5 އިންސައްތައިގެ ދަށްވުމެއްކަމަށް ސްޓެޓިސްޓިކް ޑިޕާޓްމަންޓުން ހާމަކުރެ އެވެ.\nމެލޭޝިޔާގެ އެކްސްޕޯޓް މިދިޔަ އަހަރުގެ މަރޗް އަޅާ ބަލާއިރު ވަނީ 4.7 އިންސައްތަ ދަށަށް ގޮސްފަ އެވެ. ކޮވިޑް-19 އާއި ގުޅިގެން މުޅި ދުނިޔޭގެ އެކްސްޕޯޓް އަދި އިމްޕޯޓަށް ވިޔަފާރިއަށް ވަނީ ހީނަރުކަމެއް އައިސްފަ އެވެ.\nއެންމެ ފަހުން އަޕްޑޭޓް ކުރީ:4ހަފްތާ ކުރިން | ރިވިއު ކުރީ: ޒިހްނަތު ހަސަން


AG Anil ge amuruge fahun ves hamahama furusatheh nulibey: Idhikolhu coalition | Mihaaru\nބަންޑާރަ ނައިބު މުހައްމަދު އަނިލް މިދިޔަ ހަފްތާގައި ބޭއްވި ހަފްލާއެއްގެ ތެރެއިން: އަނިލް އަންގަވާފައި ވަނީ ކެންޑިޑޭޓުންގެ ނަންތައް އިއުލާން ކުރުމުގެ ކުރިން ވެސް ރައްކާތެރި ކަމާއި ހަމަހަމ ފުރުސަތު ދިނުމަށް -- ހުސެއިން ވަހީދު / މިހާރު ފޮޓޯ\nބަންޑާރަ ނައިބުގެ އަމުރުގެ ފަހުން ވެސް ހަމަހަމަ ފުރުސަތެއް ނުލިބޭ: އިދިކޮޅު ކޯލިޝަން\n02 އޯގަސްޓް 2018 - 14:37 1 comment\nރިޔާސީ އިންތިޚާބު ގައި ވާދަކުރައްވާ ކެންޑިޑޭޓުންގެ ނަންތައް ރަސްމީކޮށް އިލެކްޝަންސް ކޮމިޝަނުން އިއުލާން ކުރެވެންދެން ވެސް، އެ ބޭފުޅުންނަށް ހަމަހަމަ ފުރުސަތާއި ސަލާމަތީ ކަންކަން ފޯރުކޮށްދޭން ކަމާ ގުޅޭ ދައުލަތުގެ މުއައްސަސާތަކަށް ބަންޑާރަ ނައިބު މުހައްމަދު އަނިލް އަންގަވާފައިވީ ނަމަވެސް އެ ކަންތައްތައް މިހާތަނަށް ކޮށްދީފައި ނުވާ ކަމަށް އިދިކޮޅު ކޯލިޝަނުން މިއަދު ދުވަހު ބުނެފި އެވެ.\nއަންނަ މަހުގެ 23 ގައި ބާއްވާ ރިޔާސީ އިންތިޚާބު ގައި ވާދަކުރައްވާ ކެންޑިޑޭޓުން އަދި އެ ބޭފުޅުންގެ ރަނިންމޭޓުންނަށް ރައްކާތެރިކަމާއި ހިމާޔަތް ފޯރު ކޮށްދިނުމަށާއި ސަރުކާރުގެ ބިންތަކާއި މަގުތައް ހަމަހަމަކޮށް އަދި މީޑީއާ ގައި ވެސް ހަމަހަމަ ފުރުސަތު ދިނުމަށް މިދިޔަ މަހުގެ 11 ގައި ބަންޑާރަ ނައިބު ވަނީ އަމުރުކޮށްފަ އެވެ.\nCandidatunnah hamahama furusathu dhinumah AG angavaifi\nނަމަވެސް، އިދިކޮޅުު ކޯލިޝަންގެ ފަރާތުން ވާހަކަ ދެއްކެވި އެމްޑީޕީގެ ޗެއާޕާސަންގެ ނައިބު އަލީ ނިޔާޒް ވިދާޅުވީ، ހަމަހަމަ ކަމާއެކު ކެމްޕެއިން ކުރުމުގެ ފުރުސަތު ދައުލަތުން ފަހިކޮށް ނުދޭ ކަމަށެވެ.\n"މިރޭ ވެސް އަޅުގަނޑުމެން އިވެންޓެއް ބާއްވަން ދަރުބާރުގެ ދިނުމަށް ކަމާބެހޭ އިދާރާތަކަށް ރަސްމީކޮށް ވާނީ އެދިފައި. އެކަމަކު އެ ފުރުސަތެއް ވެސް ނުލިބޭ،" ނިޔާޒު ވިދާޅުވި އެވެ.\nއެޓާނީ ޖެނެރަލްގެ އަނިލްގެ އަމުރާ އެއްގޮތަށް ދައުލަތުގެ މުއައްސަސާތަކުން އަމަލު ނުކުރާ ކަމަށް އިދިކޮޅު ކޯލިޝަނުން ބުނާ މައްސަލާގައި، އެޓާނީ ޖެނެރަލްގެ އޮފީހުގެ ބަހެއް ވަނީ ލިބޭ ގޮތް ވަނީ ނުވެފަ އެވެ. އެ އޮފީހުގެ ފަރާތުން މީޑިއާތަކަށް މައުލޫމާތު ދެއްވާ އޮފިޝަލަށް "މިހާރު" ން ގުޅުމުން ފޯނެއް ނުނަންގަވާތީ އޭޭނާގެ ބަހެއް ނުލިބުނެވެ.\nއިދިކޮޅު ކެންޑިޑޭޓް ހިންނަވަރު ދާއިރާގެ މެމްބަރު އިބްރާހިމް މުހައްމަދު ސޯލިހު (އިބޫ) އަށް ސެކިއުރިޓީ ނުދޭ ކަމަށް ބުނާއިރު، ފުލުހުން ބުނެފައި ވަނީ ހިމާޔަތާއި ރައްކާތެރިކަން ދޭނީ ކެންޑިޑޭޓުންގެ ނަންތައް އިލެކްޝަންސް ކޮމިޝަނުން އިއުލާން ކުރުމުން މި މަހުގެ 18 ގައި ކަމަށެވެ.\nދައުލަތުގެ މީޑިއާ، ޕަބްލިކް ސާވިސް މީޑިއާ (ޕީއެސްއެމް) އިން ވެސް ބުނެފައި ވަނީ އިލެކްޝަންސް ކޮމިޝަނުން ކެންޑިޑޭޓުންގެ ނަންތައް އިއުލާން ކުރުމުން އެ ބޭފުޅުންނަށް ހަމަހަމަ ފުރުސަތު ލިބޭނެ ކަމަށެވެ.\nރިޔާސީ އިންތިޚާބާ ބެހޭ ގާނޫނުގެ 11 ވަނަ މާއްދާގައި ބުނެފައި ވަނީ ކެންޑިޑޭޓުންގެ ނަންތައް ތަރުތީބު ކުރާ ދުވަހުން ފެށިގެން އެ މީހުންނަށް ރައްކާތެރިކަން ދައުލަތުން ފޯރުކޮށްދޭން ޖެހޭނެ ކަމަށެވެ. އަދި 12 ވަނަ މާއްދާގައި ބުނެފައި ވަނީ ދައުލަތުގެ މީޑިއާ އިން ކެންޑިޑޭޓުންނަށް ހިލޭ އެއާޓައިމް ދޭން ޖެހޭނެ ކަމަށެވެ.\nގާނޫނުގައި އެހެން ބުނެފައި އޮތް ނަމަވެސް ބަންޑާރަ ނައިބު އަނިލް ސޮއިކުރައްވައި ހޯމް މިނިސްޓްރީ، ހައުސިން މިނިސްޓްރީ، ޕީއެސްއެމް އަދި ފުލުހުންނަށް މިދިޔަ މަހު ފޮނުވި ސިޓީތަކުގައި ބުނެފައި ވަނީ "އިންތިޚާބާ ގުޅޭ ގާނޫނުތަކުގައިވާ ގޮތުގެމަތިން ރިޔާސީ އިންތިހާބުގެ ކެންޑިޑޭޓުން ރަސްމީކޮށް އިޢުލާން ކުރެއްވެންދެން ވެސް" ރައްކާތެރިކަމާއި ހަމަހަމަ ފުރުސަތު ދިނުމަށެވެ.\nއިތުރު ލިޔުންތައް ސިޔާސީ ޕާޓީ އިދިކޮޅު ފަރާތްތައް އެޓާނީ ޖެނެރަލް އިދިކޮޅު އިއްތިހާދު ކުރީގެ އޭޖީ މުހައްމަދު އަނިލް\nބަންޑާރަ ނައިބު ކޯޓުތަކަށް ނުފޫޒު ނުފޯރުވަން ގޮވާލައިފި\nފުލުހުން ލަވަކިޔުންތެރިޔާ މުޚްތާރު ހޯދަނީ\nHeights Company Pvt Ltd\nHeights Company Pvt Ltd Supervisor 16 Feb 2020


MMPRC hiyaanaatha gulhigen BML ge Forensic audit hadhany\nބޭންކް އޮފް މޯލްޑިވްސް (ބީއެމްއެލް) އިން ވަނީ އެމްއެމްޕީއާރްސީގެ ބޮޑު ހިޔާނާތާ ގުޅިގެން އެ ބޭންކްގެ އެތެރޭގެ ތަހުގީގެއް ހިނގަމުން އަންނައިރު ބޭންކް އަދި ގުޅުންހުރި އެންމެހާ ފަރާތްތަކެއްގެ މަސްލަހަތަށް ބަލައި ފޮރިންސިކް އޮޑިޓެއް ކުރަން ރާއްޖެއިން ބޭރުގެ ކުންފުންޏަކާ ހަވާލުކޮށްފި އެވެ.\nބީއެމްއެލްއިން ބުނީ ނުގަވައިދުން އަދި ގާނޫނާ ހިލާފު އެއްވެސް ކަމެއް ކޮށްފައި ނުވާނެކަމަށާއި މިހާތަނަށް ކޮށްފައިވާ ތަފާތު އޮޑިޓް ތަކުންވެސް ބޭންކުގެ އިހުމާލެއް އޮތްކަމަށް ފާހަަގަކޮށްފައެއް ނުވާ ކަމަށެވެ.\nރާއްޖެއިން ބޭރުގެ ކޮންސަލްޓަންސީ ފަރމެއް ކަމަށްވާ ޑެލޮއިޓް ސިންގަޕޯރ އާ ގުޅިގެން ބޭންކުގެ ފޮޮރެންސިކް އޮޑިޓް އެއް ކުރުމަށް މިވަނީ ހަމަޖެހިފައިވާކަމަށް އެ ބޭންކުން ބުނެއެވެ. ޑެލޮއިޓް ސިންގަޕޯރ އަކީ އޮޓިޑް އަދި މާލީ ދާއިރާއިން 150 އަހަރަށް ވުރެ ދިގު މުއްދަތެއްގެ ތަޖުރިބާ ހޯދާފައިވާ ކުންފުންޏެކެވެ.\nޑެލޮއިޓް ސިންގަޕޯރ އިން އެމްއެމްޕީއާރުސީ އަދި އެސްއޯއެފްއާ ދެމުދު ހިނގާފައިވާ ހުރިހާ މުއާމަލާތްތަކާއި ޓްރާންސެކްޝަންސް އަދި އެންޑޯރސް ކުރެވިގެން ދިޔަ ޗެކްތަކުގެ އިތުރުން މި މުއާމަލާތްތައް ކުރެވުނު މުއްދަތުގައި ބޭންކުގެ ރިޕޯޓިންގ އަދި ކޮންޓްރޯލް ޕްރޮސީޖަރ ބަލާނެކަމަށާއި މީގެ އިތުރުން ބޭންކުގައި މިހާރު އަމަލު ކުރަމުންދާ ޕޮލިސީތަކާއި ޕްރޮސީޖަރތަކާ ރިސްކް މެނޭޖް ކުރުމުގައި ގެންގުޅޭ އުސޫލުތަކާއި ބޭންކުން އަމަލު ކުރަމުން އަންނަނީ ބައިނަލް އަގުވާމީ މިންގަޑުތަކާއި އެއްގޮަތަށްތޯ ބަަލައި މިނިވަން އޮޑިޓެއްކުރުމަށް ހަމަޖެހިފައިވާކަމަށް އެ ބޭންކުން ބުނެއެވެ.\nބޭންކުގެ މި ނިންމުމަކީ ދާދި ފަހުން އެކުލަވައިލެވިނު ބޭންކުގެ ބޯޑު އާއި އަލަށް އައްޔަން ކުރެވުނު ސީއީއޯގެ އަމާޒަކީ ބޭންކް އޮފް މޯލްޑިވްސް އަކީ އިތުބާރު ކުރެވޭ ނަޒާހަތްތެރިކަން އެންމެ ފުރިހަމަ ގޮތުގައި ދަމަހައްޓާނެ އިދާރާ އެއްކަން ޔަގީން ކޮށްދިނުން ކަމަށާއި މިއީ ބޭންކުގެ ހިންގުން އިތުރަށް ހަރުދަނާ ކުރުމަށްޓަކާ ކުރާ މަސައްކަތުގެ ތެރެއިން ކުރެވިގެންދާ އޮޓިޑް ކަމަށެވެ. މީގެ ތެރޭގައި ބޭންކުގެ ރިސްކް އަދި ކޮންޕްލައަންސް ޕޮލިސީތައް ބެލުމަށް އާ ޗީފް ރިސްކް އޮފިސާ އެއްވެސް އައްޔަން ކުރެވިގެންދާނެއެވެ.


Singapore Airlines ge boateh Hulhule ah jassan aiiru runway mathee ehen boateh! | Mihaaru\nވެލާނާ އިންޓަނޭޝަނަލް އެއާޕޯޓުގެ ވޯޓާ ރަންވޭގެ މަތިން ނަގާފައިވާ ފޮޓޯއެއް: ސިންގަޕޯ އެއާލައިންސްގެ ބޯޓެއް އެކްސިޑެންޓް ނުވެ ސަލާމަތްވީ ކިރިޔާ. ފޮޓޯ: އެމްއޭސީއެލް\nސިންގަޕޯ އެއާލައިންސްގެ ބޯޓު ހުޅުލެއަށް ޖައްސަން އައިއިރު ރަންވޭ މަތީ އެހެން ބޯޓެއް!\n31 ޖުލައި 2017 - 13:21 43 comments\nވެލާނާ އިންޓަނޭޝަނަލް އެއާޕޯޓަށް ޖައްސަން އައި ސިންގަޕޯ އެއާލައިންސްގެ މަތިންދާބޯޓެއް އެކްސިޑެންޓް ނުވެ ހަނި ގޮތަކަށް ސަލާމަތްވެއްޖެ އެވެ.\n"މިހާރު" އަށް އެންގިފައިވާ ގޮތުގައި މިދިޔަ ހޮނިހިރު ދުވަހުގެ ރޭ ސިންގަޕޫރުން އައި އެސްކިއު 452 ސަލާމަތްވީ އެ ބޯޓު ޖައްސަން އައިއިރު ރަންވޭމަތީގައި އެހެން ބޯޓެއް އޮއްވައި ފެނިގެން ކުޑަ ވަގުތުކޮޅެއްގެ ތެރޭގައި ބޯޓު އަނބުރާލުމުންނެވެ. އޭރު ދުބާއީ އަށް ފުރަން ވެގެން ފްލައި ޑުބާއީގެ މަތިންދާބޯޓެއް ރަންވޭ މަތީގައި އޮތް ކަމަށް ވެސް އެނގިފައިވެ އެވެ. މިއީ އާންމުކޮށް ދިމާނުވާ، އަދި ވަރަށް ރިސްކް ބޮޑު ހާލަތެކެވެ.\nސިންގަޕޯ އެއާލައިންސްގެ ބޯޓު ޖައްސަން އައުމަށްފަހު އަނބުރާލާފައި ދިޔަ ގޮތް ފްލައިޓް ރޭޑާ އެޕްލިކޭޝަނުން.\nއެއާޕޯޓުގެ އެއާ ޓްރެފިކް ކޮންޓްރޯލް ޓަވަރުގެ މުވައްޒަފަކު ނުރަސްމީކޮށް ބުނީ ސިންގަޕޯ އެއާލައިންސްގެ ބޯޓު އަނބުރާލާފައި ދާން ޖެހުނީ ފްލައި ޑުބާއީގެ ޕައިލެޓް ހެދި ގޯހަކުން ކަމަށެވެ. އަދި އެ ވަގުތު ޖައްސަން އައި ބޯޓަށް އަނބުރާލާފައި ދާން އެންގީ އާންމު އުސޫލްގެ މަތިން ކަމަށް ވެސް އޭނާ ބުންޏެވެ.\nއެސްކިޔޫގައި އިން ފަސިންޖަރަކު ބުނީ ބޯޓު ހަމަ ކުއްލިއަކަށް މައްޗަށް އަރައިގެން ދިޔައީ ކަމަށެވެ.\n"އޭޓީސީން ސިންގަޕޯ އެއާލައިންސް އަށް އަނބުރާލާފައި ދާން އެންގީ ފްލައި ޑުބާއީ އަށް ފުރަން އެންގި ވަގުތު ނައްޓާނުލެވުމުން. އެހެންވެ ރަންވޭ ހުސް ނުވުމުން ކުއްލިއަކަށް ބޯޓު މައްޗަށް އަރައިގެން ދިޔައީ،" ފަސިންޖަރު ބުންޏެވެ.\nއޭނާ ބުނީ އޭރު ބޯޓު ޖައްސަން ތިރިކޮށް ދުއްވަމުން އައީ ރަންވޭގެ ދެކުނުން ކަމަށެވެ.\n"ޕައިލެޓް ވެސް ބުނި ޖައްސަން ދިޔައީ އޭޓީސީން ޖައްސަން ހުއްދަ ދިނުމުން ކަމަށް. އެކަމަކު ރަންވޭ މަތީގައި ބޯޓެއް އެބަ އޮތޭ އޭރު ޕައިލެޓް ވެސް ބުނި،" އެ ޕެސެންޖަރު ބުންޏެވެ.\nމިއީ އާންމުކޮށް ހިނގާ ކަމެއް ނޫނެވެ. އެކަމަކު އެފަދަ ވަގުތެއްގައި ހެދޭ ކުޑަ ގޯހަކުން ވެސް ވަރަށް ނުރައްކާތެރި އެކްސިޑެންޓެއް ހިނގުން އެކަށީގެންވެ އެވެ.\nމިކަމާ ގުޅޭ ގޮތުން ސިވިލް އޭވިއޭޝަން އޮތޯރިޓީގެ ބަހެއް ލިބޭ ގޮތެއްނުވި އެވެ.\nއިތުރު ލިޔުންތައް ސިންގަޕޯ އެއާލައިންސް ސިވިލް އޭވިއޭޝަން